Covid-19: Mizuna,2Dharinaa Vakivee Kulli Akah! - Vaguthu\nކޮވިޑް-19: މިޒުނާ، ދެ ދަރިންނާ ވަކިވީ ކުއްލިއަކަށް!\nކޮވިޑް-19 ޖެހިގެން ނިޔާވި މީހަކު ވަޅުލުމަށް ގެންދަނީ - ފޮޓޯ: އެމްއެންޑީއެފް\nކޮވިޑް-19 ޖެހިގެން ރޭ ފަތިހު ރާއްޖެ އިން ނިޔާވި، ދަފްތަރު ނަންބަރު 6256/މާލެ، އައިޝަތު މިޒުނާ 30، އަކީ މި ބަލީގައި ރާއްޖެ އިން ނިޔާވި އެންމެ ހަގު ދިވެހި އަންހެން މީހާއެވެ. ކުޑަ ދެ ކުދިންގެ މަންމަ، އަށް ކޮވިޑް ޖެހުނު ކަން އެނގިފައި ވަނީ މީގެ ތިން ދުވަސް ކުރިންނެވެ.\nމިޒުނާގެ އާއިލާގެ މެމްބަރަކު "ވަގުތަށް" މިއަދު ބުނީ މިޒުނާ ހުން ވައްތަރު ވާން ފެށީ، އީދު ދުވަހު ހެނދުނު ކަމަށެވެ. އަދި ހުން ގަދަވާން ފެށުމާ އެކު، ޑޮކްޓަރަށް ދެއްކުމަށް ގެންދިޔައީ އެރޭގެ ވަގުތެއްގައި ހޮސްޕިޓަލަށެވެ. ހޮސްޕިޓަލަށް ގެންދިއުމާ އެކު ފުރަތަމަ ވެސް ކޮވިޑް-19 އަށް ޓެސްޓް ކުރިއެވެ. ހޮސްޕިޓަލްގައި ބާއްވައިގެން ކޮވިޑަށް ޓެސްޓް ކުރުމުން ނަތީޖާ ވަނީ ފައްސިވެފައެވެ.\nއެއާއެކު އޮކްސިޖަން ގުޅައިގެން ގެންދިޔައީ ހުޅުމާލެ ކޮވިޑް ފެސިލިޓީއަށެވެ.\n"ހުޅުމާލެ ކޮވިޑް ފެސިލިޓީ އަށް ގެންގޮސް ފަރުވާދޭން ފެށި ފަހުން ވާހަކަ ދައްކާ ހެދި. އާއިލާގެ މެމްބަރުންނަށް ގުޅާ ވެސް ހެދި. ހާލު ދެރަވެގެން އުޅޭ ކަމުގެ ރިޕޯޓެއް ވެސް ނުލިބޭ،" މިޒުނާގެ އާއިލާގެ މެމްބަރު ކިޔައި ދިނެވެ.\nއެކަމަކު، ރޭ ފަތިހު މިޒުނާގެ ހާލު ވަރަށް ބޮޑަށް ގޯސްވެ، ފަރުވާދެމުން ދަނިކޮށް އޭނާ ވަނީ ދުނިޔެއާ ވަކިވެފައެވެ.\nމިޒުނާ ދުނިޔެ އިން ވަކިވުމާ އެކު، އެންމެ ބޮޑު ހިތްދަތިކަމެއް ލިބޭނެ އެކަކަކީ މިޒުނާގެ ފިރިމީހާ މުހައްމަދު ސުހައިލަށެވެ. އާއިލާގެ ފަރާތުން ވާހަކަ ދެއްކި މީހާ ބުނި ގޮތުގައި، މިޒުނާ އެންމެ ފަހުން ވާހަކަ ދެއްކީ ވެސް އޭނާގެ ފިރިމީހާއާއެވެ.\n"ފިރިމީހާއާ ވާހަކަ ދެއްކި އިރު ވެސް ހާލު ގޯސްވި ވާހަކައެއް ނުބުނޭ. ދަންވަރު ވަންދެން ވެސް ވާހަކަ ދެއްކި ފިރިމީހާއާ." މައުލޫމާތު އެނގޭ މީހަކު ކިޔައި ދިނެވެ.\n"އޭގެ ފަހުން ޑޮކްޓަރުން ގުޅާފައި ބުނީ ހަކުރު މަތި ކަމަށް. އޭގެ ފަހުން ނިޔާވި ހަބަރު ދިނީ،"\nމިޒުނާ ނިޔާވި އިރު، ދެމަފިރިންގެ ދެ ކުދިން އެބަތިބިއެވެ. އެއީ އުމުރުން 11 އަހަރުގެ ކުއްޖަކާއި ހަ އަހަރުގެ ކުއްޖެކެވެ. އެނގިފައިވާ ގޮތުގައި މިޒުނާގެ ދެ ކުދިން ވެސް ކޮވިޑަށް ޓެސްޓް ކުރުމުން ނަތީޖާ ވަނީ ފައްސިވެފައެވެ. ސުހައިލްގެ ޓެސްޓެއް އަދި ނުހަދައެވެ.\nނަމަވެސް އެ އާއިލާ ތިބީ ހުޅުމާލޭގައި ކަރަންޓީންގައެވެ.\nއާއިލާ އިން ބުނި ގޮތުގައި މިޒުނާއަކީ ދާއިމީ ބައްޔަކަށް ބޭސް ކާ މީހެއް ނޫނެވެ. އަދި ކޮންމެވެސް ވަރަކަށް ހަށިގަނޑުގައި ހަކުރު ހުރި ނަމަވެސް އެކަމަށް ވެސް ބޭހެއް ބޭނުމެއް ނުކުރާ ކަމަށްވެއެވެ. މިޒުނާ އަށް ކޮވިޑް ޖެހުނު ސަބަބާ މެދުގައި އާއިލާ އިން ސުވާލު އުފައްދައެވެ.\n"މިޒުނާއަކީ ބޭރަށް ނުކުންނަ މީހެއް ވެސް ނޫން. ވަރަށް މަދު ފަހަރެއްގައި ނުކުންނާނީ، އެހެންވީމަ އޭނާގެ ގަޔަށް ބަލި އަރަންވީ ސަބަބެއް ހަމަ ވިސްނާ ވިސްނާ ވެސް ނޭނގުނު،" މައުލޫމަތު ދިން ފަރާތުން ކިޔައި ދިނެވެ.\nމިޒުނާ ދުނިޔެއާ ވަކިވުމާ އެކު، އާއިލާ އަށް ވަނީ ބޮޑު ހިތާމައެއް ލިބިފައެވެ. ހާއްސަކޮށް، މިހާ ޒުވާން އުމުރުގައި މިޒުނާ ދުނިޔެއާ ވަކިވެގެން ދާން ޖެހިދާނެ ކަމަށް އާއިލާގެ އެއްވެސް މެމްބަރަކު ގަބޫލެއް ނުކުރެއެވެ.\n"އަދިވެސް އަޅުގަނޑުމެން މިތިބީ ޝޮކެއްގައި. ގަބޫލު ކުރަން ވެސް ދަތިވެފައި މިޒުނާ ވަކިވި ވާހަކަ،" އެމީހާ ކިޔައި ދިނެވެ.\nރާއްޖެ އިން މި ބަލި ޖެހިގެން މިހާތަނަށް 96 މީހަކު ވަނީ ނިޔާވެފައެވެ.\nމެއި 16, 2021 14:14\nކޮބައިހޭ ހެލްތް މިނިސްޓަރ ކެރަފާ ނަސީމް\nޢަމީން ހުރިނަމަ މިހާރު މަޖިލިހުން ފުމެނަގާނެ\nކޮންމެދުވަހަ ކު އެތައްބައެއް މަރުވާ އިރު ނަސީމް ފިލައިފި\nމެއި 16, 2021 15:25\nއާން. އަމީން އުތުރިއެރިތަން ދުށިން އަހަރުން. މނޖ ނުކިޔާ.\nމެއި 16, 2021 14:30\nމެއި 16, 2021 14:48\nއޭނައަށްްްް ބަލިޖެހުނު ގޮތާއިމެދު ތިހައި ވަރަށް ވިސްނާކަށް ވެސް ނުޖެހެއެވެ! މިދުވަސްްވަރު ކިތަންމެ މަދުން ނިކުތަސް ނުރައްކާ އޮންނާނެއެވެ. އަދި ގޭގައި ދިރިއުޅޭ އެހެން މީހުން ބޭރަށް ނިކުމެ އުޅުނަސް ނުރައްކާ އޮންނާނެއެވެ. ފިހާރައަށް ނުގޮސް އޯރޑަރ ކޮށްގެން ގެނަޔަސް ނުރައްކާ އޮންނާނެއެވެ. އަނެއްކޮޅުން މިހާރު ތިވަނީ ފިރިމީހާ އާއި ދެ ކުދިންވެސް ޕޮޒިޓިވް ވެފައެވެ. އެހެންކަމުން ފުރަތަމަ ބަލި ޖެހުނީ ކާކަށް ކަމެއް އެނގޭނީ އެކަން ދިރާސާ ކުރީމައެވެ. އެއްވެސް މީހަކު ވެކްސިން ޖެހިބާ؟\nމެއި 16, 2021 15:31\nމަރުހޫމާ އަށް ސުވަރުގެ މިންވަރުކުރައްވާށި.އާއިލާ އަށް ކެތްތެރިކަން ދެއްވާށި\nމެއި 16, 2021 15:12\nމަރުހޫމާ އަށް ސުވަރުގެ މިންވަރުކުރައްވާށި.އާއިލާ އަށް ކެތްތެރިކަން ދެއްވާށި.\nމެއި 16, 2021 15:14\nނިކުމޭ ފަލްސްތީނުގެ ދިފާއުގަ މުޒާހަރާއަށް، އިޒްރޭލު ނިކަން ބިރުގަންނާނެ، ކޮވިޑް މިގައުމުގަ ފެތުރުނަސް އިޒްލޭރަށް ވާނެކަމެއް ނޯންނާނެ މިތާކުރާ މުޒާހަރާއަކުން.\nމެއި 16, 2021 16:54\nއޮވޭ ގޭގަ. ކަލޭ މަރެއް ނުވާނެ.\nމެއި 16, 2021 15:16\nމެއި 16, 2021 16:43\nހެޔޮ ރަޙްމަތް ލައްވައި ފާފަފުއްސަވާށެވެ.\nޢާއިލާއަށް ކެތްތެރިކަން މިންވަރު ކުރައްވާށި އެވެ.\nމެއި 16, 2021 17:05\nހަ ކުރަށް ބޭސް ކާން ޖެހެނީ ހަ ކުރު ދަށްނުވެ ގިނައިރުވާނަމައެވެ.. ހަ ކުރުމަތިވާ ކޮންމެފަހަރަ ކު ބޭސް ކާންދިނުމަ ކީ ނުރައް ކާތެރި ކަމެއް. ހައިޑޯޒް ދެވިއްޖެނަމަ ހަ ކުރުދަށްވެގެންގޮސް ފުރާނައަށް ނުރައް ކާ ވުމުގެ ފުރުސަތު އޮންނާނެ..\nމެއި 16, 2021 17:14\nމަރަކީ މީހާގެ އުމުރަކަށް ބަލާ އެއްޗެއްނޫން. ﷲ ކޮންމެ މީހެއްގެ ވަގުތު ވަނީ މާކުރިން ލިޔުއްވާ ނިންމަވާފައި. އަހަރުމެން ޖެހޭނީ ކެތްތެރިވާން. ﷲ މައްޔިތާގެ އެންމެ ފާފަތައް ފުއްސަވާށި. އަދި މި ފުރުސަތުގައި އެންމެހާ ބޭފުޅުންނަށް ބުނެލަން ﷲ ގެ މި ދީން އަމާނާތްތެރިކަމާއެކު ހިފެހެއްޓުމަށް. ތައުހީދަށް އުނިކަން އަތުވެދާނެ އެންމެހާ ކަންކަމުން ދުރުވެތިއްބަވާ. ކާފަރުން ހަންގަތުރާފައިވާ ޑިމޮކްރަސީއާއި ފަލްސަފާ ތައް ދިރާސާކޮއް އެއާއި ދުރުވެލައްވާ...\nމެއި 16, 2021 18:15\nމަރުހޫމަށް ސުވަރުގޭގެ ދާއިމީ ނިއުމަތް މިންވަރުކުރައްވާ އާއިލާއަށް ކެތްތެރިކަން ދެންވާަށި ،\nމިހާދިސާއިން އިބްރަތް ހާސިލްކުރައްވާ ، މިބަލީގެ ނުރައްކާ މިހާބޮޑު ، ގޭގައި ތިއްބާ ރައްކާތެރިވެލައްވާ ، ގެއަށްގެންނަތަކެތި ސާފްކޮށް ބޭނުންކުރައްވާ\nމެއި 16, 2021 20:25\nމިޒުނާ ވެކްސިން ޖެހިކަން ނުވަތަ ނޫންކަން އެއްވެސް ނޫހެއްގައި ނެތް.\n(1) ހަކުރު ބަލިޖެހުނީމާ މިވާގޮތަކީ ހަށިގަނޑު ގެ ދިފާޢު ގެ ބާރު ވަރަށް ބޮޑަށް ދަށްކޮށްލަނީ. (2) ބައެއް ހަކުުރު ބަލީގެ މީހުން ކޮރޯނާ ޖެހިގެން އަންނަ އިރު ތިބެނީ ހަކުރުގެ ބޭސް ނުކައި، ހަކުރު ކޮންޓްރޯލް ނުކުރެވި. (3) ދެން، އެންމެ ފަހު-ވަޤުތު ހަކުރާއި ކޮރޯނާ އާއި ދޭތި އެއް ފަހަރާ މައިތިރި ކުރަން އުދަގޫ ވަނީ. (4) ވީމާ މީގެ އެންމެ ބުއްދިވެރި ގޮތަކީ ހުރިހާ ބޭފުޅުން ވެސް ހަކުރު ހުރިތޯ ބައްލަވާލައްވާ، ހަކުރު ހުރި ނަމަ، ފަހު ވަޤުތާއި ޖެހެންދެން މަޑު ނުކުރައްވާ ހަކުރު ކޮންޓްރޯލް ކުރެއްވުން. (5) ހަކުރު ކޮންޓްރޯލް ކުރެއްވުމޭ މިދެންނެވީ ހަކުރުގެ ބޭސް ޤަވާޢިދުން ފަރިއްކުޅުވުން !


Islam dheenuge aslakaa khilaafu evves recommendation eh Raajje in balaeh nugannaane: Foreign Ministry | Jazeera\tއިސްލާމް ދީނުގެ އަސްލަކާ ޚިލާފު އެއްވެސް ރިކޮމެންޑޭޝަނެއް ރާއްޖެއިން ބަލައެއް ނުގަންނާނެ: ފޮރިން މިނިސްޓްރީ - Jazeera\nއިސްލާމް ދީނުގެ އަސްލަކާ ޚިލާފު އެއްވެސް ރިކޮމެންޑޭޝަނެއް ރާއްޖެއިން ބަލައެއް ނުގަންނާނެ: ފޮރިން މިނިސްޓްރީ\nސާއިފް ޝިޔާދު November 4, 2020 108 views0\nޔުނިވާސަލް ޕީރިއޮޑިކް ރިވިއު (ޔޫޕީއާރު) ގެ ތިންވަނަ ސައިކަލްގައި، ރާއްޖޭގެ ރިވިއު ސެޝަންގައި ހުށަހަޅާ ރިކޮމެންޑޭޝަންތަކުގެ ތެރެއިން ރާއްޖޭގެ ގާނޫނު އަސާސީ އާއި އިސްލާމް ދީނުގެ އެއްވެސް އަސްލަކާއި ޚިލާފު ރެކޮމެންޑޭޝަނެއް ރާއްޖެއިން ބަލައިނުގަންނާނެ ކަމަށް މިނިސްޓްރީ އޮފް ފޮރިން އެފެއާޒްއިން ހާމަކޮށްފިއެވެ.\nމިއަދުގެ ޖެނީވާ ގަޑިން 14:30 ގައި، ޖެނީވާގައި ހުންނަ އދ. ގެ އޮފީހުގައި މި ސެޝަން ފެށިގެންދާނެއެވެ. ކޮވިޑް-19 ގެ ބަލިމަޑުކަމާއި ގުޅިގެން ޔޫޕީއާރު ވާކިން ގްރޫޕްގެ މި ސެޝަން ކުރިއަށްގެންދިޔުމަށް ހަމަޖެހިފައިވަނީ، އިން-ޕާސަން އަދި ވަރޗުއަލް ބައިވެރިވުން ހިމެނޭ، ހައިބްރިޑް މޮޑެލްއެއްގެ ގޮތުގައެވެ.\nމިއަދުގެ ސެޝަންގައި، ދިވެހިރާއްޖޭން ވޭތުވެދިޔަ4އަހަރާއި ބައިގެ ތެރޭގައި އިންސާނީ ހައްގުތައް ރައްކާތެރި ކުރުމަށާއި ކުރިއެރުވުމަށް ކުރެވުނު މަސައްކަތްތައް ރިވިއުކުރެވޭނެއެވެ. ދިވެހި ރާއްޖެއިން މިއަދުގެ ސެޝަންއަށް3ފެބުރުވަރީ 2020 ގައި ހުށަހަޅާފައިވާ ނޭޝަނަލް ރިޕޯޓުގައި ހިމަނާފައިވާ މަޢުލޫމާތާއި، މަދަނީ ޖަމާޢަތްތަކާއި ހިއުމަން ރައިޓްސް ކޮމިޝަން އޮފް މޯލްޑިވްސް އިން ހުށަހަޅާފައިވާ ސްޓޭކްހޯލްޑަރ ރިޕޯޓުތަކާއި، އ.ދ. ގެ އެކި ފަރާތްތަކުން ދިވެހިރާއްޖެއާ ގުޅޭގޮތުން ހުށަހަޅާފައިވާ މަޢުލޫމާތުގެ މައްޗަށް ބިނާކޮށް، ދިވެހިރާއްޖެއާ ގުޅޭގޮތުން ޤައުމުތަކަށް ރިކޮމެންޑޭޝަން ހުށަހެޅުމަށް ފުރުޞަތު ލިބިގެންދާނެއެވެ. އެގޮތުން، ދިވެހިރާއްޖެއަށް ރިކޮމެންޑޭޝަން ހުށަހެޅުމަށް 97 ޤައުމަކުން އެދިފައިވެއެވެ.\nމި ސެޝަންގައި ވާޗުއަލްކޮށް ބައިވެރިވެވަޑައިގެން ރާއްޖެ ތަމްސީލުކުރައްވާނީ، ރާއްޖޭގެ ވަފުދުގެ ހެޑް އޮފް ޑެލެގަޝޭންގެ ގޮތުގައި އެޓާނީ ޖެނެރަލް އިބްރާހީމް ރިފްއަތު، ޖެންޑާ މިނިސްޓަރު އާއިޝަތު މުހައްމަދު ދީދީ، އިކޮނޮމިކް މިނިސްޓަރުފައްޔާޒް އިސްމާއިލް އަދި ހޯމް މިނިސްޓަރު އިމްރާން އަބްދުﷲ އެވެ.\nޖެނީވާގައި ހުންނަ އެކުވެރި ދައުލަތްތަކުގެ މަރުކަޒުތަކަށް، ރާއްޖެއިން ކަނޑައަޅުއްވާފައި ހުންނަވާ ދާއިމީ މަންދޫބު ޑރ. އާސިމް އަހުމަދާއި، ރާއްޖެއިން އދއަށް ކަނޑައަޅާފައިވާ ދާއިމީ މިޝަންގެ ޖެނީވާ އޮފީހުގެ އޮފިޝަލުން ވެސް މި ސެޝަންގައި އިން-ޕާސަން ބައިވެރިވެވަޑައިގަންނަވާނެއެވެ.


Maadhamaa Hendhunu Male' Aai Hulhumale In Current Kendidhaane - Vaguthu\nސްޓެލްކޯ އިމާރާތް- ވަގުތު އިމޭޖަސް\nމާދަމާ ހެނދުނު މާލެ އާއި ހުޅުމާލެ އިން ކަރަންޓް ކެނޑިދާނެ ކަމަށް މާލެ ސަރަހައްދަށް ކަރަންޓް ފޯރުކޮށްދެމުންދާ ސްޓެލްކޯ އިން ބުނެފިއެވެ.\nސްޓެލްކޯ އިން މިރޭ ބުނީ ގްރޭޓާމާލެ އިންޓަކަނެކްޝަން ގްރިޑްގެ މެއިންޓަނަންސް މަސައްކަތެއް 21 ޖަނަވަރީ ވާ ހުކުރު ދުވަހު (މާދަމާ) ކުރުމަށް ހަމަޖެހިފައިވާ ކަމަށެވެ. މި މަސައްކަތުގެ ތެރެއިން މާދަމާ ހެނދުނު 6:00 އިން 6:30 އާއި ދެމެދު މާލެއާއި، ހުޅުމާލެއިން ކަރަންޓު ކެނޑުމަކީ އެކަށީގެންވާ ކަމެއް ކަމަށާއި މިކަން އެންމެހާ ކަސްޓަމަރުންގެ މައުލޫމާތައްޓަކައި ދަންނަވާ ކަމަށް ސްޓެލްކޯ އިން ބުންޏެވެ.\nމާލެއަށް ދިމާވެފައިވާ ކަރަންޓުގެ މައްސަލަ ހައްލުކުރުމަށް ސްޓެލްކޯއިން ވަނީ "ގްރިޑް ޕްރޮޖެކްޓު" ގެ ދަށުން މާލެ އާއި ހުޅުމާލެ ކަރަންޓުގެ އެއް ވިއުގައަކުން ގުޅުވާލާފަ އެވެ. މިހާރު މާލޭ ސަރަހައްދަށް ކަރަންޓް ދެމުން ގެންދަނީ ހުޅުމާލޭގައި ހުންނަ ސްޓެލްކޯގެ އިންޖީނުގެއިންނެވެ.\nސްޓެލްކޯގެ ގްރިޑް ޕްރޮޖެކްޓުގެ ދެވަނަ ފިޔަވަހީގެ ދަށުން ހުޅުމާލޭގައި ހަދާފައިވާ 50 މެގަވޮޓުގެ އިންޖީނުގެ 100 މެގަވޮޓުގެ އިންޖީނުގެއަކަށް ކުރިމަގުގައި ބަދަލު ކުރާނެ އެވެ.\nމާލެ ސަރަހައްދުން ކަރަންޓުގެ ޑިމާންޑު އަހަރަކު ގާތްގަނޑަކަށް ހަތް ޕަސެންޓަށް އިތުރުވެ އެވެ. އެހެންވެ، ގްރިޑް ޕްރޮޖެކްޓާ އެކު މިކަމަށް ބޮޑު ހައްލެއް ލިބި، ޑިމާންޑާ އެއްވަރަށް ކަރަންޓު ފޯރުކޮށްދެވޭނެ ކަމަށް ސްޓެލްކޯ އިން ވަނީ ބުނެފައެވެ.\nޖެނުއަރީ 21, 2022 01:44\nޓެލްމީ ސަމްތިންގ އައި ޑޯންޓް ނޯ\nޖެނުއަރީ 21, 2022 06:42\n30 މިނެޓޭ ބުނީ ވާނީ މިހާރު ގަޑިއިރެއް ފަހަނަ އަޅާ މިދަނީ.\nޖެނުއަރީ 21, 2022 06:57\nތިޔަގޮތަށް ކުރިން އެންގުމާއިއެކު ކަރަންޓް ދިއުން ވ ބޮޑަށް އޯކޭއި އެކަމަކު ގަޑިދޭންވާނީ ކަރަންޓް އަންނާނެ ގަޑި\nޖެނުއަރީ 21, 2022 13:30\nމިގައުމުވެސް ލަންކާއަށްވުރެ ފަގީރު ވެތިޔަކަށް ހުރިބޭބެ ހުސްފޮނިބައިސާ ކެނޑުމުގަ.


England ah libuny Haggu Penalty eh noon - Denmark coach - Hali News\nޑެންމާކުގެ ކޯޗް ޖުމްލަންޑް.\nއިންގްލެންޑަށް ލިބުނީ ހައްގު ޕެނަލްޓީއެއް ނޫން – ޑެންމާކް ކޯޗް\n08 July 2021, 11:04\nޔޫރޯ ފުޓްބޯޅަ މުބާރާތުގެ ސެމީފައިނަލުގައި ރޭ އިންގްލެންޑަށް ލިބުނީ ހައްގު ޕެނަލްޓީއެއް ކަމަށް ގަބޫލް ނުކުރާކަމަށް ޑެންމާކުގެ ކޯޗް ކެސްޕާ ޖުލްމަންޑް ބުނެފިއެވެ.\nއިންގްލެންޑަށް ޕެނަލްޓީ ލިބުނީ ފުރިހަމަ ވަގުތު ހަމަވިއިރު 1-1 އިން އެއްވަރުވެފައި އޮތުމުން އިތުރަށް ކުޅުނު 30 މިނެޓުގެ ދެހާފުގެ ތެރެއިން ފުރަތަމަ ހާފް ނިމެން ކައިރި ވެފައި ވަނިކޮށެވެ. އިންގްލެންޑުން ކެޕްޓަން ހެރީކޭން ޕެނަލްޓީ ފޮނުވާލުމުން ޑެންމާކުގެ ކީޕަރު ކެސްޕާ ޝޫމެއިކަލް ޕެނަލްޓީ ދިފާއު ކުރިއެވެ. އެކަމަކު ޝޫމެއިކަލް އަތުގައި ބޯޅަ ޖެހިފައި ކުޅުމުގެ ތެރެއަށް ނިކުތް ވަގުތު ހެރީކޭން ގޯލުގެ ތެރެއަށް ބޯޅަ ފޮނުވާލީއެވެ. ޕެނަލްޓީ ދިނީ އޭރިޔާގެ ތެރެއިން ރަހީމް ސްޓާލިންއަށް ޑެންމާކުގެ ޑިފެންޑަރުން ފައުލް ކުރި ކަމަށް ބަލައެވެ.\nހެރީ ކޭން ލަނޑު ޖެހުމަށްފަހު.\nވީޑިއޯ ރިޕްލޭއިން ފެންނަ ގޮތުގައި ޑެންމާކުގެ ދެޑިފެންޑަރުންގެ ދޭތެރެއިން ދެމިގަތުމަށް ސްޓާލިން މަސައްކަތް ކުރި ވަގުތު އޭނާ ވެއްޓިފައި ވަނީ ޑިފެންޑަރުންގެ ފައުލަކާ ނުލައެވެ. ވީޑިއޯ އެސިސްޓެންޓް ރެފްރީ (ވީއޭއާރު) ގެ އެހީ ހޯދުމުގެ ބަދަލުގައި ރެފްރީ ނިންމީ އެއީ ޕެނަލްޓީއެއް ކަމަށެވެ.\n"މިއީ ވަރަށް ހިތި ނަތީއެއް. އިންގްލެންޑަށް ލިބުނީ ހައްގު ޕެނަލްޓީއެއް ނޫން. މިހާރުވެސް އަހަރެން ބޮލު ތެރޭގައި އެނބުރެމުން ދަނީ ޕެނަލްޓީގެ ހާދިސާ" ވަރަށް ބޮޑަށް ހިތްހަމަ ނުޖެހި އަދި ދެރަވެފައި ހުރެ ޖުލްމަންޑް ބުންޏެވެ.\nޕެނަލްޓީ ޖެހި ވަގުތު އިންގްލެންޑުގެ ސަޕޯޓަރުން ދިޔައީ ޑެންމާކުގެ ކީޕަރު ޝްމެއިކަލްގެ ލޮލަށް ލޭޒާ އަމާޒުކޮށް އޭނާގެ ފޯކަސް ގެއްލުވާލުމަށް މަސައްކަތް ކުރަމުންނެވެ. އެކަމަކު މެޗް އޮފިޝަލުން މިކަން ހުއްޓުވުމަށް އެއްވެސް މަސައްކަތެއް ކޮށްފައެއް ނުވެއެވެ.\nއެކަމަކު އިންގްލެންޑުގެ ކޯޗް ސައުތު ގޭޓް ހުރީ ޕެނަލްޓީއާމެދު ވަރަށް ބޮޑަށް ހިތްހަމަ ޖެހިފައެވެ. ސައުތު ގޭޓް ބުނީ އިންގްލެންޑަށް ފައިނަލުން ފުރުސަތު ލިބުނީ ނަސީބަކުން ނޫން ކަމަށާއި ދެޓީމުގެ ފަރާތުން ދަނޑު މަތީގައި ފެނުނު ކުޅުމަށް ބަލާއިރު އިންގްލެންޑަށް ފައިނަލުގެ ޖާގަ ހައްގު ކަމަށް ސައުތު ގޭޓް ބުންޏެވެ.\n"ދެޓީމުގެ ކީޕަރުން ކުރި ސޭވްތަކަށް ބަލާއިރު އަހަރެމެންނަށް ފައިނަލުން ޖާގަ ހައްގުކަން ސާބިތުވާނެ. ގިނަވަގުތު ބޯޅަ ހިފަހައްޓައިގެން ކުޅުނު ގިނަ ހަމަލާތަކެއް އަހަމެން އުފެއްދިން. މިމުބާރާތުގައި ޑެންމާކުން ދެއްކި ކުޅުމަށް ތައުރީފް ހައްގު. ޑެންމާކުން މިމުބާރާތުގައި ވަރަށް ރަނގަޅު ކުޅުމެއް ދައްކައިފި. ޑެންމާކުން ވަރަށް ބޮޑެތި އުނދަގޫތަކަށް އަހަރެމެންނަށް މިމެޗުގައިވެސް ކުރިމަތިވި ކުރިވި. މޮޅުވެވުނީ އެންމެފަހު ވަގުތާ ހަމައަށް ކުޅުންތެރިން ކުރި ހިތްވަރުން" ސައުތު ގޭޓް ބުންޏެވެ.\nކަލޭމެން ނަށް ދިން ހިލޭޖެހުންވެސް ކަމަކު ނުދޭ


SunOnline: Miskithah haradhu kurehvvee Fathun ge amilla faisaa"\n"މިސްކިތަށް ހަރަދުކުރެއްވީ ފާތުންގެ އަމިއްލަ ފައިސާ"\nއައިޝަތު ފަރީޙާ 05 Mar 2019, 21:03\nކުރީގެ ފަސްޓްލޭޑީގެ މައިންބަފައިންގެ ހަނދާނުގައި އެޅި މިސްކިތް -- ފޮޓޯ: ޕީއެސްއެމް\nކުރީގެ ފަސްޓްލޭޑީ ފާތިމަތު އިބްރާހިމްގެ މައިންބަފައިންގެ ހަނދާނުގައި ހުޅުމާލޭގައި އިމާރާތްކުރި "މަސްޖިދުލް ވާލިދައިން" އަށް މޯލްޑިވް ގޭހުގެ އެއްވެސް ފައިސާއެއް ހަރަދު ނުކުރާ ކަމަށާއި އެ މަސައްކަތަށް ހަރަދުކުރީ ފާތުންގެ އަމިއްލަ ފައިސާ ކަމަށް ރައީސް ޔާމީން ސަރުކާރުގައި މޯލްޑިވް ގޭހުގެ މެނޭޖިން ޑިރެކްޓަރެއްގެ މަގާމުގައި ހުންނެވި އަބްދުﷲ މައުމޫން ވިދާޅުވެއްޖެ އެވެ.\nމަސްޖިދުލް ވާލިދައިން އިމާރާތް ކުރުމަށް މޯލްޑިވް ގޭހުގެ މުދަލާއި ފައިސާ ހަރަދު ކޮށްފައިވާކަމުގެ ލިޔުންތަކެއް ފެނިފައިވާ ކަމަށް މޯލްޑިވް ގޭހުގެ މިހާރުގެ މެނޭޖިން ޑިރެކްޓަރު ޝަޒައިލް ސިޔާމް ވަނީ ވިދާޅުވެފަ އެވެ. އަދި އެކަމާ ގުޅިގެން ކުންފުނީގެ އޮޑިޓެއް ކުރަން ނިންމާފައިވާ ކަމަށް ވެސް އޭނާ ވިދާޅުވި އެވެ.\nޝަޒައިލްގެ ވާހަކަތަކަށް ރައްދު ދެއްވައި މައުމޫން މިރޭ "ސަން" އަށް ވިދާޅުވީ އޭނާ މެނޭޖިން ޑިރެކްޓަރަކަށް ހުންނެވި އިރު މޯލްޑިވް ގޭހުގެ އެއްވެސް ފައިސާއެއް މިސްކިތް ބިނާކުރުމަށް ހޭދަ ނުކުރާ ކަމަށެވެ.\nއަދި މިސްކިތުގެ މަސައްކަތް ކުރުމަށް ހަރަދު ކުރީ މެޑަމް ފާތުންގެ އަމިއްލަ ފައިސާ ކަމަށް ވެސް އޭނާ ވިދާޅުވި އެވެ.\n"އެ ތަނަށް ހަރަދު ކުރީ މެޑަމްގެ އަމިއްލަ ފައިސާ. މެޑަމް އަށް ފައިސާ ލިބުނު ވަރަކުން މަސައްކަތް ކުރިއަށް ގެންދިޔައީ. އެތަނުގެ މަސައްކަތް ނިމުނީ ތިން އަހަރުން. 2.5 މިލިއަން ރުފިޔާ ހޭދަކުރި ނަމަ އެ މަސައްކަތް ހަ މަހުން ނިންމާލަން ވީނުންތޯ؟" މައުމޫން ވިދާޅުވި އެވެ.\nމައުމޫން ވިދާޅުވީ މެޑަމް ފާތުންގެ މައިންބަފައިންގެ ޚަރަދުގައި ބިނާކުރި މިސްކިތް ނިމުނީ ދެ އަހަރު ދުވަހުން ކަމަށާއި މިސްކިތުގެ މަސައްކަތް އެއްކޮށް ނިންމުމަށް 4.5 މިލިއަން ރުފިޔާ ޚަރަދުވި ކަމަށެވެ.\nއޭނާ ވިދާޅުވީ އޭނާގެ މެނޭޖިން ޑިރެކްޓަރުކަމުގެ މަގާމުގައި މޯލްޑިވް ގޭހުން ކޮރަޕްޝަނަށް މަގުފަހިވާ ގޮތަށް މަސައްކަތް ކުރި ކަމަށް މިހާރުގެ މެނޭޖުމެންޓުން ވާހަކަ ދައްކަނީ މައުމޫންގެ އަގު ވައްޓާލުމަށް ކަމަށެވެ.


ޕާކިސްތާންގައި ޒުވާން އަންހެނަކު މަރާލައިފި | MV NOOS\n04/05/2021\tފަތްމިނި, ދުނިޔެ Comments Off on ޕާކިސްތާންގައި ޒުވާން އަންހެނަކު މަރާލައިފި\nޕާކިސްތާން ދަރިކޮޅުގެ އިނގިރޭސި ރައްޔިތަކު، އިއްޔެ ފަތިހު މަރާލައިފިއެވެ. ކަރާޗީގެ ޑިފެންސް ކޮލޮނީގައި ހިނގާފައިވާ މިހާދިސާގައި މަރާލާފައިވާ މާއިޒާ ޒުލްފިޤާރަކީ، މީގެ އަހަރެއްހާ ދުވަސްކުރިން ޕާކިސްތާނަށް ކައިވެންޏަކަށް އައި 26 އަހަރުގެ ޒުވާން އަންހެނެކެވެ. އެއަށްފަހު އޭނާ ކަރާޗީގައި ކުއްޔަށް ތަނެއް ހިފައިގެން މަޑުކޮށްގެން ހުރީއެވެ.\nއޭނާގެ ބޮޑު ބޭބެ، އުރުދޫ އިންޑިޕެންޑެންޓަށް ދިން އިންޓަރވިއުގައި ބުނެފައި ވަނީ އޭނާއާ އިންނަށް ހުށަހެޅި މީހަކަށް ނޫނެކޭ ބުނުމުން އެމީހާ އޭނާއަށް އިންޒާރު ދެމުންދާ ކަމަށް މާއިޒާ ބުނެފައިވާ ކަމަށެވެ. އަދި މި ފިރިހެން މީހާގެ އެހެން ރަހުމަތްތެރިއަކުވެސް އޭނާއާ އިންނަން ހުށަހެޅި ކަމަށެވެ. ދެމީހުނަށްވެސް ވަނީ ނޫނެކޭ ބުނެފައެވެ.\nއާއިލާއިން މަޢްލޫމާތު ދީފައިވާ ގޮތުގައި އޭނާ މަރާލާފައި ވަނީ ފަތިހު އޭނާ ދިރިއުޅޭ ގެއަށް ވަދެ، ބަޑިން ހަމަލާ ދީގެންނެވެ.\nފުލުހުން ބުނިގޮތުގައި ކޮނޑަށް ބަޑީގެ ހަމަލައެއް އަމާޒުވެފައިވާ ތަން ފެންނަން އެބަހުއްޓެވެ. ނަމަވެސް އޭނާ މަރުވެފައި ވަނީ ބަޑީގެ ހަމަލައިންތޯ ނުވަތަ ނޭވާ ހާސްކޮށްގެން މަރާލާފައިވޭތޯ ކަށަވަރު ކުރެވޭނީ ޕޯސްޓްމޯޓަމް ހެދުމުންނެވެ.\nކަރާޗީ ފުލުހުން ވަނީ މި މައްސަލައިގައި ތުހުމަތު ކުރެވޭ ދެމީހަކު ހޯދައިގެންފައެވެ.\nމާއިޒާއަކީ ގާނޫނުގެ ދާއިރާއިން ތަޢްލީމު ހާސިލުކޮށްފައިވާ ޒުވާނެކެވެ. އޭނާގެ ތަޢްލީމު ފުރިހަމަކޮށްފައި ވަނީ ޔުނިވަރސިޓީ އޮފް ވެސްޓް ލަންޑަން އިންނެވެ.


Sirru Majlis Eh Gai Hamalaa Ge Thin Baiveringe Bandhuge Muhdhath ithurukoffi - Vaguthu\nއަދަދުތައް ދަށަށް، ނަމަވެސް ނުރައްކާ މައްޗަށް! - 8 ގަޑިއިރު ކުރިން\n11 ގަޑިއިރު ކުރިން ( ޖޫން 6, 2021 )\nރައީސް ނަޝީދަށް ދިން ހަމަލާގައި ހައްޔަރު ކުރި3މީހުން\nރައްޔިތުންގެ މަޖިލީހުގެ ރައީސް ނަޝީދު އަވަހާރަކޮށްލަން ދިން ހަމަލާގެ ތަހުގީގުގައި ހައްޔަރުކުރި ތިން މީހުންގެ ބަންދާއި މެދު ގޮތެއް ނިންމަން މިރޭ ބޭއްވި އަޑުއެހުން ސިއްރުކޮށްގެން ކުރިއަށް ގެންގޮސް ތިން މީހުންގެ ބަންދަށް އަނެއްކާވެސް 15 ދުވަސް އިތުރުކޮށްފިއެވެ.\nނަޝީދަށް ދިން ހަމަލާ އާއި ގުޅިގެން ފުރަތަމަ ހައްޔަރު ކުރި ތިން މީހުން ކަމަށްވާ މުޖާޒް އަހުމަދާއި ތަހުމީން އަހުމަދާއި އަހުމަދު އަދުހަމް ރަޝީދުގެ ބަންދުގެ މުއްދަތު މިރޭ ވަނީ އިތުރު ކޮށްފައެވެ. މިއީ އެމީހުންގެ ބަންދުގެ މުއްދަތު އިތުރުކުރި ތިން ވަނަ ފަހަރެވެ. މީގެ ކުރިން ވެސް ކޮންމެ ފަހަރަކު ބަންދަށް 15 ދުވަސް ދީފައި ވެއެވެ.\nކްރިމިނަލް ކޯޓުން ވިދާޅުވީ ތިން މީހުންގެ ބަންދާއި މެދު ގޮތެއް ނިންމުމުގެ މަޖިލިސް ސިއްރުކޮށްގެން ކުރިއަށް ގެންދިޔައީ ގާނޫނު އަސާސީގެ 42 ވަނަ މާއްދާގެ (ނ) އަށް ރިއާޔަތްކޮށް ސިއްރު އަޑުއެހުމެއްގެ ގޮތުގައި ކުރިއަށް ގެންގޮސްދިނުމަށް ފުލުހުންގެ ފަރާތުން ކުރިމިނަލް ކޯޓުގައި އެދުމުންނެވެ.\nޤާނޫނު އަސާސީގެ 42 ވަނަ މާއްދާގެ (ނ) ގައި ބުނެފައި އޮންނަނީ މުޖްތަމައުގެ އަހްލާގީ އުސޫލުތައް ހިފެހެއްޓުން، ނުވަތަ މުޖްތަމައުގެ އަމަންއަމާންކަން ގާއިމްކުރުން، ނުވަތަ ގައުމީ ސަލާމަތަށް ބުރޫއެރިޔަ ނުދިނުމަށްޓަކައި އަޑުއެހުންތައް ސިއްރުކޮށްގެން ކުރިއަށް ގެންދެވިދާނެ ކަމަށެވެ.\nނަޝީދަށް ދިން ހަމަލާ އާއި ގުޅިގެން ހަތަރު މީހަކު ވަނީ ހައްޔަރުކޮށްފައެވެ. އެއީ މިއަދު ބަންދުގެ މުއްދަތު އިތުރުކުރި ތިން މީހުންގެ އިތުރުން ފާތިހް މުހައްމަދު އެވެ.\nމިއަދު އޮތް ފުލުހުންގެ ނޫސްވެރިންގެ ބައްދަލުވުމުގައި ފުލުހުން ވިދާޅުވީ ނަޝީދަށް ދިން ހަމަލާއާ ގުޅިގެން 150 އަށް ވުރެ ގިނަ ފަރާތްތަކުން ތަހުގީގަށް މައުލޫމާތު ހޯދާފައިވާ ކަމަށާއި 25 އަށް ވުރެ ގިނަ ތަންތަން ބަލައި ފާސްކުރެވިފައިވާ ކަމަށެވެ. ނަޝީދަށް ދިން ހަމަލައާ ހަރުކަށި ފިކުރާ ދެކޮޅަށް ހިންގަމުން އަންނަ އޮޕަރޭޝަންގެ ދަށުން 14 މީހެއް ފުލުހުންގެ ބެލުމުގެ ދަށަށް ގެންގޮސްފައިވާ ކަމަށް އޭނާ ވިދާޅުވިއެވެ.\nޖޫން 6, 2021 22:50\nކިތަށް އަހަރު ނަގާނެބާ ތި ތަހުގީގު ނިންމަން؟\nޖޫން 6, 2021 23:15\nޔޭ ކަހާކާ އިންސާހޭ ބައްޔާ 45 އަހަރުވަންދެން މުއްދަތު ޖަހާލަޖަަހަާލާ


Deepika Rulhigadha Vehjje: Huhdha Nethi Sushant Ge Video Lun Massalaeh Noon? - Vaguthu\nދިޕިކާ ރުޅިގަދަވެއްޖެ: ހުއްދަ ނެތި ޝުޝަންތްގެ ވީޑިއޯ ލުން މައްސަލައެއް ނޫން؟\nބޮލީވުޑްގެ ބަތަލާ ދިޕިކާ ޕަދުކޯން ސުޝަންގް ސިންގގެ ރާޖްޕުތްގެ މަރާއި ގުޅޭގޮތުން އެއްވެސް ވަރަކަށް ޑައިކެޓްކޮށް ވާހަކަ ދައްކާފައެއް ނުވެއެވެ. އެހެން ނަމަވެސް އޭނާ ވަނީ މެންޓަލް އިލްނެސްއާ ގުޅޭގޮތުން ވަރަށް ރަނގަޅަށް ވާހަކަދައްކާފައެވެ.\nދިޕިކާ ދާދި ފަހުން މި ވަނީ ބޮލީވުޑްގެ ފޭނުންގެ އެކައުންޓަކުން، ސުޝަންތްގެ ހަށިގަނޑު ހޮސްޕިޓަލުން ނެރެގެން އަންދާލުމަށްޓަކައި ގެންދާ މަންޒަރު ފެންނަ ވީޑިއޯއެއް ލުމާއި ގުޅިގެން އެކަމާއި ރުޅިގަދަވެގެން އެ ވީޑިއޯއަށް ކޮމެންޓް ކޮށްފައެވެ.\nއިންސްޓަގްރާމްގައި އެ އެކައުންޓުން އެ ވީޑިއޯ އާއްމުކޮށް ބުނެފައި ވަނީ، "އޭނާ ނަގާފައިވާ ފޮޓޯ އާއި ވިޑިއޯ އެހެން ޕްލެޓްފޯމްތަކުގައި އޭނާގެ ހުއްދަ ނުދެތި ބޭނުން ނުކުރެވޭނެ". ކަމަށެވެ.\n"މައްސަލައެއް ނެތް. އެކަމަކު ކަލޭ މިފަދަ ވިީޑިއޯއެއް ނަގައިގެން އޭނާއާ، ނޫނީ އޭނާގެ އާއިލާގެ ބަހެއް ހުއްދައެއް ނެތި އަމިއްލަ އެއްޗެއްގެ ގޮތުގައި ބޭނުން ކުރަން މައްސަލައެއް ނޫން؟.". ދިޕިކާ ބުނެފައިވެއެވެ.\nދިޕިކާ އެގޮތަށް ކޮމެންޓް ކުރުމުން އެތައް ބަޔަކު ވަނީ ދިޕިކާ ދެއްކީ ރަނގަޅު ވާހަކައެއްކަމަށް ބުނެފައެވެ.\nޖޫން 14 ވަނަ ދުވަހު އަމިއްލައަށް މަރުވި ސުޝަންތްގެ މަރުވި ދުވަހު ދިޕިކާ ވަނީ މެންޓަލް އިލްނެސްއާ ގުޅޭގޮތުން ވަރަށް ވާހަކަދައްކާފައެވެ. އޭނާއަކީވެސް އެފަދަ ދުވަސްތައް ހޭދަކުރި މީހެއްކަމަށް އޭނާ ވަނީ ފާހަގަކޮށްފައެެވެ. އަދި އެފަދަ ހާލުގައި އުޅޭ މީހުން ކަންތައް ކުރަންވީ ގޮތް ދިޕިކާ ވަނީ ވަރަށް ރަނގަޅަށް ކިޔާދީފައެވެ.\nމި ފޮޓޯގައި ރަންވީރުއާއި ދީޕިކާ ދެރަވެފައި ހުރީ ކީއްވެކަން އެނގޭތަ؟\nއަނަންޔާ ބޭނުންވަނީ ދެވަނަ ދީޕިކާއަށްވާން\n''ޗިޗޯރޭ''އަށް ލިބުނު އެވޯޑް ސާޖިދު ހާއްސަކުރީ ސުޝާންތަށް\nޖޫން 23, 2020 14:07\nސްމައިލްސް ސޯ ވައިޑް، ހާރޓްސް ފުލް އޮފް ސޭޑްނަސް


SunOnline: America gai magumathin kudakujjaku salaamai kuri bus driver ah awardeh\nފިނީގައި މަގުމަތިން އެކަނި ދިޔަ ކުޑަކުއްޖަކު ސަލާމަތް ކުރުމުން އަގުވަޒަންކޮށްފި\nރުގިއްޔާ މުހައްމަދު މޫސާ 12 Jan 2019, 16:09\nފިނިގަދަ ވަގުތެއްގައި މަގުމަތިން ފެނުނު ކުޑަކުއްޖާ ސަލާމަތް ކުރި ބަސް ޑްރައިވަރު އައިރީނާ އައިވިކް ކުއްޖާ އުރާލައިގެން -- ފޮޓޯ: އެމްސީޓީއެސް\nމިލްވޯކީ (ޖެނުއަރީ 12): އެމެރިކާގެ މިލްވޯކީގެ ގަދަ ފިނީގައި އެއް އަހަރު ވެސް ނުވާ ކުޑަކުއްޖަކު މަގުމަތިން ފެނުމުން، އެކުއްޖާ ސަލާމަތް ކުރި ބަސް ޑްރައިވަރުގެ އަގު ވަޒަންކޮށްފި އެވެ.\nމިލްވޯކީ ކައުންޓީ ޓްރާންސިޓް ސިސްޓަމް (އެމްސީޓީއެސް)އިން ބުނި ގޮތުގައި މީގެ ދެ ހަފްތާ ކުރިން އެކުޑަކުއްޖާ ފެނުނީ މަގުމަތިން ދުވެފައި ދަނިކޮށެވެ. އެވަގުތު އެކުއްޖާ ހުރީ ބޫޓަކަށް ނާރާ، ހަމައެކަނި ކުޑަ ހެދުންކޮޅެއް ލައްވާފަ އެވެ.\nއެބަހުގެ ސީސީޓީވީން ފެންނަ ގޮތުގައި، ކުއްޖާ ފެނުމުން ބަސް ޑްރައިވަރު އައިރީނާ އައިވިކް ވަނީ ބަސް ހުއްޓުވުމަށް ފަހު ކުއްޖާ ނަގަން ގޮސްފަ އެވެ. އަދި ކުއްޖާ ބަހަށް އެރުވުމުން، ފަސިންޖަރަކު ވަނީ އޭނާގެ ކޯޓު ކުއްޖާއަށް ދީފަ އެވެ.\nއޭގެ ފަހުން އައިވިކް ވަނީ އެ ކުއްޖާ ފުލުހުންނާ ހަވާލުކޮށްފަ އެވެ. ފުލުހުން ބުނި ގޮތުގައި އެކުއްޖާ ހުރީ ފިނިވެ، ބިރުގަނެފަ އެވެ. ނަމަވެސް ކުއްޖާގެ ހާލު ރަނގަޅެވެ. އަދި އެ ކުއްޖާގެ މަަންމައަކީ ނަފްސާނީ މައްސަލަތައް ހުންނަ މީހެއް ކަމަށް ވެސް ބުނެފަ އެވެ.\nއެމެރިކާގެ ނޫސްތަކުން ބުނާ ގޮތުގައި އެކުއްޖާ މިހާރު ވަނީ ކުއްޖާގެ ބައްޕައާ ހަވާލުކޮށްފަ އެވެ.\nއައިވިކްގެ އަގުވަޒަން ކުރުމުގެ ގޮތުން އެމްސީޓީއެސް އިން ވަނީ އޭނާއަށް އެކްސެލެންސް އެވޯޑު ދީފަ އެވެ. އަދި އައިވިކް ވަނީ މުސްތަގުބަލުގައި ވެސް އެފަދަ ހާދިސާއެއް ދިމާވެއްޖެ ނަމަ، އެހީތެރިވާން ތައްޔާރަށް ހުރި ކަމަށް ބުނެފަ އެވެ.


Iran ah Covid ge “5 vana raalhu” araathee fiyavalhuthah varugadha kohfi | Atoll News\nއީރާނަށް ކޮވިޑު-19 ގެ “ފަސް ވަނަ ރާޅު” އަރާތީ ފިޔަވަޅުތައް ވަރުގަދަ ކޮށްފި\nޝާއިޢުކުރީ: ފާޠިމަތު ފާޒިހާ ޖުލައި 19, 2021, 22:46\nއީރާނަށް ކޮވިޑް-19 ގެ ފަސް ވަނަ ރާޅު އަރާތީ ފިޔަވަޅުތައް ވަރުގަދަ ކޮށްފި އެވެ.\nކޮވިޑް ފިޔަވަޅުތައް ވަރުގަދަ ކޮށްފައިވަނީ ވެރިރަށް ތެހެރާން އާއި ތެހެރާންގެ ކައިރީގައިވާ ޕްރޮވިންސްތަކުގައި އެވެ. އީރާނުގައި މިހާރު ކޮންމެ ދުވަހަކު ކޮވިޑު ޖެހޭ މީހުންގެ އަދަދު ވަނީ ވޭތުވެދިޔަ ތަނުގައި ނުދާހާ މައްޗަށް ގޮސްފައި އެވެ.\nއިރާން ސަރުކާރުން ބުނީ ކޮވިޑުގެ ކޭސްތައް މާ ބޮޑަށް އިތުރުވެފައިވަނީ ޑެލްޓާ ވޭރިއަންޓު ފެތުރެން ފެށުމުން ކަމަށެވެ.\nބަލި ކޮންޓްރޯލް ކުރުމަށް އަޅާ ފިޔަވަޅުތަކުގެ ތެރޭގައި އެއް ޕްރޮވިންސުން އަނެއް ޕްރޮވިންސަށް ދަތުރު ކުރުން ހުއްޓާލަން ނިންމާފައިވެ އެވެ. އަދި ސަރުކާރު އޮފީސްތަކާއި ބޭެންކުތައް ބަންދު ކުރަން ވަނީ ނިންމާފައި އެވެ.\nމީގެ އިތުރުން ބަލި ފެތުރިދާނެ ގޮތަކަށް ކުރާ ހުރިހާ ވިޔަފާރިތަކެއް ބަންދު ކުރުމަށް ވަނީ އަންގާފައި އެވެ. މިފިޔަވަޅުތައް އަޅާފައި މިވަނީ މިހާރު ކޭސްތައް އިތުރުވަމުންދާ ގޮތުން މި މަހުގެ ތެރޭގައި ފަސް ވަނަ ރާޅު އަރާނެ ކަމަށް ސިއްހީ ތަޖުރިބާކާރުން ލަފާ ކުރުމުންނެވެ.\nމި ފިޔަވަޅުތަކަށް އަމަލު ކުރާނީ އަންނަ ހަފްތާގެ ހޯމަ ދުވަހުގެ ނިޔަލަށެވެ.\nއީރާންގެ ކޯވިޑުގެ ހާލަތަށް ބަލާއިރު އިއްޔެ 25،441 މީހުން ޕޮސިޓިވްވެފައިވެ އެވެ.\nމިހާތަނަށް އެ ގައުމުން ކޮވިޑު ޖެހިފައިވަނީ 3.5 މިލިއަން މީހުންނަށެވެ. އޭގެ ތެރެއިން 87،370 މީހުން ވަނީ މަރުވެފައި އެވެ.


Feydhoo aai Hithadhoo Gadha Hifumakah\nހިތަދޫއާއި ފޭދޫ ގަދަ ހިފުމަކަށް\nވާޑީގެ ހެޓްރިކާ އެކު ލެސްޓާ އިން ...\nby vomadmin September 26, 2020\nމިހާރު މީދޫގައި ހިގަމުންދާ 20 އަހަރުން ދަށުގެ އައްޑޫ ޔޫތު ޗެލެންޖް ކަޕް 2020 ފުޓްބޯޅަ މުބާރާތުގައި މިއަދު ކުޅެވޭ މެޗަކީ ގަދަ ހިފުމެއްގެ ގޮތުގައި ބެލެވޭ މެޗެވެ. އެއީ3މެޗުން6ޕޮއިންޓް ލިބިފައިވާ ފޭދޫޓީމާއި3މެޗުން6ޕޮއިންޓް ލިބިފައިވާ ހިތަދޫއެފްސީ ބައްދަލު ކުރާ މިމެޗަކީ މިމުބާރާތުގެ ފައިނަލުން ޖާގައެއް ހޯދުމަށްޓަކައި ދެޓީމަށްވެސް ވަރަށް މުހިއްމު މެޗަކަށް ވާތީއެވެ.\nމިމެޗްގައި ބައްދަލުކުރާ ހިތަދޫޓީމަށާ ފޭދޫޓީމަށް މިމެޗް ނުހިމަނައި ބާކީ 1 މެޗު އެބައޮތެވެ. އެހެންކަމުން މިއަދުގެ މެޗު ކާމިޔާބުކުރާ ޓީމަކަށް ފައިނަލްގެ ފުރުސަތު ވަރަށް ބޮޑަށް ތަނަވަސް ވެގެންދާނެއެވެ.\nވީމާ މިއަދުގެ މިމެޗަކީ ފޯރި ގަދަވާނޭ މެޗަކަށް ވަނީ ބެލެވިފައެވެ.\nމިއަދުގެ މެޗުން ފޭދޫޓީމް މޮޅުވެއްޖެނަމަ އެޓީމަށް ލިބޭނީ9ޕޮއިންޓެވެ. މިއަދުގެ މެޗުން ހިތަދޫޓީމު މޮޅުވިއަސް އެޓީމަށްވެސް ލިބޭނީ9ޕޮއިންޓެވެ.\nމިއަދުގެ މެޗުން ހިތަދޫޓީމް މޮޅުވެއްޖެ ނަމަ އެޓީމަށް ފައިނަލްގެ ފުރުސަތު ގާތްގަޑަކަށް ޔަގީންވީއެވެ. އެއީ ދެން އެޓީމަށް އޮތްމެޗަކީ ހިތަދޫ ޖޫނިއާސްއާއި ބައްދަލުކުރާމެޗުކަމަށް ވެފައި އެމެޗުން ހިތަދޫޓީމް މޮޅުވާނެކަމަށް ވަރަށް ބޮޑަށް ބެލެވޭތީއެވެ. އެމެޗުން ހިތަދޫޓީމް މޮޅުވެއްޖެނަމަ އެޓީމަށް 12 ޕޮއިންޓް ލިބޭނެއެވެ.\nފޭދޫޓީމަށް ދެން އޮތްމެޗަކީ މަރަދޫ ޓީމާ ބައްދަލުކުރާމެޗެވެ. މަރަދޫޓީމަށް4މެޗުކުޅެގެން މިހާތަނަށް ލިބިފައިވަނީ 10 ޕޮއިންޓެވެ. މިއަދު ގެ މެޗުން ފޭދޫޓީމް ބަލިވެ ފޭދޫއާއި މަރަދޫ ބައްދަލުކުރާ މެޗުން މަރަދޫޓީމް އެއްވަރުވެ ނުވަތަ މޮޅުވިޔަސް ފައިނަލަށް ހޮވޭނީ މަރަދޫޓީމެވެ. އެއީ އެމެޗް އެއްވަރުވެއްޖެނަމަ މަރަދޫޓީމަށް 11 ޕޮއިންޓް ލިބޭނެތީއެވެ. އަދި އެޓީމް މޮޅުވެއްޖެނަމަ 13 ޕޮއިންޓް ލިބޭނެތީއެވެ.\nމިއަދުގެ މެޗުން ފޭދޫ މޮޅުވެ އަދި މަރަދޫޓީމާ ބައްދަލުކުރާ މެޗުން ފޭދޫ މޮޅުވެއްޖެނަމަ އެޓީމަށްވެސް 12 ޕޮއިންޓް ލިބިގެން ފައިނަލްގެ ފުރުސަތު ލިބެން އެބައޮތެވެ.\nހިތަދޫޓީމް- ފޮޓޯ: ލުބުނާ މަޖީދު މުޚްތާރުމިއަދުގެ މެޗް އެއްވަރުވެގެން ނިމިއްޖެނަމަ މަރަދޫ އަދި ފޭދޫ އަދި މީދޫޓީމަށްވެސް ފައިނަލްގެ ފުރުސަތު ލިބެން އެބައޮތެވެ. އެކަމަކު އެއީ ކުރިއަށްހުރި މެޗްތަކުގެ ނަތީޖާ ނިކުންނަ ގޮތަކުންނެވެ.\n6 ޓީމް ވާދަކުރާ މިމުބާރާތުގެ މެޗްތައް ކުރިއަށް ގެންދަނީ ކޮންމެ ޓީމެއް ކޮންމެ ޓީމަކާ އެއްފަހަރު ބައްދަލު ކުރުމަށްފަހު ޕޮއިންޓްގެ ގޮތުން އެންމެ މޮޅުވާ ދެޓީމް ފައިނަލަށް ހޮވޭ ގޮތަށެވެ.\nމިގޮތުން މިމުބާރާތުގައި މިހާތަނަށް ކުޅެވުނު މެޗްތަކުގެ ނަތީޖާއަށް ބަލާއިރު3މެޗުން ފޭދޫޓީމަށްލިބިފައިވަނީ6ޕޮއިންޓެވެ. ހިތަދޫ އެފްސީ އަށް3މެޗުން6ޕޮއިންޓް ލިބިފައިވާއިރު މަރަދޫ ޓީމަށް4މެޗުން 10 ޕޮއިންޓް ލިބިފައިވެއެވެ. މީދޫޓީމަށް4މެޗުން ލިބިފައިވަނީ7ޕޮއިންޓެވެ.\nއައްޑޫގެ ފުޓްބޯޅައިގެ ގަދަ ދެ ބާރު ކަމަށްވާ ފޭދޫއާއި ހިތަދޫ ގަދަ ހިފުމަކަށް ނުކުންނަ މިމެޗްގެ ކުޅުން ފެށުމަށް ހަމަޖެހިފައިވަނީ މިއަދު ހަވީރު 4:00 ގައެވެ.\nވާޑީގެ ހެޓްރިކާ އެކު ލެސްޓާ އިން ސިޓީ ބޮޑުތަފާތަކުން ބަލިކޮށްފި\nކުޅުދުއްފުއްޓާއި ނޮޅިވަރަމަށް އަރައި ފޭބުން މަނާކޮށްފި\nތައިލެންޑްގައި އެކްސިޑެންޓްވި ހުޅުދޫ އަހުމަދު ސައީދު ނިޔާވެއްޖެ\nތައިލެންޑުގައި މިދިޔަ ޑިސެމްބަރު މަހުގެ ފަހުކޮޅު ހިނގި އެކްސިޑެންޓުގައި އަނިޔާވި ސ. ހުޅުދޫ ވައިޖެހޭގޭ އުމުރުން 44 އަހަރުގެ ...\nސްކޫލްތަކުގައި ހެނދުނުގެ ނާސްތާ ދޭން ފެށުމުގެ ޕައިލެޓު ޕްރޮގްރާމްގެ ދަށުން ދިރާސީ އާއަހަރު ފެށޭއިރު 25 ސްކޫލްގައި މި ...\nvomadmin December 20, 2018\nތައުލީމުދޭ ހުރިހާ ތަނެއްގެ ކިޔެވުން މިމަހު ފަސް ވަނަ ދުވަހުން ފެށިގެން އިތުރު އެއް ހަފުތާއަށް ބަންދު ކުރަން ...\nvomadmin April 4, 2020


Masverinnah hama agu dhinumugai saabithuve onnaane: MIFCO\nމަސްވެރިންނަށް ހަމަ އަގު ދިނުމުގައި ސާބިތުވެ އޮންނާނެ: މިފްކޯ\nމިފްކޯގެ ކަނޑު އޮތްގިރީގައި މަސް ކިރުވަނީ: މަސްވެރިންނަށް ރަނގަޅު އަގު ހޯދައިދޭން މިފްކޯ އޮންނާނީ ސާބިތުވެ ކަމަށް ވަނީ ބުނެފައި -- އަވަސް ފައިލް ފޮޓޯ\nމަސް ގަންނަ އަގު އެއްވަރެއްގައި ހިފަހައްޓައި ހަމަ އަގު މަސްވެރިންނަށް ދިނުމުގައި ސާބިތުވެ ތިބޭނެ ކަމުގެ ޔަގީންކަން މަސްވެރިންނަށް ދޭ ކަމަށް މޯލްޑިވްސް އިންޑަސްޓްރިއަލް ފިޝަރީޒް ކޮމްޕެނީ ލިމިޓެޑް (މިފްކޯ) އިން ބުނެފި އެވެ.\nމިފްކޯއިން މިހެން ބުނީ މިއަދު ނެރުނު ނޫސް ބަޔާނެއް މެދުވެރިކޮށެވެ. އޭގައި ބުނެފައި ވަނީ އަބަދުވެސް މަސްވެރިންނަށް ނަފާ އިތުރުވާނެ ގޮތްތައް ހޯދައިދީ މަސްވެރިންގެ ހިދުމަތުގައި ފަހަތަށް ނުޖެހި ކުރިޔަށްދާނެ ކަމުގެ ޔަގީންކަން ހުރިހާ މަސްވެރިންނަށް ދޭ ކަމަށެވެ. އަދި މަސްވެރިންގެ އަތުން މަސް ގަތުމާއި މަސްވެރިނަށް ޑީސަލާއި އައިސް ވިއްކުމުގައި ކުންފުނިން އަބަދުވެސް ގެންގުޅެނީ މަސްވެރިންނަށް ހިތްވަރުދީ ފަސޭހަ މާހައުލެއް މަސްވެރިންނަށް ހޯދައި ދެވޭނެ އުސޫލުތަކެއް ކަމަށެވެ.\nއެ ކުންފުނިން ބުނީ އެ ކުންފުނިން ވިއްކާ ޑީސަލާއި އައިސްގެ އަގުތަކަށް ބަދަލު ގެންނަނީ އެކި ދުވަސްވަރު އެކި ހާލަތާ ގުޅިގެން ކަމަށާއި އެ ސިޔާސަތުގެ ދަށުން ފެބްރުއަރީ 26، 2016 ގައި އައިސްގެ އަގު އޭގެ ކުރިން ވިއްކަމުންދިޔަ އަގަށްވުރެ 310ރ. ހެޔޮކޮށްފައިވާނެ ކަމަށެވެ. އަދި އެސްޓީއޯގެ އެއްބާރުލުމާއެކު މާޗް 23، 2016 އިން ފެށިގެން 7.30ރ. އަށް ޑީސަލްގެ އަގުވެސް ކުޑަކޮށްފައިވާނެ ކަމަށާއި އެއީ ކުރިން ވިއްކި އަގަށްވުރެ 3.20ރ. ހެޔޮ އަގެއް ކަމަށެވެ.\n"... ދުނިޔޭގެ ބާޒާރުގައި މަހުގެ އަގު ތާއަބަދު ވެއްޓެމުންދާއިރު ވެސް މިކުންފުނީގެ އެހެނިހެން ހަރަދުތައް ކުޑަކުރެވި، އެ ފައިދާ މަސްވެރިންނަށް ލިބިގެންދާނެހެން މަސްވެރިންގެ އަތުން މަސް ގަންނަ އަގު އެއްވަރެއްގައި ހިފަހައްޓައި ހަމަ އަގު މަސްވެރިންނަށް ދިނުމުގައި ދިވެހި ސަރުކާރާ ގުޅިގެން ސަރުކާރުގެ އެއްބާރުލުމާއެކު ސާބިތުވެ އަބަދުވެސް ތިބުމަކީ ފަހަރުވެރި ކަމާއެކު މި ކުންފުނިން ފާހަގަ ކުރާ ކަމެކެވެ،" މިފްކޯއިން މިއަދު އާންމު ކުރި ބަޔާނުގައި ބުނެ އެވެ.


SunOnline: Lanka gai thibi beyru meehunnah visa ge mudhathu anekkaaves ithurukoffi\nލަންކާގައި ތިބި ބޭރު މީހުންނަށް ވިސާގެ މުއްދަތު އަނެއްކާ ވެސް އިތުރުކޮށްފި\nރުގިއްޔާ މުހައްމަދު މޫސާ 01 Apr 2020, 15:52\nލަންކާ އެއާޕޯޓު --\nކޮލަމްބޯ (އޭޕްރިލް 1): ސްރީލަންކާގައި ތިބި ބޭރު ގައުމުތަކުގެ މީހުންނަށް އަނެއްކާ ވެސް ވިސާގެ މުއްދަތު އިތުރުކޮށްފަ އެވެ.\nލަންކާގެ ސްޓޭޓް އިންފޮމޭޝަން އޮފީހުން ބުނި ގޮތުގައި ވިސާގެ މުއްދަތު މިފަހަރު އިތުރުކޮށްފައި ވަނީ އަންނަ މަހުގެ 12އާ ހަމަޔަށެވެ. މީގެ ކުރިން އެގައުމުގައި ތިބި ބޭރު މީހުންގެ ވިސާގެ މުއްދަތު އިތުރު ކުރީ މި މަހުގެ 12އާ ހަމަޔަށެވެ.\nލަންކާގެ ޑިޕާޓްމެންޓް އޮފް އިމިގްރޭޝަން އެންޑް އެމިގްރޭޝަނުން ނެރުނު ބަޔާނުގައިވާ ގޮތުން ވިސާ ފީ ދެއްކުމާއި ޕާސްޕޯޓުގައި އޭގެ ތަތްގަނޑު ޖެހުމާ ބެހޭ މައުލޫމާތު އެ ޑިޕާޓްމެންޓުން ފަހުން ދޭނެ އެވެ. އެހެންކަމުން އެ ޑިޕާޓްމެންޓުގައި ހުންނަ ވިސާ ޑިވިޝަނަށް މީހުން ނުދިޔުމަށް ވެސް އެބަޔާނުގައި ވަނީ އެދިފަ އެވެ.\nއެ ބަޔާނުގައިވާ ގޮތުން ވިސާ އިތުރުކޮށްފައިވާ މުއްދަތުގައި ލަންކާ އިން ފުރަން ބޭނުން ނަމަ އެކަން އިމިގްރޭޝަނަށް އަންގަން ޖެހޭނެ އެވެ. އަދި ވިސާ އިތުރު ކޮށްފައިވާ މުއްދަތަކަށް ޖޫރިމަނާއެއް ނުނަގާނެ އެވެ.\nލަންކާގައި ކޮރޯނާވައިރަސް ފެތުރުން ހުއްޓުވުމުގެ ގޮތުން އެގައުމުގައި ކާފިއު ހިންގާ، އެގައުމަށް މީހުން ކަނޑުގެ މަގުންނާއި ވައިގެ މަގުން އެތެރެވުން ވަނީ މަނާކޮށްފަ އެވެ.\nލަންކާގައި މިހާތަނަށް 143 މީހަކު ވައިރަހަށް ޕޮޒިޓިވްވެ، އޭގެ ސަބަބުން ދެ މީހަކު ވަނީ މަރުވެފަ އެވެ.\nލަންކާއަށް ދާ ފަތުރުވެރިން ކަރަންޓީނު ނުކުރަން ނިންމައިފި\nލަންކާ: މިނިސްޓަރުގެ މޫނު ބަލަން ގިނަ ބަޔަކު ޖަމާވެއްޖެ\nރާއްޖެއިން ދިޔަ ލަންކާ ތިން މީހަކު ކޮވިޑަށް ޕޮޒިޓިވްވެއްޖެ


ވަޒީފާގެ ފުރުސަތު - ޗީފް އެކައުންޓެންޓް\n"ޗީފް އެކައުންޓެންޓް" ގެ މަޤާމަށް މީހަކު ހޯދުމަށް މިއޮފީހުން ކޮށްފައިވާ ނަންބަރު 216-MPAO/I/2016/28 (13 އޮކްޓޫބަރ 2016) އިޢުލާނާ ގުޅިގެން، އެވަޒީފާއަށް ކުރިމަތިލެއްވި ފަރާތްތަކުގެ ޢަދަދު އެކަށީގެންވާ ވަރަށްވުރެ މަދުކަމަށް ފާހަގަ ކުރެވޭތީ، އެއިޢުލާން ބާޠިލުކޮށް އަލުން އިޢުލާން ކުރަމެވެ.\nމަޤާމް: ޗީފް އެކައުންޓެންޓް.\nއެކައުންޓިންގ ނުވަތަ ފައިނޭންސްގެ ދާއިރާއިން ބެޗެލާރސް ޑިގްރީއެއް ޙާޞިލްކޮށްފައިވުން، ނުވަތަ، އޭ.ސީ.ސީ.އޭ، އޭ.އޭ.ޓީ، ސީމާ ނުވަތަ ސީ.ޕީ.އޭގެ ޕްރޮފެޝަނަލް ލެވެލްގެ ސެޓްފިކެޓެއް ހާޞިލްކޮށްފައިވުން.\nމައިކްރޯސޮފްޓް އެކްސެލް، ކުއިކް ބުކްސްގެ އަދި އޮފީސް އެޕްލިކޭޝަން ސޮފްޓްވެއަރ ރަނގަޅަށް ބޭނުންކުރަން އެނގުން.


galehiri: ދިވެހީންގެ އަނގަޔާއި އަތާ ދެމެދަށް ފާކުރި ޑިމޮކްރަސީ\nދިވެހީންގެ އަނގަޔާއި އަތާ ދެމެދަށް ފާކުރި ޑިމޮކްރަސީ\nއަނގަޔާއި އަތާ ދެމެދަށް ފާކުރުމާއި އަނގަޔާއި އަތާއި ދިމާނުވުމާއި އަނގަޔާއި އަތާއި ދެމެދަށް ހުރަސްއެޅުމާއި މިއީ އޭގެ ޒާތުގައި އެއް މާނައެއް ދޭހަކުރެވޭ ޖުމްލަތަކެވެ. އެ ބުނެވެނީ ކުރަންޖެހޭ ކަންކަން ކުރުމުގައި ނުހަނުބޮޑަށް ދަތިވެ އެ ކަންކަން ނުކުރެވޭ ވާހަކައެވެ. ކާންބޯން ކުރާ މަސައްކަތުގައި ވެސް އެކަށީގެންވާ އެއްޗެއް ނުލިބި ދެކޮޅުނުޖެހޭ ވާހަކައެވެ. ދިރިއުޅުމަށް ކުރާ މަސައްކަތުން ވެސް ފުދޭ މިންވަރެއްގެ ނަފަޔެއް ނުލިބޭ ވާހަކައެވެ.\nމި ހުރިހާކަމެއް ދިވެހީންނަށް މެދުވެރިވެފައި މިވަނީ ދިވެހީންގެ ބަޔަކު ރިވެތި ޞޫރައެއްގައި ދިވެހީންގެ ތެރެއަށް ފާކުރި ޑިމޮކްރަސީއެއްގެ ސަބަބުންނެވެ. އެހެން އެއްވެސް ކަމެއްގެ ސަބަބަކުން ނޫނެވެ. މި އެއްޗެއް ފާކުރުމުގައި އެއުރެންގެ މަޤުޞަދުގެ ނުބައިކަމާއި ޙީލަތްތެރިކަން މޮޅަށް ދެނެވޮޑިގެން ވަނީ ހުރިހާ ކަމަކާއި ހުރިހާ އެއްޗެއް މޮޅަށް ދެނެވޮޑިގެންވާ މަތިވެރި ﷲ އެވެ.\nބަޔެއްގެ ނުބައިކަމާއި ޙީލަތްތެރިކަމުގެ ތެރެއިން މިފަދަކަމެއް ދިވެހީންނާއި ކުރިމަތިވެ، ނިކަމެތި ދަރަޖައަކަށް ދިވެހީންގެ ޙާލަތު މިއަދު ބަދަލުވުމުގައި އެކަން ޤަޟާ ޤަދަރަށް މަތިކުރުމަކީ ހެޔޮވެގެންވާ ކަމެއްނޫނެވެ. އެހެނީ މަތިވެރި ﷲ މީސްތަކުންގެ ޙާލަތު ބަދަލުކުރައްވަނީ އެބަޔެއްގެތެރޭ ވެސް ޙާލަތު ބަދަލުކުރުމުގެ ކަންކަމެއް ހުރެގެންނެވެ. މިއީ ދުނިޔޭގެ ކަންކަން ހިނގުމުގައި ލައްވަވާފައިވާ އުޞޫލެވެ.\nޑިމޮކްރަސީ އޭ ކިޔައިގެން ދިވެހީންގެ މައްޗަށް ފާކުރި އެއްޗެއްގެ ސަބަބުން ރައްޔިތުންގެ ބައިތުލްމާލާއި ނުކުޅަދާނަ މިންވަރަށް އެކި ނަންނަމުގެ މުއައްސަސާތަކާއި ކޮމިޝަންތަކާއި ބޯޑުތަކާއި އޮތޯރިޓީތަކާއި އިދާރާތަކާއި އުފައްދައި މިތަންތަނަށް އެކި ނަންނަމުގެ މީހުންލައްވައި އެބަޔަކަށް ހިފޭ ނުހިފޭވަރުގެ ބޮޑެތިބޮޑެތި އުޖޫރަ ކަނޑައަޅައި އެ އުޖޫރަ ދޭން ފެށުމުން ރައްޔިތުންގެ ބައިތުލްމާލުގެ ވަތުބަތާނަ ގޭނި ހަފުސްވެގެން ދަނީއެވެ.\nއަދި މިއާއިއެކުމެ ޑިމޮކްރަސީ އޭ ކިޔުނު އެއްޗެއްގެ ތެރެއިން ލާ މަރުކަޒީއޭ ލާ މަޒުހަބީއޭ ކިޔައިގެން އޭގެ ދަށުން ވަރުވަރުގެ ބަޅާ ސަރުކާރާއި ޗޯޓާ ސަރުކާރުތައް ހަދައި އޭގެ އެއް ސަރުކާރުން އަނެއް ސަރުކާރަކަށް ގޮންޖަހައި ގުންފައި ޖަހައި ތިމަތިމާމެންގެ ހުރި ބޮޑާކަމާއި ބޮޑުކަމާއި މޮޅުކަން ދައްކަން ފެށުމުގެ ސަބަބުން ދިވެހި ރައްޔިތުން ނިކަމެތިވެ އިންދިރާސްވެގެން ދަނީއެވެ.\nއަނެއްކޮޅުން ވައްތަރު ވައްތަރުގެ ޓެކްސްތަކެއް ތަޢާރަފުކުރުމުން ވެސް އާޚިރުގައި އޭގެ ނިކަމެތިކަމާއި އިތުރަށް ކުރިމަތިވަނީ ވެސް ހަމަ ނިކަމެތިކަމުގައި ތިބި ދިވެހިރައްޔިތުންނާ އެވެ. އެހެން ބަޔަކާ ނޫނެވެ. ޓެކްސް ނެގުމަކީ މައްސަލައެއް ނޫނެވެ. ރައްޔިތުންގެ ސަރުކާރަކުން ރައްޔިތުންނަށް ކަންކަމެއް ކޮށްދެވޭނީ ވެސް އެއްޗެއް ލިބިގެންނެވެ. އެކަން އޮތީ އެހެންނެވެ. އެކަމަކު އިތުރު ޓެކްސްތައް ތަޢާރަފުކުރުމުން އާޚިރުގައި އޭގެ ނިކަމެތިކަމާއި އިތުރަށް ކުރިމަތިވަނީ ރައްޔިތުންނާ ކަމަށް ޤަބޫލުކޮށް އޭގެ ބަދަލުގައި ދިވެހީންގެ އަނގަޔާއި އަތާ ދެމެދަށް ފާކުރި ޑިމޮކްރަސީގެ ތެރެއިން އުފައްދާފައިވާ އެކި ނަންނަމުގެ މުއްސަސާތަކާއި ކޮމިޝަންތަކާއި ބޯޑުތަކާއި އޮތޯރިޓީތަކާއި އިދާރާތަކުގެ އިތުރުން ޑިމޮކްރަސީ އޭ ކިޔުނު އެއްޗެއްގެ ތެރެއިން ލާ މަރުކަޒީއޭ ލާ މަޒުހަބީއޭ ކިޔައިގެން އޭގެދަށުން އުފައްދާފައިވާ ވަރުވަރުގެ ބަޅާ ސަރުކާރާއި ޗޯޓާ ސަރުކާރުތަކަށް ކުރަންޖެހޭ ދިވެހިންނާއި ލާހިކުނޫން ޚަރަދުތައް ކުޑަކުރެވޭނޭ ގޮތަކާ މެދު ދިވެހި ނިކަމެތި ރައްޔިތުންނަށްޓަކައި ވިސްނައިލުން ކިހިނެއްވާނެހެއްޔެވެ.\nމިހެންމެ ރިވެތި ޞޫރައެއްގައި ނުބައިކަމާއި ޙީލަތުގެ ތެރެއިން ދިވެހީންގެ ތެރެއަށް ފާކުރި ޑިމޮކްރަސީ އާއި އެއްގޮތަށް މާތްވެގެންވެގެންވާ އިސްލާމްދީނުގެ މަތިވެރި އުޞޫލުތަކާއި ހަމަތައް އޮޔާގޮސް ޑިމޮކްރަސީގެ ހަމަހަމަ ދެ ފަރާތް އެއްފަހަރާ ހާމަޔަށް ފެންނަ އުޞޫލުގެތެރެއިން ފިރިހެނުން ފިރިހެނުންނާއި އަމިއްލަ އަމިއްލައަށް ކާވެނިކޮށް އެބައިމީހުންނަށް ދަރިން ލިބިއްޖޭ ބުނުމުގެ ކުރިން މި ޑިމޮކްރަސީ މިކުރަނީ ކީއްކަން ދިވެހިން ވިސްނައިލުން ކިހިނެއްވާނެހެއްޔެވެ.\n17 ނޮވެމްބަރ 2014މ.


Hinnavarah varah bodah udha araifi\nރަށަކަށް އުދަ އަރާފަ: ޅ. ހިންނަވަރަށް އުދަ އަރާ ބޮޑެތި ގެއްލުންތަކެއް ވަނީ ވެފަ.\nރާއްޖެއަށް މިހާރު ކުރަމުން ދާ ވިއްސާރައިގައި ޅ. ހިންނަވަރަށް ބޮޑެތި ގެއްލުންތައް ވެއްޖެ އެވެ. އެމްއެންޑީއެފުން ބުނީ އެރަށަށް ވަރަށް ބޮޑަށް އުދަ އަރާފައި ވާކަމަށެވެ.\nހިންނަވަރު ކައުންސިލްގެ ރައީސް އަބްދުﷲ އިބްރާހީމް ވިދާޅުވީ އެރަށަށް އުދައަރަށް ފެށީ މިއަދު ހެނދުނު ކަމަށެވެ. އަބްދުﷲ އިބްރާހިމް ވިދާޅުވީ އެރަށުގެ ކުރިން ބޭނުންކުރި ބަނދަރަކީ ފަސޭހައިން ރަށަށް ރާޅުއަރާ ގޮތަކަށް އޮތް ބަނދަރެއް ކަމަށާއި އުދައިގެ ސަބަބުން އެ ރަށު ސިއްހި މަރުކަޒާއި އިންޖީނުގެ އަށް ވަރަށް ބޮޑަށް ފެން ވަދެފައިވާ ކަމަށެވެ.\nއަދި ވިދާޅުވި މިހާރު ބޭނުން ކުރަމުން އަންނަ ބަނދަރުން ވެސް އުދަ އެރި ކަމަށާއި އޮޑި ދޯނި ފަހަރަށް ބޮޑެތި ގެއްލުން ލިބިފައިވާ ކަމަށެވެ. ރަށުގެ ވަރަށް ގިނަ ގެތަކަށް ފެން ވަދެ ގެއްލުން ލިބިފައިވާ ކަމަށެވެ. ކައުންސިލުގެ ރައީސް ވިދާޅުވީ ލިބުނު ގެއްލުންތައް މިހާރު ބަލަމުން އަންނަ ކަމަށެވެ.\nއަބްދުﷲ އިބްރާހިމް ވިދާޅުވީ އެރަށު ގޭގޭގައި ފެންބޮދުވީ އުދަ އެރުމުގެ ސަބަބުން ކަމަށާއި އެހާ ގިނަ ވާރޭ ވެހިފައި ނުވާކަމަށެވެ. ޅ. ހިންނަވަރަށް އުދަ އަރާ އެ ރަށު ގޭގޭ ގައި ފެންބޮޑުވެ ގެއްލުން ރާއްޖެއަށް މިހާރު ކުރަމުން ދާ ވިއްސާރައިގައި ދެކުނުގެ ދެ ސިޓީ، އައްޑޫ އަދި ފުވައްމުލަކަށް ގިނައިން ވާރޭ ވެހި ގިނަ ގެއްލުން ލިބިފައި ވެއެވެ.\nމުސޫމާބެހޭ ގައުމީ އިދާރާގެ ރިކޯޑްތަކުން ދައްކާ ގޮތުގައި މިހާރު ރާއްޖެއަށް ކުރަމުންދާ ވިއްސާރަގައި މިދިޔަ 24 ގަޑިއިރު އެންމެ ގިނައިން ވާރޭ ވެހިފައި ވަނީ އައްޑު އަތޮޅު ގަމަށެވެ. އެއީ 166.3 މިލިލީޓަރުގެ ވާރެ އެވެ. ދެން އެންމެ ގިނައިން ވާރޭވެހުނީ ގއ. ގެމަނަފުއްޓަށެވެ. އެއީ 106.4 މިލިލީޓަރުގެ ވާރެ އެވެ. އައްޑު އަތޮޅު ހިތަދޫއަށް 91.8 މިލިލީޓަރަށް ވާރޭ ވެހުނެވެ.\nއެމްއެންޑީއެފް މޫސުން ހިންނަވަރު + މޯލްޑިވްސް މިޓިއޮރޮލޮޖިކަލް ސާވިސް ޑިޒާސްޓާ މެނޭޖްމެންޓް ސެންޓަރު


މާލޭގައި ތޮއްޖެހިގެން ދިރިއުޅޭ ބިދޭސީން ބޭތިއްބުމަށް ހުޅުމާލޭގައި ޤާއިމްކުރާ މަރިކަޒު ނައިބް ރައީސް ބައްލަވާލައްވައިފި - Male' City Council\nކޮވިޑް-19 އާއި ގުޅިގެން ދިމާވެދާނެ ނުރައްކާތެރި ޙާލަތަކުން ރައްކާތެރިކަން ހޯދައިދިނުމުގެ ފިޔަވަލެއްގެ ގޮތުން، މާލޭގައި ތޮއްޖެހިގެން ދިރިއުޅޭ ބިދޭސީން ބޭތިއްބުމަށް ހުޅުމާލޭގައި ޤާއިމްކުރާ މަރުކަޒު ނައިބްރައީސް ފައިސަލް ނަސީމް ބައްލަވާލައްވައިފިއެވެ.\nނައިބްރައީސް މިތަން ބައްލަވާލެއްވީ މިއަދު މެންދުރުފަހު ހުޅުމާލެއަށް ވަޑައިގެންނެވެ.\nމިއީ ކޮވިޑް-19 ރޯގާއާއި ގުޅިގެން ބިދޭސީންގެ ތެރޭގައި ބަލި ފެތުރޭގޮތް ވެއްޖެނަމަ ދިމާވެދާނެ ނުރައްކާތެރި ކަންތައްތަކަކުން ސަލާމަތްވުމަށް އަޅާ ރައްކާތެރިކަމުގެ ފިޔަވަޅުތަކުގެތެރެއިން ބިދޭސީން ބޭތިއްބުމަށް ހަމަޖައްސާ 800 މީހުންގެ ޖާގައިގެ ތަނެކެވެ.\nނައިބްރައީސް މި މަރުކަޒަށް ކުރެއްވި ޒިޔާރަތުގައި މާލޭ ސިޓީގެ މޭޔަރ ޞިފާ މުޙައްމަދުވެސް ބައިވެރިވެ ވަޑައިގެންނެވިއެވެ.\nމި ރޯގާއާއި ގުޅިގެން މާލޭ ސިޓީ ކައުންސިލުން ވަނީ ގްރޭޓަރ މާލޭގައި ސަރވޭކޮށް ބިދޭސީން ދިރިއުޅޭ ތަންތަނާއި އެތަންތަނުގައި ދިރިއުޅޭ ބިދޭސީންގެ މައުލޫމާތާއި ޙާލަތުތަށް ދެނެގަނެ ސަރުކާރުގެ ކަމާބެހޭ މުވައްސަސާތަކަށް ހުށަހަޅާފައެވެ.


Mohamed Shafiu: އެއްޗެހި އޭގެ އިދިކޮޅު ތަކެތިން ތަޢާރަފްކުރުން\nއެއްޗެހި އޭގެ އިދިކޮޅު ތަކެތިން ތަޢާރަފްކުރުން\nއައްޝައިޚް މުޙައްމަދު އިބްރާހިމް، ޅ ނައިފަރު\n"كِتابُ التَّوحِيد" ފޮތުގައި ފޮތުގެ މުޞައްނިފު ރަޙިމަހުﷲ ބަހުސް ކުރައްވާފައިވަނީ ޝިރުކާ ބެހޭގޮތުންނެވެ. އޭގެ ޙިކުމަތަކީ އިންސާނާ ޝިރުކުން އެއްކިބާވުމަކީ ޙަޤީޤަތުގައި އޭނާ ތައުޙީދަށް އިޤުރާރުވުމެވެ. އަދި އެހެންނޫނަސް އެއްޗެހި ތަޢާރަފްކުރާ އެތައްގޮތެއްވެއެވެ. އޭގެތެރެއިން އެއްގޮތަކީ "تُعْرَفُ الأَشْيَاءُ بِأَضْدَادِهَا" އާދެ! އެއްޗެހި އޭގެ އިދިކޮޅު ތަކެތިން ތަޢާރަފުކުރުމެވެ.\nމިސާލަކަށް ފިންޏަކީ ހޫނުގެ އިދިކޮޅެވެ. ހިޔަލަކީ އަވީގެ އިދިކޮޅެވެ. ޔަޤީނަކީ ޝައްކުގެ އިދިކޮޅެވެ. އަދިވެސް މިފަދަ މިނޫން މިސާލުތަކެވެ. އެހެން ކަމުން ކިތާބުއްތައުޙީދު ފޮތުގެ مصنّف -رحمه الله تعالى- ތައުޙީދުގެ ތަޢާރަފު ކުރައްވާފައިވަނީ ޝިރުކުގެ ވައްތަރުތައް ބަޔާންކޮށްދެއްވައިގެންނެވެ. އަދި ޚާއްޞަކޮށް ﷲ ތަޢާލާ ގެ أُلوُهِيَّة ގައި ކުރެވޭ ޝިރުކުތަކާއި، ޝިރުކުކުރެވޭ ގޮތްތައް ބަޔާންކޮށް ދެއްވައި ގެންނެވެ. މާތްﷲ، އެކަލޭގެފާނުގެ މިމަސައްކަތް ޤަބޫލުކުރައްވާ އެކަލޭގެފާނަށް ސުވަރުގޭގެ ދާއިމީ ނިޢުމަތް ދެއްވާށިއެވެ!\nPosted by Mohamed Shafiu at 8:53 PM


MDP in ganoonaa khilaafu vejje nama fiyavalhu alhaanan: shareef | Mihaaru\nއެމްޑީޕީން ގާނޫނާ ޚިލާފުވެއްޖެ ނަމަ ފިޔަވަޅު އަޅާނަން: ޝަރީފް\nއެމްޑީޕީގެ ރިޔާސީ ޕްރައިމަރީ ނިންމަން އެ ޕާޓީގެ ހަރުގެ ކުރިމަތީގައި ރޭ ބޭއްވި ޖަލްސާގައި އާއްމު މެމްބަރުން ބައިވެރިވަނީ. --ފޮޓޯ/އެމްޑީޕީ\n30 މެއި 2018 - 12:29\nއެމްޑީޕީގެ ރިޔާސީ ޕްރައިމަރީގައި ގާނޫނާ ޚިލާފު އަމަލެއް ހިންގައިފި ނަމަ، އެ ޕާޓީ އަށް ފިޔަވަޅު އަޅާނެ ކަމަށް އިލެކްޝަންސް ކޮމިޝަންގެ ރައީސް އަހްމަދު ޝަރީފް މިއަދު ވިދާޅުވެއްޖެ އެވެ.\nއިދިކޮޅު އެންމެ ބޮޑު ޕާޓީން ރިޔާސީ އިންތިހާބުގައި ވާދަކުރާނެ ކެންޑިޑޭޓަކު ހޮވުމަށް ބާއްވާ ރިޔާސީ ޕްރައިމަރީގެ ވޯޓުލުން މިއަދު މެންދުރު ފަހު 2:00 އިން ފެށިގެން، ހުރިހާ ރަށެއްގައި ބާއްވާ ގޮތަށް ވަނީ ހަމަޖައްސައިފަ އެވެ.\nމި ޕްރައިމަރީ އަށް ކުރިމަތިލެއްވީ ކުރީގެ ރައީސް މުހައްމަދު ނަޝީދު އެކަންޏެވެ. އެ މަނިކުފާނަކީ 13 އަހަރުގެ ޖަލު ހުކުމެއްގައި ހުންނެވި ބޭފުޅަކަށް ވާތީ، އެ މަނިކުފާނަށް ޕްރައިމަރީން ފުރުސަތު ނުދޭން އަންގައި، އިލެކްޝަންސުން ވަނީ އެމްޑީޕީ އަށް އިންޒާރުތަކެއް ދީފަ އެވެ.\nEC ge fahuge inzaaru: "Nasheed ah vaadha eh nukureveyne, Primary baathilkoh fiyavalhu alhaanan"\nއިލެކްޝަންސް ކޮމިޝަންގެ ރައީސް އަހްމަދު ޝަރީފް "މިހާރު" އަށް ވިދާޅުވީ ޕްރައިމަރީ ކުރިއަށް ގެންދާނީ ގާނޫނުއަސާސީ އާއި ސިޔާސީ ޕާޓީތަކުގެ ގާނޫނާއި އެމްޑީޕީގެ އަސާސީ ގަވާއިދާ އެއްގޮތަށް ކަމުގެ ޔަގީން އެމްޑީޕީން ދީފައިވާ ކަމަށެވެ. ޕްރައިމަރީ ކުރިއަށް ގެންދަނީ ގާނޫނާ އެއްގޮތަށްތޯ އެންމެ ފަހު ވަގުތާ ހަމައަށް ވެސް ބަލާނެ ކަމަށް އޭނާ ވިދާޅުވި އެވެ.\n"ގާނޫނާ ޚިލާފު އަމަލެއް ހިންގާ ނަމަ ފިިޔަވަޅު އަޅާނަން،" ޝަރީފް ވިދާޅުވި އެވެ.\nއިލެކްޝަންސް އިން ބުނެފައިވާ ގޮތުގައި ނަޝީދަށް އިއްވާފައިވާ 13 އަހަރުގެ ޖަލު ހުކުމުގެ ސަބަބުން ނަޝީދުގެ ޝަރުތު ހަމަނުވާ އިރު އެ މަނިކުފާނު ބައިވެރިކޮށްގެން ޕްރައިމަރީ ބޭއްވުމަކީ ގާނޫނާ ޚިލާފު އަމަލެކެވެ. އެފަދަ އަމަލެއް ހިންގައިފި ނަމަ ސިޔާސީ ޕާޓީގެ ގާނޫނުގެ 31 ވަނަ މާއްދާ އާއި 49 ވަނަ މާއްދާގެ ދަށުން އެމްޑީޕީއާ މެދު ފިޔަވަޅު އަޅާނެ އެވެ.\nމި މައްސަލައިގައި، އެމްޑީޕީން އީސީ އަށް ފޮނުވި ސިޓީގައި ބުނެފައި ވަނީ ރައީސް ކަމަށް ޝަރުތު ހަމަވޭތޯ ކަނޑައެޅުމުގެ ގާނޫނީ ބާރު އެ ކޮމިޝަނަށް ލިބިގެން ނުވާ ކަމަށާއި ގާނޫނުއަސާސީގެ 113 ވަނަ މާއްދާ އިން އެ ބާރު ދީފައި އޮންނަނީ ސުޕްރީމް ކޯޓަށް ކަމަށެވެ.\nއެމްޑީޕީން އެހެން ބުނި ނަމަވެސް، ގާނޫނުއަސާސީގެ އެ މާއްދާގައި ބުނެފައިވާ ގޮތުން ސުޕްރީމް ކޯޓުން ގޮތެއް ނިންމަންޖެހެނީ ރައީސުލްޖުމްހޫރިއްޔާ ކަމަށް ކުރިމަތިލާ މީހެއްގެ ކިބައިގައި ގާނޫނުގައި ބުނާ ޝަރުތުތައް ފުރިހަމަކަމާ މެދު އެއްވެސް ޚިލާފެއް އުފެދިއްޖެ ނަމަ އެވެ. މިފަދަ ނިންމުމެއް އެ ކޯޓުން ނިންމަން ވާނީ އެ ކޯޓުގެ ހުރިހާ ފަނޑިޔާރުން ތިބެގެންނެވެ. އަދި އެ ކޯޓުން ނިންމާ ނިންމުމަކީ އެންމެ ފަހުގެ ނިންމުން ކަމަށް ވެސް އެ މާއްދާގައިވެ އެވެ.\nއެމްޑީޕީން ބުނި ގޮތުގައި ރިޔާސީ ޕްރައިމަރީ ބާއްވަނީ ސިޔާސީ ޕާޓީތަކުގެ ގާނޫނުން ބާރު ލިބިގެން ހަދާފައިވާ އަސާސީ ގަވާއިދާ އެއްގޮތަށެވެ. އެކަމަކު ރިޔާސީ ޕްރައިމަރީ އަށް ނުފޫޒު ފޯރުވަން އިލެކްޝަންސް އިން މަސައްކަތް ކުރަމުންދަނީ ވެސް ގާނޫނާ ޚިލާފަށް ކަމަށް އެ ޕާޓީން ބުނެ އެވެ.\nއެމްޑީޕީ އިލެކްޝަންސް ކޮމިޝަން\nއެމްޑީޕީން މިވަނީ ވަރަށް ބޮޑު ގާނޫނާ ހިލާފު ވުމެއް ހިންގާފަ . މިހާރު ކޯޓުން އެ ނެރުނު އަމުރާ އެކު އެމްޑީޕީ އަކީ ގައިރު ގާނޫނީ ކަންކަން ހިންގާ ޕާޓީ އެއްކަން ކޯޓަށް އެވަނީ ސާބިތުވެފާ ، ވީމާ ދެން އޮތް މަރުހަލާ ގެންގޮސް ގައުމަށް ހަމަޖެހުމާ އަމަން އަމާންކަމާ ރައްޔިތުންނަށް ހިތް ހަމަޖެހުން ގެނެސް ދިނުމަށް އެމްޑީޕީ އުވާލަން ގޮވާލަން.\nގާނޫނާއި ހިލާފުވިކަން އެގޭނެ ޔާމީން 2018 ޖަހައިގެން ކެމްޕޭން ކުރަން އުޅުނު މީހެއް ތިހިރީ އެލެކްޝަން ގައި.\nގާނޫނޭ ނުކިޔާ... އެމްޑީޕީން ކިތައް ފަހަރު ޖަލްސާ ބާއްވަން ކާނިވަލް ސަރަހައްދު ހޯދަން އެދުނު. އެކަމަކު ނުދިނުނު.. ވަކިބަޔަކަށް ދެވޭ... ހުރިހާ ޕާޓީއެއް އިންސާފުން ކަން ކޮށްދީ...\nޕީޕީއެމް އަށް އޮންނަ ޚާއްޞަ ހުއްދައެއް ދެއްތޯ ޤާނޫނާއި ޚިލާފުވުމަކީ؟\nއީސީ އިން މިހާރުވެސް ޤަވާޢިދާ ޚިލާފު ވެއްޖެ. އެއީ ރިޔާސީ އިންތިޚާބު 2018ގެ ރަށްރަށުގެ ފޯކަލްފޮއިންޓުން ހަމަޖެއްސީރު ގެޒެޓްގަ އިއުލާންކޮށްފައި އަދި ތަޢުލީމީ ސެޓްފިކެޓް އާއި އެކު އެކަމަށްއެދި ފޯމުލީމީހުންނަށް ހަމަނުޖައްސައި. ފޯކަލްފޮއިންޓުންނަށް ހަމަޖެއްސީ ޕީޕީއެމް އޮފީހުން ނަންތައް ފޮނުވި ފަރާތްތަކަށް. ޝަކުރިއްޔާ.\nރަގަނޅު!! ގާނޫނާ ޚިލާފްވާނަމަ ފިޔަވަޅު އަޅަންޖެހޭނެ!! ތާޢީދު!! ގާނޫނު އަސާސީގެ 109 ވަނަ މާއްދާގެ (ޅ) ގައި އެވާ ޝަރުޠު ނަޝީދުގެ ކިބަޔަކު ނެތް!! ޖަލުތަކާ ޕެރޯލްގެ ގާނޫނުގެ ބައެއް މާއްދާތަކުގައިބުނާ ކަންކަންވެސް ނަޝީދުގެ ކިބައިގާ ފުރިހަމަވެފަ ނެތް!!\nސާބަސް ގައިދީން އަކަށް ކުރިމައްޗެއް ނުލެވޭނެ، އެއްވެސް އިންތިހާބެއްް ގައިވެސް. އެއީ ޕާޓީގެ އެތެރޭގެ އިންތިހާބަކަސް، ކުއްވެރިނަ ތިބެންޖެހޭނީ ޖަލުގަ،\nޝަރީފަކަށް ނޭގޭތަ 1 ފެބްރުއަރީގައި ކޯޓަކުން ނަޝީދު މިނިވަންކުރަން ހުކުމް ކުރިކަމެއް..\nއީސީ އުޅޭގޮތަކުން އިންތިޚާބުގެ ފޯރި ހައްތަހާ ގަދަވާނީ. ވޯޓު ނުލާންތިބޭމީހުންވެސް ވޯޓުލާނެ.\nސުލައިމާނު ހުރި ނަމަ މިހާރު އެމްޑީޕީ އުވާލާފީ ހެވެ.\nއަޖައިބެއްކަހަލަކަމެއް. ޖަލުގަ ހުއްޓަސް ދިވެއްސެއްވާނީ ދިވެއްސަކަށް. ދުނިޔޭގެ ކިތަންމެގައުމެއްގަ ޖަލުގައި ތިބޭލީޑަރުންނަށް އެ ޕާޓީތަކުން ތާއީދުކުރޭ. ދެން ރިޔާސީ އިންތިޚާބަށް ކުރިމަތިލީމަ އީސީން ބަލައިނުގަތީމަ އެ ނިމުނީދޯ؟ ތިޔަ ބުނާ ޤާނޫނުއަސާސީއާއި ޤާނޫނުތަކުގައި އޮތީ އެންމެ ޕާޓީއަކުންނޭތަ ދައުލަތުގެ ވަސީލަތްތައް ބޭނުންކޮށްގެން ކެމްޕޭންކުރެވޭނީ. ނޫނީ ޖަލްސާއެއް ބާއްވަން ތަންތަން ލިބޭނީވެސް ހަމަ އެންމެ ޕާޓީއަކަށްށޭތަ؟ ކަލޭމެން ބޭނުންވާ ކަންކަމުގައި ޤާނޫނުތަކަށް ބަލާފައި ބޭނުންނުވާކަންކަމުގައި ޤާނޫނު ބޮލާލާޖެހީމާ ކަޑައޭ.\nދޮންކަލޯ ވާނުވާ ނޭގޭ ޙާލު އަނގަ ނުހުޅުވާނީ!! ބަލާބަލަ ގާނޫނު އަސާސީގެ 109 ވަނަ މާއްދާގެ (ޅ). ދެން ޖަލުތަކާ ޕެރޯލްގެ ގާނޫނުވެސް ކިޔާލާ އިތުރަށް މަޢުލޫމާތު ސާފުވާނެ!!


Madaveli-Hoandeddhoo Causeway Alun Aa Design Akah Hadhanee - Vaguthu\nމަޑަވެލި-ހޯނޑެއްދޫ ކޯޒްވޭ ކަނޑާލައިފައި.-- ފޮޓޯ: ހުވަދޫ ނިއުސް\nގދ. މަޑަވެލި-ހޯނޑެއްދޫ ކޯޒްވޭ އަށް ދިމާވި މައްސަލަ ހައްލުކޮށް އެ ކޯޒްވޭ އަލުން ހަދަން ނިންމާފައިވާ ކަމަށް ޕްލޭނިން ޕްލޭނިން މިނިސްޓްރީ އިން ވިދާޅުވެއްޖެއެވެ.\nއެ މިނިސްޓްރީ އޮފިޝަލަކު ވިދާޅުވީ އެ ކޯޒްވޭ އަލުން ޑިޒައިންކޮށް ހެދުމަށް ނިންމާފައިވާ ކަމަށެވެ.\nއަދި އެ މަސައްކަތް ކުރާ އިރު މިހާރު ދިމާވެފައިވާ ރާޅާ އެޅުމުގެ މައްސަލަ އަށް ވެސް ހައްލެއް އަންނާނެ ކަމަށް އޮފިޝަލް ވިދާޅުވެއެވެ. އެ މަސައްކަތް ކުރަނީ އާ ޑިޒައިން އަކަށް ކަމަށް ވެސް އެ މިނިސްޓްރީގެ އޮފިޝަލަކު ވަނީ ވިދާޅެފައެެވެ.\n" ޕްލޭން އަކީ މިހާރުގެ ކޯޒްވޭ އެއްކޮށް ރިޕްލޭސްކުރުން. އަދި ފެންބޮޑުވުމުގެ ރިސްކް ކުޑަ ޑިޒައިން އަކަށް އެކަން ކުރާނީ. ކޮންސަލްޓެންޓް ވަނީ ކޮންސެޕްޓް ޑިޒައިން ނިންމާ ފިނޭންސް އަށް ފޮނުވާފައި. މިހާރު އޮތީ އެވާޑިން ސްޓޭޖުގައި. އެ އެވަރޑް ކުރީމަ އެ މަސައްކަތް ހަވާލު ކުރާނީ އެމްޓީސީސީ އާއި." އޭނާ ވިދާޅުވިއެވެ.\nމަޑަވެލި-ހޯނޑެއްދޫ ކޯޒްވޭއާ މެދު އެ ދެ ރަށުގެ ކައުންސިލްގެ މެދުގައި ވަނީ ވަރަށް ބޮޑަށް ޚިޔާލު ތަފާތުވެފައެވެ. މި މައްސަލަ މީގެ ކުރިން ވެސް މަޖިލީހުގައި މަޑަވެލީ ދާއިރާގެ މެމްބަރު ފިރުޝާން ވަނީ މަޖިލީހުގައި ތަކުރާރުކޮށް ކަމާއި ބެހޭ ފަރާތްތަކުގެ ސަމާލުކަމަށް ގެނެސްފައެވެ.\nމިދިޔަ ހޯމަ ދުވަހު އެ ކޯޒްވޭ ވަނީ ދަތުރު ނުކުރެވޭ ވަރަށް ކަނޑާލާފައެވެ. އެއް ފަޅެއްގައި ގުޅިފައި އޮންނަ މަޑަވެއްޔާއި ހޯނޑެއްދޫ ގުޅާލުމަށް ހަދާފައިވާ ކޯޒްވޭ ކަނޑާލީ ކޮން ބައެއް ކަމެއް އަދި ސާފު ނުވެއެވެ. އެ ކޯޒްވޭގެ ސަބަބުން ހޯނޑެއްދު އަށް ގެއްލުންވާތީ އެތަން ނަގާދިނުމަށް ހޯޑެއްދޫ ކައުންސިލުން ވަނީ މީގެ ކުރިން ޕްލޭނިން މިނިސްޓްރީގައި އެދިފައެވެ.\nއެ ކޯޒްވޭގެ މަސައްކަތް ފުރަތަމަ ފެށީ 2016 ވަނަ އަހަރެވެ. ދައުލަތުގެ ބަޖެޓުން 29 މިލިއަން ރުފިޔާ ހަރަދުކޮށްގެން ތަރައްގީ ކުރި އެ ކޯޒްވޭގެ ދިގުމިނުގައި 440 މީޓަރު ހުންނަ އިރު ފުޅާމިނުގައި ހަތް މީޓަރު ހުންނާނެއެވެ. މަޑަވެއްޔާއި ހޯނޑެއްދޫ ގުޅައިލާފައި ވަނީ، އެ ދެމެދުގައި އޮންނަ ހާދޫ ކިޔާ ފަޅުރަށް ވެސް ހިމެނޭ ގޮތަށެވެ. އެ ކޯޒްވޭގެ ސަބަބުން އެ ދެ ރަށަށް ލިބޭ ގެއްލުންތައް މަޖިލީހުން ފާސްކުރި ރިޕޯޓެއްގައި ވެސް ވަނީ ފާހަގަކޮށްފައެވެ.\nގޯއްޗާއި ގުޅޭ ގޮތުން އަސްލަމް ދެއްކެވި ވާހަކައިން ނަރީޝް ރަތަށް!\nމަޑަވެލި-ހޯނޑެއްދޫ ކޯޒްވޭގެ ކޮންޓްރެކްޓުގައި އަންނަ ހަފްތާގައި ސޮއިކުރާނެ\nސެޕްޓެމްބަރު 3, 2021 01:08\nކުރާނެކަމެއް ނެތް. ދެފަހަރުމަތިން ހަލާކު ކޮއްލީ. ދެންވެސް ހަލާކު ކުރާނީ


Dhagandey ge recovery program Zinange belumuge dhashah\nދަގަނޑޭގެ ރިކަވަރީ ޕްރޮގްރާމް ޒިނާންގެ ބެލުމުގެދަށަށް\nދަގަނޑޭ، (ވ) އޭނާގެ ރިކަވަރީ ޕްރޮގްރާމްގެ ފިޓްނަސް ޓްރެއިނަރަކަށް ޓީއެފްޖީގެ ހުސައިން ޒިނާން ވަނީ ހަމަޖައްސާފަ --- ފައިލް ފޮޓޯ\nއަނިޔާގައި ހުރި، ގައުމީ ކެޕްޓަން އަލީ އަޝްފާގް (ދަގަނޑޭ) ގެ ރިކަވަރީގެ ރިހިބިލިޓޭޝްން ޕްރޮގްރާމް ކުރިއަށް ގެންދިއުމާ، ޓޯޓަލް ފިޓްނަސް ގުރޫޕް (ޓީއެފްޖީ) ގެ ހުސައިން ޒިނާން ހަވާލު ވެއްޖެ އެވެ.\nކުރިން ވިކްޓަރީ ސްޕޯޓްސް ކުލަބުގެ، އިސް މާގާމެއް ފުރުއްވައި އެ ޓީމުގެ ފިޒިކަލް ޓްރެއިނަރެއްގެ ގޮތުގައިވެސް މަސައްކަތް ކުރެއްވި، ޒިނާން ވަނީ، 2015 ވަނަ އަހަރު ކުރީގެ ގައުމީ ކީޕަރު އިމްރާން މުހައްމަދަށް ލިބުނު އަނިޔާއާ ގުޅިގެން އޭނާގެ ރިކަވަރީ ޕްރޮގްރާމް ވެސް ކުރިއަށް ގެންގޮސްފަ އެވެ.\n"އިއްޔެ ބައްދަލު ކޮށްފަ، މިހާރު އަޅުގަނޑު ވާނީ އެއްބަސް ވެފަ، އަޝްފާގްގެ ރިކަވަރީ ޕްރޮގްރާމް ވެސް ކުރިއަށް ގެންދަން، މިއަދު އެސެސް ކުރީމަ، އެނގިގެން ދާނީ، ކީހާ ދުވަހަކަށް ކަން ޕްރޮގްރް ގެންދަން ޖެހޭނީ، އަދި ކުރިއަށް ގެންދަން ޖެހޭނީ ކޮންކަހަލަ ޕްރޮގްރާމެއް ކަންވެސް،" ޒިނާން ބުންޏެވެ. "އިމްރާން އާއި އަޝްފާގް އިންޖަރީވެސް ތަފާތު، އެހެންވީމާ އަޝްފާގަށް ގެންދަން ޖެހޭނީވެސް ތަފާތު ޕްރޮގްރާމެއް، މިއަދު ޓްރެއިނިންތައް ފެށީމަ އެނގޭނީ."\nގިނަ ދުވަސްތަކެއް ވަންދެން އަނިޔާގައި ހޭދަ ކުރުމަށްފަހު، އަޝްފާގް ވަނީ، މިދިޔަ މަހު 27 ވަނަ ދުވަހު އޭނާގެ ކަކުލުގެ ސާޖަރީ ހަދާފަ އެވެ. އޭނާ ސާޖަރީ ހެދީ ލަންކާގައެވެ.\nމިއަހަރު ސީޒަންގެ ކުރިއަށް އޮތްބައިގައި ނިއުރޭޑިއަންޓަށް ކުޅެން އޭނާ ވަނީ ސޮއި ކޮށްފަ އެވެ. މިއަހަރު އޭނާ ގެންދަން، މެލޭޝިއާގެ ޕާހަންގް އެފްސީ ވެސް މަސައްކަތް ކުރި އެވެ. ނަމަވެސް އަނިޔާގައި ހުރުމުން މި އަހަރު އަޝްފާގް ހުރީ އެއްވެސް ޓީމަކާ ނުގުޅި އެވެ.


އަތޮޅު ކައުންސިލްގެ މަގުހަދާ ޔުނިޓުތަކުގެ ވެހިކަލްތަކަށް ބޭނުންވާ ސްޕެއަރޕާރޓްސް ހޯދުން\nއަތޮޅު ކައުންސިލްގެ މަގުހަދާ ޔުނިޓުތަކުގެ ވެހިކަލްތަކަށް ބޭނުންވާ ސްޕެއަރޕާރޓްސް އަމިއްލަ ޚަރަދުގައި ހޯދައިދޭނެފަރާތެއް ހޯދުމަށް ކުރެވުނު ނަންބަރު 240-CA/240/2019/47 (12 ޑިސެންބަރު 2019) އިއުލާނާއި ގުޅިގެން ހުށަހަޅާފައިވާ އަންދާސީ ހިސާބުތައް ފުރިހަމަނުވާތީ، އެތަކެތި ހޯދާނެ ފަރާތެއް ހޯދުމަށް 02 ވަނަ ފަހަރު އިއުލާނު ކުރީމެވެ.\nވީމާ، މި ކަމަށް ޝައުޤުވެރިވެލައްވާ ފަރާތްތަކުން 2020 ޖަނަވަރީ 14 ވަނަ ދުވަހުގެ 13:00 އަށް މި ކައުންސިލަށް ވަޑައިގެން މަޢުލޫމާތު ސާފުކުރެއްވުމަށްފަހު 2020 ޖަނަވަރީ 21 ވަނަ ދުވަހުގެ 13:00 އަށް އަންދާސީ ހިސާބު ހިއްޕަވައިގެން މިއިދާރާއަށް ވަޑައިގެންދެވުން އެދެމެވެ. މަޢުލޫމާތު ސާފުކުރަން ވަޑައިނުގަންނަވާ ފަރާތްތަކަށް އަންދާސީ ހިސާބު ހުށަހެޅުމުގެ ފުރުޞަތު ނުދެވޭނެ ވާހަކަވެސް މި ފުރުޞަތުގައި ދަންނަވަމެވެ.


Dhaulathuge belumuge dhashugai dhiriulhey kudhinnah amaazukohgen...\nދައުލަތުގެ ބެލުމުގެ ދަށުގަ ދިރިއުޅޭ ކުދިންނަށް އަމާޒުކޮށްގެން ހޮލިޑޭ ޕްރޮގްރާމްތަކެއް ހިންގައިފި\n11 މަސް, 1 ދުވަސް,7ގަޑި, 58 މިނެޓް,6ސިކުންތު ކުރިން 2990އައިމިނަތު ރަމްލާ\nދައުލަތުގެ ބެލުމުގެ ދަށުގައިވާ މަރުކަޒުތަކުގައި ދިރިއުޅޭ ކުދިންނަށް އަމާޒުކޮށްގެން ހިންގި ޕްރޮގްރާމްތަކުގެ ތެރެއިން: ފޮޓޯ ޖެންޑަރ މިނިސްޓްރީ\nދައުލަތުގެ ބެލުމުގެ ދަށުގައިވާ މަރުކަޒުތަކުގައި ދިރިއުޅޭ ކުދިންނަށް އަމާޒުކޮށްގެން ހާއްސަ ހޮލިޑޭ ޕްރޮގްރާމްތަކެއް ހިންގައިފިއެވެ.\nމިނިސްޓްރީ އޮފް ޖެންޑަރ އެންޑް ފެމިލީ އިން ހިންގި މި ޕްރޮގްރާމްތަކަކީ ސްކޫލް ޗުއްޓީ ދުވަސްވަރާ ދިމާކޮށް ދައުލަތުގެ ބެލުމުގެ ދަށުގައިވާ މަރުކަޒުތަކުގައި ދިރިއުޅޭ ކުދިންނަށް އަމާޒުކޮށްގެން، ކުދިންގެ އުމުރުފުރާ އާއި ގުޅޭގޮތުން ޝައުޤުވެރިކަން ހުންނަ އެކި ދާއިރާތަކުން ކުދިންގެ ހުނަރުތައް ތަރައްޤީ ކުރުމަށްޓަކައި ކުރިއަށް ގެންދިޔަ ޕްރޮގްރާމްތަކެކެވެ. އެގޮތުން މި ޕްރޮގްރާމްތައް ހިންގާފައިވަނީ ކުޑަކުދިންގެ ހިޔާ އާއި ފިޔަވަތީގައެވެ.\nފިޔަވަތީގައި ކުރިއަށް ގެންދިޔަ ޕްރޮގްރާމްތަކުގެ ތެރޭގައި ދިވެހިރާއްޖޭގެ ޤައުމީ ކެޑޭޓްކޯ އާއި ގުޅިގެން ކުރިއަށް ގެންދިޔަ ސްކިލްސް ޑިވެލޮޕްމަންޓް ކޭމްޕާއި އެޑްވޮކޭޓިންގ ރައިޓްސް އޮފް ޗިލްޑްރަން (އާކް) އާ ގުޅިގެން ހިންގި އާރޓް ޕްރޮގްރާމް ހިމެނެއެވެ.\nކުޑަކުދިންގެ ހިޔާ ހިންގި ޕްރޮގްރާމްތަކުގެ ތެރޭގައި ލީޑަރޝިޕް އެކަޑަމީގެ ފަރާތުން ހިންގި "ކޫލް ކޭމްޕް" އާއި އާކްގެ ފަރާތުން ހިންގި ފެތުމުގެ ޕްރޮގްރާމާއި ސެންޗޫރިއަން ޕަބްލިކްގެ ފަރާތުން އިންތިޒާމްކުރި މަސްދަތުރުތައް ފާހަގަކޮށްލެވެއެވެ.\nމީގެއިތުރުން ކުޑަކުދިންގެ ހިޔާގައި ދިރިއުޅޭ ކުދިންނަށް ބަގީޗާ ހެއްދުމުގެ ޕްރޮޖެކްޓަކާއި ކުޅިވަރު މުބާރާތްތަކެއް އިންތިޒާމް ކޮށްފައިވާކަމަށް ޖެންޑަރ މިނިސްޓްރީން ބުނެއެވެ. ގިނަ އަދަދެއްގެ ކުދިން ބައިވެރިވި މި ޕްރޮގްރާމް ހިންގައިފައިވަނީ އެމްއެންޑީއެފްގެ އެހީތެރިކަމާއެކުގައެވެ.\nޖެންޑަރ މިނިސްޓްރީން ބުނީ ދައުލަތުގެ ބެލުމުގެ ދަށުގައި މިވަގުތު ޖުމްލަ 138 ކުދިން ދިރިއުޅެމުންދާއިރު، މިކުދިންގެ ތެރެއިން 12 އަހަރުން ދަށުގެ 87 ކުދިން ދިރިއުޅެމުންދަނީ ފިޔަވަތީގައި ކަމަށެވެ. އަދި 12 އަހަރުން މަތީގެ 51 ކުދިން ދިރިއުޅެމުންދަނީ ކުޑަކުދިންގެ ހިޔާގައި ކަމަށްވެސް ޖެންޑަރ މިނިސްޓްރީން ބުނެއެވެ.\nޖެންޑަރ މިނިސްޓްރީ ހޮލިޑޭ ޕްރޮގްރާމް ފިޔަވަތި ކުޑަކުދިންގެހިޔާ\n4 ގަޑި ކުރިން 247 0


ދެމެހެއްޓެނިވި ފަތުރުވެރިކަމެއްގެ ތަރަހައަކީ، ހަމަޖެހުމާއި ޞުލްހަމަސަލަސްކަން – ރައީސް - MV Times\nޚަބަރު + ފަތުރުވެރިކަން\nދެމެހެއްޓެނިވި ފަތުރުވެރިކަމެއްގެ ތަރަހައަކީ، ހަމަޖެހުމާއި ޞުލްހަމަސަލަސްކަން - ރައީސް\n0 September 27th, 2019 - 10:07 AM\nދެމެހެއްޓެނިވި ފަތުރުވެރިކަމެއްގެ ތަރަހައަކީ، ހަމަޖެހުމާއި ޞުލްހަމަސަލަސްކަމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު ވިދާޅުވެއްޖެއެވެ. އެމަނިކުފާނު މިހެން ވިދާޅުވީ ދުނިޔޭގެ ފަތުރުވެރިކަމުގެ ދުވަހުގެ މުނާސަބަތުގައި ދެއްވި ޚިޠާބުގައެވެ.\nދުނިޔޭގެ ފަތުރުވެރިކަމަކީ، އެންމެ އެވޭލާ ރޯމަނުންނާއި ގްރީކް މީހުންނާ ގުޅިފައި އޮތް ކަމަކަށްވިޔަސް، މިޒަމާނުގެ ފަތުރުވެރިކަން ފެށިފައިވަނީ، ދެވަނަ ބޮޑު ހަނގުރާމައިގެ ބަނަކަން ފިލައިދިޔަ ފަހުންކަމަށް ރައީސް ވިދާޅުވެފައިވެއެވެ. އެހެންކަމުން ދެމެހެއްޓެނިވި ފަތުރުވެރިކަމެއްގެ ތަރަހައަކީ، ހަމަޖެހުމާއި ޞުލްހަމަސަލަސްކަންކަމަށާ، ރާއްޖޭގެ ޖަޒީރާ ރަށްތަކުގައި ފަތުރުވެރިކަން އާލާވުމުގެ މައިގަނޑު ސަބަބަކީވެސް، ދުނިޔޭގެ ހަލަބޮލިކަމާއި ހަމަނުޖެހުންތަކުން ވީއްލި، ހިންދު ކަނޑުގެ މި ޖަޒީރާތަކުގައި ފައިބީއްސައިލުމުން ލިބިދޭ ހަމަޖެހުމާއި އަމާންކަމުގައި ރައީސް ވިދާޅުވިއެވެ.\n"ދުނިޔޭގެ ފެންވަރުގައި ފަތުރުވެރިކަމުގެ ދުވަހެއް ފާހަގަކުރުމުގެ އެންމެ ބޮޑު މަޤްޞަދަކީ، ފަތުރުވެރިކަމުގެ ޞިނާޢަތާމެދު، ޢާންމުންގެ ހޭލުންތެރިކަން އިތުރުކުރުވުމެވެ. އަދި މި ޞިނާޢަތް އިތުރަށް ކުރިއަރުވައި ތަރައްޤީ ކުރުމުގައި ކުރިމަތިވާ ގޮންޖެހުންތަކާއި ހުރަސްތައް ދެނެގަނެ، އެކަންކަން ޙައްލުކުރާނެ ގޮތްތަކާމެދު، ބައިނަލްއަޤްވާމީ މުޖްތަމަޢު ގުޅިގެން މަސައްކަތް ކުރުވުމެވެ." ރައީސް އެމަނިކުފާނުގެ ޚިޠާބުގައި ވިދާޅުވެފައިވެއެވެ.\nމީގެ 47 އަހަރު ކުރިން ދިވެހި ފަތުރުވެރިކަން އުފަންވީ އެންމެ 60 އެނދާ އެކުކަން ފާހަގަކުރައްވައި ރައީސް ވިދާޅުވެފައިވަނީ ރާއްޖޭގެ ހިތްވަރުގަދަ ދެތިން ވިޔަފާރިވެރިން، މި ޞިނާޢަތު ފަށްޓަވައި ކޮޅަށް ޖަހައިދެއްވީ، މި ޖީލުގެ މީހުންނަށް ތަޞައްވުރުވެސް ނުކުރެވޭހާ ގިނަ ހުރަސްތައް ގިރާކުރައްވާފައިކަމަށެވެ. މިއަދު ރާއްޖޭގައި ހިންގާ 567 ގެސްޓް ހައުސް، 154 ސަފާރީ، 149 ރިޒޯޓް އަދި 10 ޓޫރިސްޓް ހޮޓާ އެބަ ހުރިކަން އެމަނިކުފާނު ފާހަގަކުރެއްވިއެވެ. އަދި މި ތަންތަނުގައި 47114 އަށްވުރެ ގިނަ ޓޫރިސްޓް އެނދު ހުރިއިރު، ރާއްޖޭގެ މިހާރުގެ ފަތުރުވެރިކަމަކީ، ދުނިޔޭގެ ބާޒާރުގައި ނަން ހިނގާ، އެންމެ މަޤްބޫލު މަރުކާކަން ރައީސްވަނީ ފަހަގަކުރައްވާފައެވެ.\n"މިހާރު އަޅުގަނޑުމެންގެ އަމާޒަކަށްވާންވީ، ދުނިޔޭގެ ބާޒާރުގައި ދިވެހި ފަތުރުވެރިކަމަށް ލިބިފައިވާ މަޤްބޫލުކަމުގެ ފައިދާ، މިހާރަށްވުރެވެސް ފުޅާގޮތެއްގައި، ވަކިވަކި ފަރުދުންނަށް ލިބޭނެ އިންތިޒާމެއް ހަމަޖެއްސުމެވެ. ރާއްޖޭގައި ހުރި ޓޫރިސްޓް އެނދުގެ ޢަދަދާއި، ރާއްޖެ އަންނަ ފަތުރުވެރިންގެ ޢަދަދާއި، ފަތުރުވެރިކަމުން ލިބޭ އާމްދަނީއާ އަޅައިބަލާއިރު، ފަރުދުންގެ އިޤްތިޞާދަށް އެނގުންވާ މިންވަރު އަދިވެސް މާކުޑައެވެ. އެކަމަށް އޮތް އެންމެ ރަނގަޅު ޙައްލަކީ، ރަށު ފަތުރުވެރިކަން އަދިވެސް ފުޅާ ކުރުމެވެ." ރައީސްގެ ޚިޠާބުގައި ވިދާޅުވެފައިވެއެވެ.\nރާއްޖޭގެ ފަތުރުވެރިކަން މިހާރަށްވުރެ ކުރިއެރުވުމަށްޓަކައި، ދުނިޔޭގެ ފަތުރުވެރިކަމުގައި މިހާރު މަޝްހޫރުވަމުން އަންނަ ބާވަތްތައް، ރާއްޖެއަށް ތަޢާރަފްކުރެވޭނެ ގޮތްތަކާމެދުވެސް ވިސްނަންޖެހޭކަމަށާ، ވިޔަފާރި ފަތުރުވެރިކަމާއި، ޘަޤާފަތާއި ތަރިކައިގެ ފަތުރުވެރިކަމާއި، ކުޅިވަރު ފަތުރުވެރިކަން އަދި ބޭސްފަރުވާގެ ފަތުރުވެރިކަމަކީ، ވަރަށް ހަލުވިކަމާއެކު ކުރިއަރަމުން އަންނަ ފަތުރުވެރި ވިޔަފާރިތަކެއްކަން އެމަނިކުފާނު ފާހަގަކުރެއްވިއެވެ.\nމިއަދު ފާހަގަކުރާ ދުނިޔޭގެ ފަތުރުވެރިކަމުގެ ދުވަހުގެ މުނާސަބަތުގައި، ރައީސް ޞާލިޙުވަނީ ރާއްޖޭގެ ރައްޔިތުންނަށާއި، ދިވެހި ފަތުރުވެރިކަމުގެ ޞިނާޢަތުގައި އިންވެސްޓް ކުރައްވާފައިވާ ވިޔަފާރިވެރިންނަށާއި، ފަތުރުވެރިކަން ކުރިއެރުވުމަށް މަސައްކަތް ކުރައްވާ އަމިއްލަ ޖަމުޢިއްޔާ ޖަމާޢަތްތަކާއި، ފަތުރުވެރިކަމުގެ ދާއިރާގެ އެންމެހައި މުވައްޒަފުންނަށްވެސް ތަހުނިޔާ ވިދާޅުވެފައެވެ.


Kashmir kaaboa thakehchaai faisaa husvedhaanekamuge biru boduvejje\n2 މަސް,2ހަފްތާ,3ގަޑި, 26 މިނެޓް, 10 ސިކުންތު ކުރިން 1410ހުސައިން ނާސިފް\nމުސްލިމުންގެ އަޣުލަބިޔަތެއް އޮންނަ ކަޝްމީރުގައި ހިންދޫންގެ އާބާދީ އިތުރު ކުރުމަށް އިންޑިއާ ސަރުކާރުން ފެށި މަސައްކަތުގެ ސަބަބުން މުޅި ސަރަހައްދު ހުއްޓުމަކަށް ގޮސް، ކާބޯތަކެއްޗާއި ފައިސާގެ ދަތިކަން އިންތިހާއަށް ކުރިމަތިވެއްޖެއެވެ.\nކަޝްމީރުގެ މައި ސިޓީއާއި ހަވާލާދީ މީޑިއާތަކުގައި ބުނެފައި ވަނީ އިންޑިއާ ސިފައިން މުޅި ކަޝްމީރު ވަށާލާ އެ ސަރަހައްދަށް އެއްވެސް މުދަލެއް އެތެރެ ނުކުރެވޭ ގޮތް ހަދާފައި ވުމުން ފިހާރަތަކުން ކާބޯތަކެތި ހުސްވުމާއި ގާތަށް ގޮސް އޭޓީއެމްތަކުން ފައިސާ ވެސް ހުސްވާން ފަށާފައިވާ ކަމަށެވެ.\nމީޑިއާތަކުގައި ވަނީ ކޮންމެ ދުވަހެއްގެ ކެއިން ބުއިމަށް ބޭނުންކުރާ ގިނަ ތަކެތި ކަޝްމީރުގެ ފިހާރަތަކުން ހުސްވި ނަމަވެސް ސިފައިން ދަތުރުފަތުރަށް ހުރަސް އަޅާތީ ކާބޯތަކެތި އެތެރެ ކުރެވޭނެ އެއްވެސް ގޮތެއް ނެތިފައިވާ ކަމަށެވެ. އެގޮތުން ކަޝްމީރުގައި ކާފިއު އިއުލާންކޮށް އިންޑިއާ ސިފައިން ގެންދަނީ ދަތުރު ފަތުރު ކުރުމަށާއި، ބައެއް ވިޔަފާރިތައް ހުޅުވަން ވެސް ހުރަސް އަޅަމުންނެވެ.\nމިދިޔަ ހޯމަ ދުވަހުން ފެށިގެން ކަޝްމީރުގެ ހާލަތު ގޯސްވެފައި ވާއިރު ކާފިއުގެ މުއްދަތު އިތުރު ކުރާނަމަ ކާބޯތަކެތީގެ ދަތިކަން ކަޝްމީރުގެ ރައްޔިތުންނަށް ވަރަށް ބޮޑުވެގެން ދާނެ ކަމަށް ރިޕޯޓްތައް ބުނެއެވެ. އަދި މިހާތަނަށް ފެންނަ މަންޒަރަށް ބަލާއިރު ދިމާވެގެން އުޅޭ މަައްސަލައަށް ސުލްހަވެރި ހައްލެއް އަތުވެދާނެ ކަމުގެ އެއްވެސް ނިޝާނެއް ނުފެންނަ ކަމަށް ކަޝްމީރުގެ ހާލަތު ދިރާސާކުރާ ފަރާތްތަކުން ބުނެއެވެ.\nކަޝްމީރުގެ ހާލަތު ގޯސްވެފައި ވަނީ އިންޑިއާގެ ގާނޫނުއަސާސީގައި ކަޝްމީރަށް ބާރުތަކެއް ދިނުމާ ބެހޭ ގޮތުން އޮންނަ 370 ވަނަ މާއްދާ އިސްލާހުކޮށް ޖައްމޫ އާއި ކަޝްމީރަކީ ދެ ޔޫނިއަން ޓެރިޓަރީސްގެ ގޮތުގަައި ހަމަޖައްސަން އިންޑިއާ ސަރުކާރުން ނިންމުމުންނެވެ. މިހެން ހެދުމުން ކަޝްމީރުގެ ބަދަލު ވެގެން ދާނީ ގާނޫނުހަދާ މަޖިލީހެއް ނެތް ޔޫނިއަން ޓެރިޓަރީއަކަށެވެ. އަދި ޖައްމޫ އާއި ކަޝްމީރު ވާނީ ގާނޫނުހަދާ މަޖިލީހެއް އޮންނަ ޔޫނިއަން ޓެރަރިޓަރީއަކަށެވެ.\nކުރިން އޮންނަނީ ކަޝްމީރުގެ ދާއިމީ ރަށްވެހިކަން ދިނުމާއި މުދާ މިލްކު ކުރުމުގައި ގޮތް ކަނޑައެޅުމުގެ ބާރު އެ އަވަށް އޮންނަ ގޮތަށެވެ. ނަމަވެސް އެގޮތް އުވާލާ މިހާރު ވަނީ ހިންދޫންނަށް ވެސް ކަޝްމީރުން ބިން މިލްކް ކުރެވޭ ގޮތް ހަދަން ނިންމާފައެވެ.\nކަޝްމީރުން މުސްލިމުންގެ އަޣުލަބިއްޔަތު ނައްތާލުމަކީ އިންޑިއާގެ ވެރިކަންކުރާ ބީޖޭޕީގެ ކެމްޕޭން ވައުދެކެވެ.


AMDC in thalassaemia kudhinnah thakethi hadhiyaa koffi | Mihaaru\nއޭއެމްޑިސީން ހަދިޔާކުރި ތަކެެއްޗާއި މޯލްޑިވްސް ބްލަޑް ސާާވިސް އިން ހަވާލު ވަނީ\nއޭއެމްޑީސީން ތެލެސީމިއާާ ކުދިންނަށް ތަކެތި ހަދިޔާކޮށްފި\n23 ޖުލައި 2017 - 12:09\nމާލޭގައި އެންމެ ފުޅާކޮށް ސިއްހީ ޚިދުމަތް ފޯރުކޮށްދެމުން އަންނަ އެއް ކްލިނިކް ކަމަށްވާ އޭއެމްޑީސީން މޯލްޑިވްސް ބްލަޑް ސާވިސް (އެމްބީއެސް) ގެ ތެލެސީމިއާ ކުދިންނަށް ބޭނުންވާ މުހިއްމު ބައެއް ތަކެތި މިދިއަ ބުރާސްފަތިދުވަހު ހަދިޔާކޮށްފި އެވެ.\nއޭއެމްޑީސީން މިތަކެތި އެމްބީއެސްއާ ހަވާލުކޮށްދެއްވީ ޗެއާމަން އާދަމް ނައީމެވެ. އެމްބީސީގެ ފަރާތުން ހަވާލުވެވަޑައިގަތީ ޑރ. އަހްމަދު އުމަރާއި ހެލްތު މިނިސްޓްރީގެ ޑެޕިއުޓީ މިނިސްޓަރު ފަތިމަތު ސައުދާ އެވެ.\nއޭއެމްޑީސީން ހަދިޔާކުރީ ޑެސްފަރަލް ޕަމްޕާއި ސިރިންޖު އަދި ވައިޓަލް މޮނިޓާ އެވެ.\nސިއްހީ ދާއިރާގެ އެކި ކަންކަމަށް އޭއެމްޑީސީން އެހީތެރިކަން ފޯރުކޮށްދެމުން އަންނަތާ 25 އަހަރު ވެއްޖެ އެވެ. އެގޮތުން 30 އަހަރާއި 40 އަހަރާ ދެމެދުގެ ދިވެހިންނާއި ބިދޭސީންނަށް ހާއްސަ ކޮށްގެން، ހިލޭ ޑޮކްޓަރަށް ދެއްކުމާއި ހަކުރު ބައްޔަށް ޓެސްޓް ކުރުމުގެ ޕްރޮގްރާމެއް މި މަހުގެ ނިޔަލަށް ކުރިއަށް ގެންދެ އެވެ.\nއޭގެ އިތުރުން އުމުރުން 65 އަހަރުން މަތީގެ ފަރާތްތަކަށް ވެސް މި ޕްރޮގްރާމްގެ ދަށުން ހިލޭ ޑޮކްޓަރަށް ދެއްކެ އެވެ.\nއިތުރު ލިޔުންތައް ތެލެސީމިއާ މޯލްޑިވިއަން ބްލަޑް ސާވިސަސް


BREAKING: Vaccine Nujahaa Meehun Raajjeyge School Thakah Vanun Manaa Kohffi - Vaguthu\nވެކްސިން ނުޖަހާ މީހުން ރާއްޖޭގެ ސްކޫލްތަކަށް ވަނުން މަނާ - ވަގުތު އިމޭޖްސް\nއަންނަ ސެޕްޓެމްބަރު މަހުން ފެށިގެން ސްކޫލްތަކަށް ވަދެ ނުކުމެވޭނީ ކޮވިޑް-19 އިން ރައްކާތެރިވުމަށް ރާއްޖޭގައި ޖަހާ ވެކްސިން ޑޯޒްތައް ފުރިހަމަކޮށްފައިވާ ފަރާތްތަކަށް ކަމަށް އެޑިއުކޭޝަން މިނިސްޓްރީން ވިދާޅުވެއްޖެއެވެ.\nއެހެންކަމުން އަންނަ މަހުން ފެށިގެން ވެކްސިން ނުޖަހާ ޓީޗަރުންނާއި، އެހެނިހެން މުވައްޒަފުންނާއި، ވެކްސިން ޖެހޭ އުމުރުގެ ސްކޫލްގެ ދަރިވަރުންގެ އިތުރުނއް ބެލެނެވެރިންނަށް ސްކޫލަށް ވަދެ ނުކުތުން މަނާ ވާނެ އެވެ.\nއެޑިއުކޭޝަން މިނިސްޓްރީން ދެންމެ ކުރި އިއުލާނެއްގައި ވިދާޅުވީ، ދަރިވަރުންގެ ކިޔެވުން ހުއްޓުމެއް ނެތި ކުރިއަށް ގެންދިއުމަށާއި، ކޮވިޑް އިން ރައްކާތެރިވުމަށް ސްކޫލް ތަކުގައި އަޅާފައިވާ ފިޔަވަޅުތައް އިތުރަށް ހަރުދަނާ ކުރުމަށް ފިޔަވަޅުތަކެއް އަޅަން ނިންމާފައި ވާ ކަމަށެވެ.\n"ދަރިވަންގެ ރައްކާތެރިކަމަށްޓަކައި، ހުރިހާ ފަރާތްތަކުންވެސް ވެކްސިންގެ ޑޯޒްތައް ވީހާވެސް އަވަހަށް ފުރިހަމަ ކުރުމަށް އިލްތިމާސް ކުރަމެވެ". އެޑިއުކޭޝަން މިނިސްޓްރީގެ އިއުލާނުގައި ވެއެވެ.\nއެޑިއުކޭޝަން މިނިސްޓްރީން މިގޮތަށް ވިދާޅުވިއިރު، ރާއްޖޭގައި ވެކްސިން ޖެހޭ އުމުރުގެ މީހުންނަށް ވެކްސިން ދިނުމަށްޓަކައި ހާއްސަ ކެމްޕޭނެއް މިހާރު ވަނީ ފަށާފައެވެ. އެ ކެމްޕޭންގެ ދަށުން އެ އުމުރުގެ ހުރިހާ އެންމެންނަށް ވެކްސިން ދިނުމަށް ސަރުކާރުން އަޒުމް ކަނޑަޅާފައިވާއިރު، އެ ހުރިހާ އެންމެންނަށް ވެކްސިން ފުރިހަމަ ކުރެވޭ ވަރަށް ވެކްސިން ލިބިފައިވާކަން ސަރުކާރުން ވަނީ ހާމަކޮށްފައެވެ.\nވެކްސިން ފުރިހަމަ ކުރެވިފައިވާ ކަމަށް ބަލަނީ، ވެކްސިންގެ ދެ ޑޯޒް ހަމަކޮށް 14 ދުވަސް ވުމުންނެވެ.\nރާއްޖޭގައި މިހާރު ދެމުންގެންދަނީ އެސްޓްރާ ޒެނަކާ ވެކްސިން އާއި ސިނަފޯމްއެވެ.\nއޮގަސްޓް 1, 2021 14:51\nމިސަރުކާރު އައިފަހުން ކިޔަވާދެވުނު ދުވަސްގިކަމުންތަ ތިއުޅެނީ. ގަމާރު މިނިސްޓަރ . މިހާ ކަނޑުކޮސް ގަމާރު މިނިސްޓަރަކު އަދި މިހާތަނަކަށް ނުދެކެން. އަމިއްލަ ތަރިކަ މުދާހެން ހީވަނީ ކަންކަން ނިންމާލާއިރު. ބޭނުންނުވާއިރު ވެކްސިންޖަހަން މަޖްބޫރެއް ނުކުރުވޭނެ. މި ރާއްޖޭގައި ކޯވިޑްގެ ދެރާޅު ބިންދާލީ ސަރުކާރުގެ ބޮޑުންނާހެދި. މަނާކުރިއަސް ވަންނާނަން. މަގޭ ދަރިން ނެރެން މަ ދާނަން.\nއޮގަސްޓް 1, 2021 15:06\nދެޑޯޒު ވެކްސިން ނުޖަހާ މީހުންގެ ދަރިން ސުކޫލަށް ފޮނުވާނެކަމެއް ނެތް. ހޯމް ސުކޫލިންގ ދިނީމަ ރަނގަޅުވާނެ. ބެލެނިވެރިޔާ ވެކްސިން ފުރިހަމަނުކޮށޭ ކިޔާފައި ދަރިވަރު ސުކޫލުން ވަކިކުރާކަށްވެސް މިމީހުން ފަހަކަށް ނުޖެހޭނެ.\nއޮގަސްޓް 1, 2021 16:39\nމިއީ އިލުމިނާޓީން ފަތުރާ ދައްޖާލު އެޖެންޑާ. އިންސާނުން ކޮންޓްރޯލް ކުރުން މިއީ. ސަރުކާރުން ރައްޔިތުންގެ މިނިވަންކަން މިފޭރިގަންނަނީ.\nއޮގަސްޓް 1, 2021 18:46\nމި.ދުނިޔޭގަ ތޯ. އަފްގާނިސްތާނަށް ހިޖުރަ ކޮށްލާ\nއޮގަސްޓް 1, 2021 15:14\nވެކްސިންޖަހާފައި ތިބިކަން ބަލަން ހާދަ ވަގުަތަކާއި ޚަރަދުތަކެއްވެސް ދާނެއޭ ދޯ ؟\nއޮގަސްޓް 1, 2021 15:15\nއެހެންވުމުން ދެން ސްކޫލަށް ދާން ޖެހޭނީ ކަރުގައި ސްޓޫޑަންޓް ކާޑް ގެ ބަދަލުގައި ވެކްސިން ކާޑް އެލުވާގެންކަމަށް ބަލަން\nއޮގަސްޓް 1, 2021 15:19\nކޮންމެވެސް މީހަކު އެޑިޔުކޭޝަނަށް ހަނދާންކޮށްދީބަލަ ކޮވިޑަކީ ދިވެހިރާއްޖޭގައި އުފަންވި ބަލިމަޑުކަމެއް ނޫންކަން. އަދި ކޮވިޑުގެ ވޭދަނަތައް މަދުވާއިރަށް ބޭރު ކަރަކަރައިން ކޮވިޑުޖެހިފައިތިބޭ މީހުން ރާއްޖެ ގެނެސް ކަރަންޓީނު ހަބަކަށް ރާއްޖެ ހަދާ މިތާނގައި ކޮވިޑު ފަތުރަނީ ނިކަމެތި ރައްޔިތުމީހާ ނޫންކަން. އަދި ވެކްސިނަކީ މަޖުބޫރު މާއްދާއެއް ނޫންކަމަށް ސަރުކާރުން ބުނެފައިވާކަންވެސް މިނިސްޓަރަށް ހަނދާން ކޮށްދީބަލަ.\nމީ ތަންކޮޅެއް ބޮޑުވަރު އަސްލު.\nހުރިހާ އެންމެން ވެކްސިން ޖަހާ ކަށް ނުޖެހޭ. މިއީ ހަމަޖެހޭ ކަމެއް ނޫން.\nއޮގަސްޓް 1, 2021 16:33\nއަޖައިބެއްނުތީ... އައިސްތު ދައިތަަގަނޑާ.. އިސްތިއުފާދޭންވީނު.. ވަޒިފާގެ ބިރު ނުދައްކާ..!\nތިހެން އެޑިޔުކޭޝަނަކަށް މަޖުބޫރެއް ނުކުރެވޭނެ ވެކްސިންޖަހާކަށް.. ވެކްސިންޖެހުން މަޖުބޫރުކުރަން ތިހާ ބޭނުންވާނަމަ އެޗްޕީއޭއިން މަޖްބޫރުކުރަންވީނު، ކޮންމެހެން އޮލުވާލައިގެން ވަޒީފާގެ ބިރުދައްކައިގެން މަޖުބޫރުކޮށްގެން އެޑިޔުކޭޝަނުން ކޮން ސަރަކަތެއް ތިޖަހަނީ..\nއަދި ބުނަންތަ..އެޗްޕީއޭގެ ވެކްސިންޖަހާ ފޯމުގެ ވެކްސިންޖަހާ މީހާގެ އިޤުރާރުގަވެސް އޮންނާނެ ކަޅާއިހުދުން ލިޔެފައި ވެކްސިން ޖަހަނީ އެއްވެސް މަޖުބޫރުކަމެއް ނެތި އަމިއްލަ އިޚްތިޔާރުގައި ކަމަށް!\nއައިސް ދައިތަގަނޑުގެ ތިޔަ ނިންމުމުގެ ސަބަބުން މިހާރު މިވީ ވެކްސިން ޖެހުން މަޖުބޫރުކަމަކަށް. މަޖުބޫރުން ކުރުވާކަމަކުން ލިބޭ ގެއްލުމުގެ ޒިންމާ ނަންގަވާ ގޮތަށް ފޯމުތަކުގައިވާ އިޤުރާރު ބައި އިސްލާހުކޮށްފަ ދެން ވެކްސިންޖެހުމަށް މަޖުބޫރުކުރޭ!\nކޮންމެހެން އެޑިޔުކޭޝަނުން ހެލްތު މިނިސްޓްރީގެ މެންޑޭޓުގެ ތެރެއަށް އުދުޅިބާނާނި ކަމެއް ނެތް..\nވެކްސިން ޑިޕްލޮމެސީ ޖައްސާންޏާ އެޒިންމާވެސް އުފުލާބަލަލަ އިބޫ..\nއެވޯޑު ހޯދަން ކަތިލާ ކަންބަޅިތަކަކަށް ރައްޔިތުން ހައްދާނި ކަމެއް ނެތް!\nއޮގަސްޓް 1, 2021 16:36\nގާނޫނާ ހިލާފު އަމުރުތައް. މިފަދަ ގާނޫނާ ހިލާފު އިންސާނިއްޔަތާ ހިލާފު އަމުރުތަކާ ދެކޮޅަށް ޔޫކޭ ޔޫއެސް އިޓަލީ ފްރާންސް އިޒްރޭލް ފަދަ ގައުމުތަކުގައި 24 ގަޑިއރު މުޒާހަރާ ކުރޭ.\nއޮގަސްޓް 1, 2021 16:37\nއަހަރެމެންގެ ހަށިގަޑު، އަހަރެމެންގެ ޗޮއިސް. ތިއީ ޔޫޑީއެޗްއާރް އިން ލިބޭ މިނިވަން ކަމުގެ ހައްގަށް އަރައިގަތުން.\nއޮގަސްޓް 1, 2021 16:41\nދަރިވަރުންނަށް ބަލިޖެހިދާނެތީ އެޑިޔުކޭޝަނަށް ނުޖެހޭނެ ފިޔަވަޅު އަޅާކަށް. ކެންސަރާ ކިޑްނީގެ ބަލިތަކާ މިކަންކަން ހުއްޓުވަން އެޑިޔުކޭޝަނުން ކޮންމެ ރައްޔިތަކަށް 1 ބިލިއަން ދީބަލަ.\nއޮގަސްޓް 1, 2021 16:46\nތިބުނާ ވެކްސިން ޖަހައިގެން ތިކިޔާ ކޮވިޑް19 ކޮންޓްރޯލް ވީ ގައުމެއް މިދުނިޔެ އަކު ނެތް...ދެން ކޮވިޑް19 ކޮންޓްރޯލް ކުރުމަށް ވެކްސިން ޖެހުން މަޖްބޫރު ކުރަނީ ކޮން ފަދަ އަޖައިބު ކުރުވަނިވި ހިސާބަކުން ތޯ...\nއޮގަސްޓް 1, 2021 17:00\nމިއީ ސިޔާސީ ގޮތުން އިބޫ ސޯލިހު ރެލެވެންޓް ވާން ވެގެން ކުރާ ކަމެއް. އެހެންޏާ 90% އެއީ ކޮންތާކުން ހޯދި އަދަދެއް؟\nއޮގަސްޓް 1, 2021 17:13\nދެޑޯޒް ޖެހިޔަސް ކޮވިޑްޖެހޭކަމަށް ތިކަމުގައުޅޭމީހުންބުނަނީ.\nއޮގަސްޓް 1, 2021 17:42\nވެކްސިން ނުޖަހާ ހުއްޓާ މަރުވެއްޖެނަމަ ވަޅުލާދޭނެތަ؟\nއޮގަސްޓް 1, 2021 17:51\nކެރަފާނަސީމު ބޭނުންވާގޮތަށް ލިޔުންނެރެންތިބިބަ އެއ އއްނޫން އެޑިޔުކޭސަނަކީ މީތަންކޮޅެ އެއ އް ބޮޑުވަރު\nއޮގަސްޓް 1, 2021 19:02\nދަރި ބަލާ ނުވަދެވޭ ސްކޫލް ތަކަށް ކުދިން ނުފޮނުވާތި. ވައްކަން ކޮއްކޮށްފަ މިހާރު ބެލެނިވެރިން ގެ ބޮލަށް އަރަން ތިއުޅެނީ!\nއޮގަސްޓް 1, 2021 19:22\nއަނބި ފިރިކަމުގެ ގުޅުން ހިނގޭނީވެސް ދެން ވެކްސިން ޖަހައިގެން\nޙެއްދެވީ ތިޔަބުނާވެކުސިނާއިލައިގެންކަމައް ވިދާޅުވާން ކެރޭނެތޯ\nކިތައް ޑޯޒް ޖަހައިންތަ ކަލޭމެންނައް ގެރެންޓީއެއް ދެވެނީ ބަލިނުވާނެކަމައް\nއޮގަސްޓް 1, 2021 20:01\nމިވަރުން ދަންޏާ ވެކްސިންނުޖަހާ މީހުނަށް ހޮސްޕިޓާތަކަށް ނުވަދެވޭގޮތްވެސް މިވެރިން ހަދާފާނެ.\nއޮގަސްޓް 1, 2021 21:00\nތިޔަބުނާ ކޮވިޑަށްވުރެން މަސްތުވާ ތަކެތި މާނުރައްކާ، މަސްތުވާ ތަކެތި ބޭނުން ކުރާމީހުން ސުކޫލްތަކަށް ނުވައްދާގޮތެއް ހަދަންވީ ނުންތޯ ؟\nއޮގަސްޓް 1, 2021 21:59\nހޫން ދެން ވެކްސިން ނުޖަހާ އެންމެން ޤައުމުންވެސް ބޭރު ކުރަންވީނު. ޥަރަށް ބެލޭނެވިއްޔަ ކޮންމެ ސެޝަންއެއް ނިމޭގަޑިގެ ވެކްސިންޖެހިތޯ؟ ކިހިނެއް ބާ ޔަޤީން ކުރާނީ؟ މޮޅު އެންގުން އަންގައިގެން މީހުންގެ ސަމާލުކަން ހޯދަންވެގެން\nއޮގަސްޓް 3, 2021 06:29\nވެކްސިނަކީ ބަލި ނުޖެހޭނެ ކަމުގެ ސެޓްފިކެޓަކީތޯ ނުވަތަ ބަލި ކޮންޓުރޯލް ވެފައިވާ މީހެއްކަން އަންގައިދޭ ލައިސަނެއްތޯ ؟\nއޮގަސްޓް 3, 2021 22:47\nއިންޑިއާމީހެއްވިއްޔާ ސުކޫލަށްވަދެވޭނެ ހޮޅިނަހަށްލާ.\nއޮގަސްޓް 4, 2021 09:13\nދެން އިސްކޫލް އައް ނުގެންދިޔައީމަ ނިމުނީނު. އެކަމު ކުދިން ސްކޫލް އައްވައްދަން މަޖްބޫރް ކޮއްފަ އިންނަނީ ގާނޫނުގެ ތެރެއިން. ތިހިންވީރު ސްކޫލްއައް ގެންގޮސް ގެންނާނެ ބަޔަކު ސަކުކާރުން ހަމަޖައްސަދޭންވީނު.\nކޮވިޑު ތެރޭ އިސްކޫލްއައް ވައްދާގެން ދަރިވަރައްވާ ފައިދާއެއް އެބައޮތްތަ. ބެލެނިވެރިޔާ ހުރިހާ އެއްޗެއްދަސްކުރަން ޖެހެނީ ވީޑިއޯ ޖައްސާގެން. ބޭކާރު ޚަރަދު ތަކެއް..\nއޮގަސްޓް 4, 2021 13:20\nވެކުސިން މާގިނަވީ ދޯ. ކުރިންބުނި ފުރަތަމަ ވެކުސިންޖަހާފަ ދެވަނަ ވެކްސިން4ހަފްތާ ޖަހަން ޖެހޭނެއޯ އެންމެފަހުން މިހާރު ހައްދެއް ނެތް ޖަހާނެ ދުވަހަކުން ޖެހިޔަސް އޯކޭ ވެކްސިން ނުލިބުމުން މައުޟޫޢު ބަދަލުކޮށްލީ ކޮވިސީލްޑް ޖެހިމީހަކަށް އެހެން ވެކްސިނެއް ނުޖެހޭނޭވެސް ކީ އެކަމު މިހާރު ކޮންމެ އެއްޗެއް ދޭއް ހަމަކުރަން ޖެހިޔަސް އޯކޭ ކަންކަން ބޮއްސުން ލީމަ މިއޮށް ވާގޮތެއް ދޯ


ދެންވެސް ގޮތް ނިންމާނީ ރައްޔިތުންނެވެ. — Ihavandhoo.com\nދެންވެސް ގޮތް ނިންމާނީ ރައްޔިތުންނެވެ.\n3 ޖޫން 2017 1 ހާމިދު ނަޝީދު\nނިމިދިޔަ ލޯކަލް ކައުންސިލް އިންތިހާބުގައި އިހަވަންދޫ ކައުންސިލަށް އިންތިހާބުވި ބޭފުޅުންނަށް މަރުޙަބާކިޔަމެވެ.\nމިއަދު ތިއެންމެ ބޭފުޅުން ތިހަވާލުވެލެއްވީ އިހަވަންދޫގެ ކުރިމަގު ބައްޓަންކޮށް ތަރަށްޤީ ކުރުމަށް ދުއްވަމުން ގެންދަވާ ނައުކޮޅުގެ މާލިމީ ކަމާއެވެ. ކޮންމެ ރަށެއްވެސް ތަރައްޤީކޮށް ވަކި އުސްމިނަކަށް ވާސިލްވުމަށްޓަކައި އެރަށެއްގެ ކައުންސިލްގެ ދައުރު ނުހަނު ބޮޑެވެ. ސަރުކާރުގެ ތެރެއިންނާއި ސަރުކާރުގެ ބޭރުން ރަށަށް އަންނަ ޕްރޮޖެކްޓްތަށް ރާވާހިންގަން ތިބޭނީ ހަމަ ތިބޭފުޅުންނެވެ. މީ ހަމައެކަނި އޮފީހަށްވަދެ ސޮއިކޮށްލައިފައި ކޮފީއަށްގޮސް ޒުވާނުންނާއިއެކު ސެލްފީ ނަގައިލައިލުމުން ވާނެކަންކަމެއް ނުމެނޫންމެއެވެ.\nކޮންމެއަކަސް އިހަވަންދޫގެ ރައްޔިތުން ތިބޭފުޅުންނާމެދު ނުހަނު ފޮނި އުއްމީދުތަށް ކުރާނެއެވެ. އުއްމީދުތަކުގެ ކުލަޖައްސަން ދޭން ތިބީ ތިބޭފުޅުންނެވެ. ރައްޔިތުން ބޭނުންވަނީ ފައިބަރ ވިހަދުމުން ސަލާމަތްވާށެވެ. ރަތްޔިތުންނަށް އުނދަގުވާ ގޮތަށް ލޮނުމަސް އަޅާއެޅުން ރަނގަޅުކުރާށެވެ. ރަށަށް ލަފާފޭބުމަށް ފަސޭހަވުމަށެވެ. ހަމައެހެންމެ މަގުތަކުގައިވާ އަޑިގުޑަންތަށް ރަނގަޅުކުރެވި، މަގު ބައްތިތަށް އަބަދުމެ މަރާމާތުކުރެވި ދިއްލިފައި ހުރުމަށެވެ. މީ އަދި ކުޑަމިންވަރެކެވެ. މިނޫނަސް އެތަށް އެތަށް ކަމަކަށް ރައްޔިތުން ތިބީ ފެންބޮވައިގެންފައެވެ.\nވޭތުވެ ދެންނެވުނު ކަންކަމަކީ ނިމިދިޔަ ދެ ދައުރުގައިވެސް އެންމެ އެދެވޭ ހައްލެން ގެނެވިފައި ނުވުމުގެ ސަބަބުން ރައްޔިތުންގެ ޝަކުވާ އިންތިހާއަށް ބޮޑުވެފައިވާ ކަންކަމެވެ. އެހެންކަމުން މި ފަހަރު ރައްޔިތުން އާބަސް ބުނީ ތިބޭފުޅުންނަށެވެ. ތިބޭފުޅުންގެ ހުރިވަރެއް ނިކަން ދައްކާލަބަލާށެވެ. ތިން އަހަރު ދުވަހަށް ތިބޭފުޅުންނާއި ހަވާލެވެ. ދެންވެސް ގޮތް ނިންމަވާނީ ރައްޔިތުންނެވެ.\nކައުންސިލަރުން ބޮޑާވެ ތަމްސީލްކުރާ ޕާޓީގެ ބޮޑުން ބުނާގޮތަށް ކަންތައްކުރާންފަށާފިނަމަ ނިމިދިޔަކައުންސިލްހެން ގޮވާނީ އަތަށް\n–3ޖޫން 201721


South Asian Games: India vakivumun football event league usoolah - vNews.mv\nގޭމްސްއަށް ފުރި ރާއްޖޭގެ 23 އަހަރުންދަށުގެ ޓީމުގެ ކުޅުންތެރިން -- ފޮޓޯ: އެފްއޭއެމް\nސައުތު އޭޝިއަން ގޭމްސް: އިންޑިއާ ވަކިވުމުން ފުޓްބޯޅަ އިވެންޓު ލީގު އުސޫލަށް\nއިސްމާޢީލް ޝާހު (ކުޑަ ޝާހު) Kathmandu | 28 November 2019, 20:50\nސަައުތު އޭޝިއަން ގޭމްސްގެ ފިރިހެން ފުޓްބޯޅަ އިވެންޓުގައި ވާދަކުރާ އިންޑިއާ، ގޭމްސްއިން ވަކިވުމާ ގުޅިގެން މުބާރާތުގެ ފޯމެޓަށް ބަދަލު ގެނެސްފިއެވެ.\nލީގު ބުރުގައި ރާއްޖެ ކުޅޭ ފުރަތަމަ މެޗުގައި އަންނަ މަހުގެ ދެވަނަ ދުވަހު ނުކުންނާނީ ސްރީލަންކާއާ ދެކޮޅަށެވެ. ދެވަނަ މެޗުގައި އަންނަ މަހުގެ ތިންވަނަ ދުވަހު ބަންގްލަދޭޝްއާ ދެކޮޅަށް ނުކުންނައިރު، ތިންވަނަ މެޗުގައި ބޫޓާން އާއި ދެކޮޅަށް ނުކުންނާނީ ފަސްވަނަ ދުވަހު އެވެ. އަދި ލީގު ބުރުގައި ކުޅޭ ފަހު މެޗުގައި އަންނަ މަހުގެ ހަވަނަ ދުވަހު ނުކުންނާނީ މުބާރާތް ބާއްވާ ނޭޕާލާ ދެކޮޅަށެވެ.


galehiri: އިންޑިއާ ކަނޑަށް ބާރުގަދަ ބިންހެލުމެއް ގެނައި ބޮޑު ސިޙުރު\nއިންޑިއާ ކަނޑަށް ބާރުގަދަ ބިންހެލުމެއް ގެނައި ބޮޑު ސިޙުރު\nހުވަދުއަތޮޅުގައި އުފެދުނު ސިޙުރުވެރިންގެ ތެރެއިން އެންމެ މަޝްހޫރު ސިޙުރުވެރިއަކީ، ޙަކީމްދީދީ އެވެ. އެހެނަސް އޭނާއަށްވުރެ މާމޮޅު ސިޙުރުވެރިން ހުވަދުއަތޮޅުގައި އުފެދިފައި ވެ އެވެ. އެއިން އެކަކީ، ހުވަދުއަތޮޅު މާމެންދޫ ދޮންތަކުރުފާނުގެ ތުއްތު އެވެ. ހުވަދުއަތޮޅު ދާންދޫ ވާރުގޭ އޮޑި ފައްތާލުމަށްޓަކައި އޭނާ ހެދި ސިޙުރަކީ އިންޑިއާ ކަނޑުގެ ބޮޑު ހިސާބަކަށް ފެތުރިގެންދިޔަ ބާރުގަދަ ބިންހެލުމެއް ގެނުވި ސިޙުރެއް ކަމަށް ބުނެވެ އެވެ. އެވާހަކަ ކިޔައިދޭ މީހުންގެ ބަހުން ދޭހަވާ ގޮތުގައި، އެ ހާދިސާ ހިނގާފައިވަނީ، ދެވަނަ ބޮޑު ހަނގުރާމައިގެ ދުވަސްވަރު އެވެ. ދުނިޔޭގެ ބިންހެލުމުގެ ތާރީޚަށް ބަލާއިރު، އެދުވަސްވަރު އިންޑިއާކަނޑުގެ އެކި ސަރަޙައްދުތަކަށް ބާރުގަދަ ބިންހެލުންތައް އައިސްފައިވާކަން އެނގެ އެވެ.\nވާހަކަ ކިޔައިދޭ މީހުންގެ ބަހުން އެނގޭ ގޮތުގައި، ދޮންތަކުރުފާނުގެ ތުއްތު، ދާންދޫ ވާރުގޭ އޮޑި ފައްތާލުމަށްޓަކައި ހެދި ސިޙުރުގައި ބޭނުންކޮށްފައިވާ މައިގަނޑު އެއްޗިއްސަކީ، ހިކާއަކާއި، ފެންލޯގަނޑަކާއި، ތަވީދެކެވެ. ބުނެވޭ ގޮތުގައި، ތުއްތު، ހިކާ ހިފާފައިވަނީ ވެސް އިރުވަރު ބަލައިގެން ވަކި ސާޢަތެއްގަ އެވެ. އެއަށްފަހު، އެ ހިކާ ވަޅުފެނަށް ދިރުވި އެވެ. އަދި ފެން ލޯގަނޑެއްގެ ތެރޭގައި ދުވަސްތަކެއް ވަންދެން އޭތި ގެންގުޅެ، އެއަށް އެކި ޒާތްޒާތުގެ ސިޙުރު ހެދި އެވެ. އެންމެފަހުން ކުރި ކަމަކީ، ތަވީދެއް ލިޔެފައި، އެ ތަވީދު، އެއަށް ކާންދިނުމެވެ.\nހިކާއަށް ހަދަންޖެހޭ ހުރިހައި ސިޙުރެއް ހަދައި ނިމުމުން، އެ ސޮރު، ފެންލޯގަނޑާއެކު ހިފައިގެން ތުއްތު ދިޔައީ ފުއްޓަރު ފަރާތަކަށެވެ. ވަގުތަކީ، ދެނަމާދު ދޭތެރެ އެވެ. މަޣުރިބު ނަމާދާއި ޢިޝާނަމާދާ ދެމެދުގެ ވަގުތެވެ. އާންމު ގޮތެއްގައި އެއީ ރަށުތެރޭގައި މީހުން މަދުވާ ވަގުތެކެވެ. އޭރު ރަށުގައި ފުޅާ މަގުތަކެއް ހަދާފައެއް ނުވެ އެވެ. އަތިރިމައްޗަށް ދާން އޮންނަ މަގުން ހިނގާފައިދާއިރު، މަގު ހަނިކަމުން، ދެފަރާތުގައި ހެދިފައިވާ ވިނައާއި ގަސްތައް ގައިގައި ކޭއްތޭ ކަމަށް ބުނެވެ އެވެ. އެހައި ހަނި މަގަކުން، ތުއްތު ހިނގާފައި ދިޔައީ ނުހަނު ސިއްރިޔާތުގަ އެވެ. ފުއްޓަރު ފަރާތުގެ ރާޅުމުގުރާ ހިސާބަށް ގޮސް، އެހިސާބުގައި އޭނާ އިރުކޮޅަކު އިންތިޒާރުކުރަންޖެހުނެވެ. ރާޅުމުގުރާ ހިސާބުން ބޭރަށް ހިކާ އެއްލާލާނެ ދަނޑިވަޅެއް ހޯދުމަށްޓަކަ އެވެ.\nތުއްތު އިންތިޒާރުކުރި ދަނޑިވަޅު ލިބުމުން، ރާޅު ބިންދާ ހިސާބުން ބޭރަށް ފެންލޯގަނޑުގައިވާ ފެނާއެކު ހިކާ އެއްލާލި އެވެ. އެހިނދު، މާސިންގާ ބިޔަ ކަޅު ވެނެއް ކަހަލަ މަހެއް ތިލަވެފައި، އެ ހިކާ ކާލި އެވެ! މިއީ، އޭނާ ހެދި ސިޙުރު ކާމިޔާބުކަމުގެ ފުރަތަމަ ޢަލާމާތެވެ. މިކަން ހިނގުމުން، އުފަލުން ހެނމުން ހެނމުން ރަށަށް އެރުމަށްޓަކައި ހިނގައިގަތީ، އެ ސިޙުރު ކާމިޔާބުކަމުގެ ދެވަނަ ޢަލާމާތް ދުށުމަށްޓަކަ އެވެ. ހިނގަމުން ހިނގަމުން ގޮސް އޭނާގެ އެއް ފައި މޫދުގައި، އަނެއް ފައި ރަށުގެ ދޮންވެލިގަނޑުގައި ޖެހުނުތަނާ ބިންހެލުމެއް އަޔެވެ. މިއީ، އޭނާގެ ސިޙުރު ކާމިޔާބުކަމުގެ ދެވަނަ ޢަލާމާތެވެ. އެހެނަސް ބިންހެލުމުގެ ބާރުގަދަކަމުން އޭނާއަށް ބިންމަތީގައި ކޮއްޅަށް ނުހުރެވުނެވެ. ރަށުތެރެއަށް އެރުމަށްޓަކައި އޭނާ ދާންޖެހުނީ ފިރުކިފަ އެވެ. އެހިނދު، އޭނާގެ ހިތަށް ބިރުވެރިކަން ވަނެވެ.\nތުއްތު ބުނިކަމަށް ވާހަކަ ކިޔައިދޭ މީހުން ބުނެފައިވަނީ، އެ ބިންހެލުން އެހައި ބާރަށް އައުމުން، ތުއްތުއަށް ހީކުރެވުނީ އެއީ އޭނާ ހެދި ސިޙުރުގެ ނުބައިކަން ބޮޑުކަމުން މާތް ﷲ އޭނާގެ މައްޗަށް ފޮނުއްވި ބޮޑުވެގެންވާ ކޯފާއެއް ކަމަށެވެ!\nތުއްތު ބިންމަތީގައި ފިރުކިފައި ނުވަތަ ދެކަލުލާއި ދެއަތްމަތީގައި އޮވެ، މީހުން ދިރިއުޅޭ ހިސާބަށް ދިއުމަށްޓަކައި ދުވަމުންދިޔައީ، މިނިކާ ވަގެއްގެ ކިބައިން ސަލާމަތްވުމަށްޓަކައި ފިލަންދުވާ ޖަނަވާރެއްހެންނެވެ. އޭރު އޭނާ ވަނީ، ގަތްބިރުން ވާނުވާ ނޭނގޭވަރު ވެފަ އެވެ!\nތުއްތު ބުނި ކަމަށް ވާހަކަ ކިޔައިދޭ މީހުން ބުނެފައިވަނީ، މީހުން ދިރިއުޅޭ ހިސާބަށް ދެވުމުން އޭނާއަށް ކޮންމެވެސް ވަރެއްގެ ހިތްހަމަޖެހުމެއް ލިބުނު ކަމަށެވެ. ކުރިން އޭނާ ހީކުރި ގޮތާ ޚިލާފަށް، އެއީ މުޅި ރަށަށް އައި ބިންހެލުމެއްކަން އެނގުމުންނެވެ. ކުރިން އޭނާ ހީކުރީ އެއީ، އޭނާ ހެދި ސިޙުރުގެ ނުބައިކަން ބޮޑުކަމުން މާތް ﷲ، އޭނާގެ މައްޗަށް ފޮނުއްވި ބޮޑުވެގެންވާ ކޯފާއެއް ކަމަށެވެ!\nބުނެވޭ ގޮތުގައި، އެ ބިންހެލުމުގެ ސަބަބުން ގެދޮރަށް ވަރަށް ބޮޑެތި ގެއްލުންތައް ލިބުނެވެ. އެ ބިންހެލުން އައި ރޭ، މީހުން ޅަދަރިން ގޮވައިގެން ގެއިން ނުކުމެ މަގުމަތީގައި ތިބި ކަމަށް ވެސް ބުނެވެ އެވެ. އޭރު ތިބި ތަންދޮރުދަންނަ މީހުން ބުނި ގޮތުގައި، އެ ބިންހެލުމަކީ، ބިންމަތީގައި މީހުން މާ ނުބައިކޮށް އުޅޭތީ ބިމުގެ އަޑީގައިވާ އަލިފާން ފަރުބަދަތައް ރުޅިއައިސްގެން ކެކެންފެށުމުން އައި ބިންހެލުމެކެވެ. އެއިން ސަލާމަތްވެވޭނީ، ތައުބާވެ، ދުޢާކޮށް، މީހުން ތެދުމަގަށް ރުޖޫޢަވުމުންނެވެ. އެހެންކަމުން ގޮދޮރު ދޫކޮށްފައި މަގުމައްޗަށް ނިކުތް މީހުން، ޚާއްޞަކޮށް ފިރިހެނުން ބިންމަތީގައި ދެ ކަކޫ ޖަހައިގެން ތިބެ، ދުޢާކޮށް ޒިކުރުކުރި ކަމަށް ބުނެވެ އެވެ. އަދި އެއްބަޔަކު މިސްކިތްދޮށަށްގޮސް ތިބެ، ކީރިތި ޤުރުއާން ކިޔަވައި، ދުޢާކުރި ކަމަށް ވެސް ބުނެވެ އެވެ. ބިންހެލުން ނިމުމަކަށް އައީ، މީހުން ތައުބާވެ، އެފަދަ އެތައް ހެޔޮކަމެއް ކުރި ފަހުންނެވެ.\nލިޔެވިދިޔައީ، ސިޙުރު ހެދި ތުއްތުއާއި، ތުއްތު ހުރި ރަށުގެ މީހުންގެ ވާހަކަ އެވެ. ދެން ބަލައިލާނީ، ތުއްތު ސިޙުރު ހެދި، އޮޑީގެ ވާހަކަ އަށެވެ.\nބުނެވޭ ގޮތުގައި، އޭރު ހުވަދުއަތޮޅުގައި ސިލޯނަށް ދަތުރުކުރާ 25 (ފަންސަވީސް) އޮޑި ވެ އެވެ. އެއިން އެންމެ ހައިބަތު ބޮޑު، އެންމެ ބާރަށް ދުވާ އެއް އޮޑިއަކީ، ދާންދޫ ވާރުގޭ އޮޑި އެވެ. އެ އޮޑި ސިލޯނުން ފުރީ ނިލަންދޫ އޮޑިއާ އެކުގަ އެވެ. އެހެނަސް އެނބުރި ރަށަށް އައީ ނިލަންދޫ އޮޑި އެވެ. ދާންދޫ އޮޑިއަށް ވީ ގޮތުގެ ޚަބަރުތައް އޮޅުންފިލީ، ނިލަންދޫ އޮޑީގެ މީހުންގެ ކިބައިންނެވެ. އެމީހުންގެ ވާހައިން އެނގުނު ގޮތުގައި ދާންދޫ ވާރުގޭ އޮޑި ހަލާކުވެގެން ދިޔައީ، މާމެންދޫ ދޮންތަކުރުފާނުގެ ތުއްތު ސިޙުރުހެދި ރޭގަ އެވެ! އެއީ، ބިންހެލުން އައި ރެ އެވެ!\nދާންދޫ ވާރުގޭ އޮޑި ހަލާކުވެގެންދިޔަ ގޮތުގެ ވާހަކަ، ނިލަންދޫ އޮޑީގެ ދެބަޔަކު ދެ ގޮތަކަށް ކިޔައިދިން ކަމަށް ބުނެވެ އެވެ. އެއްބަޔަކު ބުނި ގޮތުގައި، މާސިންގާ ބިޔަ މަހެއް އައިސް އެ އޮޑި ކާލިތަން އެމީހުންނަށް ފެނުނެވެ. އަނެއް ބަޔަކު ބުނި ގޮތުގައި އެމީހުންނަށް ފެނުނީ އެ އޮޑި އަޑިޔަށްދިޔަ ތަނެވެ. އެހެނަސް އެ ދެބައިމީހުން އެއްގޮތަކަށް ދައްކާ ވާހަކަތަކެއް ވެސް ވެ އެވެ.\nއެމީހުން ބުނި ގޮތުގައި، ދާންދޫ ވާރުގޭ އޮޑިއާއި، ނިލަންދޫ އޮޑި ފުރީ އެކުއެކީގަ އެވެ. ދެ އޮޑި ދަތުރުކުރަމުން ދިޔައީވެސް އެކުއެކީގަ އެވެ. ދެ އޮޑި އޮތީވެސް ނުހަނު ކައިރީގަ އެވެ. ވާރުގޭ އޮޑިއަށް ކޮންމެވެސް މުޞީބާތެއް ކުރިމަތިވީ ކުއްލިއަކަށެވެ. އެކަން އެއޮޑީގައި ތިބި މީހުން ނިލަންދޫ އޮޑީގައި ތިބި މީހުންނަށް އެންގި އެވެ. އެކަމަކު ކުރިމަތިވީ ކޮންކަހަލަ މުޞީބާތެއް ކަމެއް އޮޅުންފިލުވައެއް ނުދެވުނެވެ. އެކަންކުރުމަށް ވަގުތު ނުލިބުމުގެ ސަބަބުންނެވެ. އެއީ، ނިޔާމަ ދަތުރެއް ކުރަމުންދަނިކޮށް ކުއްލިއަކަށް ކުރިމަތިވި ކަމެއް ކަމުގައި ވާތީ އެވެ. އެކަން ކުރިމަތިވުމާއި، އޮޑި ފެތުމާ ދެމެދުގައި ނުވަތަ އޮޑި ގެއްލުމާ ދެމެދުގައި ގިނަ އިރުތަކެއް ނުވެ އެވެ.\nދެބައިމީހުންގެ ވާހަކައަށް ބަލާއިރު، ދާންދޫ ވާރުގޭ އޮޑިއަށް އެއްޗެއް ހަމަލަދިންކަމަށް ގަބޫލުކުރެ އެވެ. އޮޑި ފެތުނުކަމަށް ބުނާ މީހުންގެ ބަހުން ވެސް ދޭހަވަނީ އެއްޗެއް އައިސް އޮޑި ފައްތައިލިކަމަށެވެ. ނުވަތަ އޮޑީގައި ހިފައިގެން އަޑިއަށްދިޔަ ކަމަށެވެ.\nމީގެ ތެރެއަށް އިތުރުކޮށްލަންޖެހޭ ތިންވަނަ ވާހަކައެއް ވެސް ވެ އެވެ. އެއީ، ތިން އޮޑި ކޮޅުނބަށް ދިޔަ ކަމަށާއި، އެނބުރި އައީ ދެ އޮޑި ކަމަށް ބުނާ ވާހަކަ އެވެ. އެ ވާހަކަ ބުނާ ގޮތުގައި، އެނބުރި ނާންނަ އޮޑިއަކީ، ދާންދޫ ވާރުގޭ އޮޑި އެވެ. އަދި އެ އޮޑި ހަލާކުވީ، ދެވަނަ ބޮޑު ހަނގުރާމައިގެ ޙަމަލައެއްގެ ސަބަބުންނެވެ. ޞައްޙަ ރައުޔަކީ، މި ރައުޔު ކަމަށް ވުން ގާތެވެ. އެހެނަސް، ދޮންތަކުރުފާނުގެ ތުއްތު ސިޙުރު ހެދި ރެއާ، ދާންދޫ އޮޑި ހަލާކުވި ރެއާ ދިމާވާ ކަމަށް ބުނެވޭތީ، އެކަން ވެސް ފާހަގަކޮށްލަންޖެހެ އެވެ. ދުނިޔޭގެ ދެވަނަ ބޮޑު ހަނގުރާމަ، ޢަމަލީ ގޮތުން ފެށިފައިވަނީ، 1 ސެޕްޓެމްބަރ 1939 ގަ އެވެ. ނިމިފައިވަނީ2ސެޕްޓެމްބަރ 1945 ގަ އެވެ. މި ތާރީޚަށް ބަލާއިރު، މާމެންދޫ ދޮންތަކުރުފާނުގެ ތުއްތު، ސިޙުރު ހަދާފައިވާނީ މި ދުވަސްވަރު ކަމަށާއި، ދާންދޫ ވާރުގޭ އޮޑި ގެއްލިފައި ވާނީ ވެސް މި ދުވަސްވަރު ކަން އެނގެ އެވެ.\nދޮންތަކުރުފާނުގެ ތުއްތު ކިޔެވީ، މީދޫ އައިސާބީގެ ދަރު އަލްޚަޠީބު އައްޝައިޚް ޙުސައިން ތަކުރުފާނުގެ ދަރިކަލުން ފަޟީލަތުއްޝައިޚު އަލްޢައްލާމާ އިބްރާހިމް ތަކުރުފާނު ގެ އަރިހުންނެވެ. އެ ތަކުރުފާނުގެ މަޝްހޫރުވެފައިވަނީ، ދޮންބެއްޔާގެ ނަމުންނެވެ. ބައެއް މަޞްދަރުތައް ބުނާ ގޮތުގައި އެ ތަކުރުފާނު ދުނިޔޭގައި އުޅުއްވީ، މީލާދީ ސަނަތުން 1828 ވަނަ އަހަރުން ފެށިގެން 1916 ވަނަ އަހަރާ ހަމައަށެވެ. ފަޟީލަތުއްޝައިޚު ޙުސައިން ޞަލާޙުއްދީނަކީ ވެސް އެ ތަކުރުފާނުގެ ދަރިވަރެކެވެ. އެ ތަކުރުފާނަކީ، ޢިލްމާއި، ހުނަރާއި، މަސައްކަތްތެރިކަމާއި، އުޅުމާއި، ގުޅުމާއި، އަޚުލާޤުގެ ގޮތުން ނަމޫނާ ޝަޚުޞިއްޔަތެކެވެ. އެ ތަކުރުފާނުގެ އަރިހުން ދަރިވަރުވި ހުރިހައި ދަރިވަރުން ހިނގާފައިވަނީ، އެއް މަގަކުން ނޫނެވެ. ބައެއް ދަރިވަރުން ޢިލްމީ ގޮތުން ޤައުމަށް ޚިދުމަތްކުރުމުގެ މަގުން ހިނގައިދިޔައިރު، ބައެއް ދަރިވަރުން ހިނގާފައިވަނީ ސިޙުރުހެދުމާއި ޤައުމު ފަނާކުރުމުގެ މަގުގަ އެވެ.\nދޮންބެއްޔާގެ ޢުމަރަށް ބަލާއިރު، ދޮންތަކުރުފާނުގެ ތުއްތު، ވިހިވަނަ ޤަރުނުގެ ސާޅީހުގެ އަހަރުތަކުގައި ދުނިޔޭގައި އުޅޭނެކަމަށް ޤަބޫލުކުރެވެ އެވެ. އެހެންކަމުން، ތުއްތު ހެދި ސިޙުރާއި، އެ ސިޙުރުގެ ސަބަބުން އައި ކަމަށް ބުނެވޭ ބޮޑު ބިންހެލުމަކީ، ވިހިވަނަ ޤަރުނުގެ ތިރީހުގެ އަހަރުތަކުގެ ފަހުކޮޅުގައި ނުވަތަ އެ ޤަރުނުގެ ސާޅީހުގެ އަހަރުތަކުގެ ކުރީކޮޅުގައި އައިސްފައިވާ ބިންހެލުމެއް ކަމަށް ލަފާކުރެވެ އެވެ. މި ތާރީޚު އިތުރަށް ކަށަވަރުކުރެވިދާނެ އިތުރު ގޮތްތައް ވެ އެވެ. އެއްގޮތަކީ، ދާންދޫ ވާރުގޭ އޮޑި ގެއްލުނު ތާރީޚު ހޯދުމެވެ. އަނެއް ގޮތަކީ، ދިވެހިރާއްޖޭގެ ގަޑިން މަޣުރިބު ނަމާދާއި ޢިޝާ ނަމާދާ ދެމެދުގެ ވަގުތެއްގައި އައިސްފައިވާ ބިންހެލުންތައް ދިރާސާކުރުމެވެ. އަދި މިނޫން ގޮތަކުން ވެސް އެ ތާރީޚު ކަށަވަރުކުރެވިދާނެ އެވެ.\nމި ލިއުމުގެ މަޤުޞަދަކީ، ދޫދޫމަތިން ވާރުތަވަމުން އަންނަ ތާރީޚީ ވާހަކައެއް ނަކަލުކުރުމެވެ. ފަހަރެއްގައިވެސް، ދޮންތަކުރުފާނުގެ ތުއްތު ހެދި ސިޙުރެއްގެ ސަބަބުން އިންޑިއާ ކަނޑަށް ނުވަތަ ދިވެހިރާއްޖެއަށް ބޮޑު ބިންހެލުމެއް އައިކަމަށް ބުނެ، އެކަން ޔަޤީންކޮށްދިނުމެއް ނޫނެވެ. ބިންހެލުން އައި ވަގުތާއި، ތުއްތު ސިޙުރު ހެދި ވަގުތާ ދިމާވެފައިވަނީ، އިލާހީ އިރާދައިގެ ޙިކުމަތްތެރިކަމުން ކަމަށް ޤަބޫލުކުރެވެ އެވެ. ނުވަތަ އޭނާ ސިޙުރު ހެދި ރޭއާއި، ދާންދޫ ވާރުގޭ އޮޑިއަށް ބޮނޑު ހަނގުރާމައިގެ ހަމަލައެއް އެރި ރެއާ ދިމާވެފައިވަނީ ކަމަށް ވެސް ވެދާނެ އެވެ.\nތާރީޚީ ޙަޤީޤަތްތަކުގެ ގޮތުގައި ދެމިއޮންނާނީ، ހިނގައިދިޔަ ކަންތައްތަކެވެ. މާމެންދޫ ދޮންތަކުރުފާނުގެ ތުއްތު، ދާންދޫ ވާރުގޭ އޮޑި ހަލާކުކޮށްލުމަށްޓަކައި ސިޙުރުހެދި ކަމެވެ. އޭނާ ހެދި ސިޙުރު ކަނޑަށް އެއްލާލުމަށްފަހު، އެނބުރި އައިސް ރަށަށް އެރި ވަގުތު ބާރުގަދަ ބިންހެލުމެއް އައިކަމެވެ. އޭނާ ސިޙުރުހެދި ރެއާ، ދާންދޫ ވާރުގޭ އޮޑި ހަލާކުވި ރެއާ ދިމާވާ ކަމެވެ. އެދުވަސްވަރަކީ، ދެވަނަ ބޮޑު ހަނގުރާމައިގެ ދުވަސްވަރު ކަމެވެ. ދާންދޫ ވާރުގޭ އޮޑިއަށް ވީގޮތް ބުނެދޭ އެހެން ވާހަކައެއް ނުވަތަ އެ އޮޑީގެ ތާރީޚު ދެނެވަޑައިގަންނަވާ ބޭފުޅެއްގެ ޚިޔާލުފުޅެއް ލިބިއްޖެނަމަ، މިކަމާބެހޭ މަޢުލޫމާތު ތަނަސްވެ، އިތުރަށް އޮޅުންފިލާނެކަން ކަށަވަރެވެ. ފަހެ، އެފަދަ ބޭފުޅަކު "އަޑު ފޯރާ ފަށުގައި" އެބަހުންނެވިތޯ އެވެ؟


Sarukaaruge dhuveli madeh noon: Qasim - vNews.mv\nސަރުކާރުގެ ދުވެލި މަޑެއް ނޫން: ގާސިމް\nޙައްވާ މިންހާ 22 August 2019, 01:30\nފާއިތުވެދިޔަ ސަރުކާރުތަކުގައިވެސް އަހަރެއް ދޮޅު އަހަރެއް ވެގެންދިޔަ އިރުގައި މާބޮޑު ކަންތައްތަކެއް ނުހިނގާ ކަމަށާއި މިސަރުކާރުގެ ސްޕީޑް ލަސް ނޫން ކަމަށް ޖުމްހޫރީ ޕާޓީގެ ލީޑަރު ގާސިމް އިބްރާހީމް ވިދާޅުވެއްޖެއެވެ.\nޖުމްހޫރީ ޕާޓީއަށް އަލަށް މެންބަރުންތަކެއް ގުޅޭތީ ބުދަ ދުވަހުގެ ރޭ ކުނޫޒުގައި ބޭއްވި ރަސްމިއްޔާތެއްގައި ވާހަކަފުޅު ދައްކަވަމުން ގާސިމް ވަނީ މިސަރުކާރުގެ ސްޕީޑް ލަސް ކަމަށް ވިދާޅުވާ ބޭފުޅުން މިދިޔަ ސަރުކާރު ނިމުނުއިރު ކަންތައް އޮތީ ކިހާ ހިސާބެއްގައިކަން އެނގިވަޑައިނުގަންނަވަނީތޯ ސުވާލު އުފައްދަވާފައެވެ. ރައްޔިތުންނަށް ލިބިފައިވާ ނާއިންސާފާއި ގޯސްކޮށް ހިނގާފައިވާ ހުރިހާ ކަަމެއް ރަނގަޅު ކުރުމަށް މިސަރުކާރުން ކުރަމުންދާ މަސައްކަތަށް ގާސިމް ވަނީ ވަރަށް ބޮޑަށް ތައުރީފް ކުރައްވާފައެވެ. ސަރުކާރު ފަށައިގަތްއިރު ދައުލަތް އޮތް ހާލަތު ފާހަގަކުރައްވައި ގާސިމް ވަނީ މިސަރުކާރުން މިހާތަނަށް އެކަންކަން އިސްލާހު ކުރުމަށް ކޮށްފައިވާ މަސައްކަތަށް ތައުރީފު ކުރައްވާފައެވެ.\nކުރީ ސަރުކާރު ނުކޮށް ހުރި ކަންކަން ކުރަން ޖެހުމުން މިސަރުކާރުގެ ދުވެލި މަޑޭ ބުނުމަކީ އެއްވެސް ހާލެއްގައި ބަލައިގަނެވޭ ކަމެއް ނޫން ކަމަށް ގާސިމް ވިދާޅުވިއެވެ.\nފުރަތަމަ ކުރަން ޖެހޭ ކަމަކީ ހައްގުވެރިންނަށް ހައްގުތައް އަދާކޮށްދިނުން ކަމަށާއި މަސައްކަތްކުރި ބައަކަށް ދޭން ޖެހޭ އުޖޫރަ ފުރިހަމައަށް ދިނުމާއި ނާއިންސާފުން އަނިޔާ ލިބެމުން ދިޔަ މީހުން އަނިޔާއިން ސަލާމަތްކޮށްދިނުން ކަމަށް ގާސިމް ވިދާޅުވިއެވެ. އެގޮތުން ކުށެއް ނެތި އަނިޔާ ލިބެމުން ދިޔަ އެތައް ބަޔަކު މިހާރުވެސް ސަލާމަތް ކޮށްދެއްވާފައިވާ ކަމަށް ވިދާޅުވެ ސަރުކާރަށް ގާސިމް ވަނީ ވަރަށް ބޮޑަށް ތައުރީފް ކުރައްވާފައެވެ.\nމި ރަސްމިއްޔާތުގައި ވަނީ ޖޭޕީއާ އަލަށް ގުޅުނު 400 އެއްހާ މީހުންގެ ފޯމު ޕާޓީގެ ލީޑަރު ގާސިމް އިބްރާހީމާ ހަވާލުކޮށްފައެވެ.\nޖޭޕީއާ އަލަށް ގުޅުނު މެންބަރުންނާ ގުޅޭގޮތުން ގާސިމް ވިދާޅުވީ ޖުމްހޫރީ ޕާޓީ ފިޔަވައި އެހެން ޕާޓީތަކުގައި އުޅުމަށްފަހު ޖުމްހޫރީ ޕާޓީއާ މެމްބަރުން ގުޅުމަކީ ޕާޓީއަށް ލިބުނު ވަރަށް ބޮޑު ހިތްވަރެއް ކަމަށެވެ. ގާސިމް ވިދާޅުވީ އަލަށް ފެށިގެން މިދާ ރޫހު ވިސްނިވަޑައިގަންނަވާ ކަމަށާއި މިއައި ބަދަލު ނުވަތަ އާ ރޫހަކީ ޕާޓީގެ އަސާސީ ގަވާއިދަށް ގެނެވުނު އިސްލާހާއެކު އައި ބަދަލުތަކެއް ކަމަށް ގަބޫލުކުރެއްވޭ ކަމަށެވެ.\nކުރިއަށް އޮތް އިންތިޚާބުތަކުގައި ޕާޓީން މަސައްކަތް ކުރާނީ މިހާރަށްވުރެވެސް ޑިމޮކްރެޓިކް އުސޫލުތަކެއްގެ މައްޗަށް ކަމަށާއި އެހެންކަމުން ކޮންމެ ދާއިރާއެއްގައިވެސް ވަކި ވަކިން ޕްރައިމަރީ ބާއްވާނެ ކަމަށް ގާސިމް ވިދާޅުވިއެވެ. ޕާޓީއަށް ގެންނަން ބޭނުންވާ ކުރިއެރުން އަދިވެސް އެބަހުރި ކަމަށާއި އެ ކުރިއެރުންތައް ގެނެވޭނީ ޕާޓީގެ މިހާރުގެ މެމްބަރުންގެ އެއްބާރުލުމާއެކުގައިކަން ގާސިމް ވަނީ ފާހަަގަކުރައްވާފައެވެ.\nމިހާރު އެންމެ ބޮޑު އަމާޒަކީ ކޮންމެ ރަށެއްގައިވެސް ޕާޓީގެ ގޮތްޕެއް އޮތުން ކަމަށާއި ކޮންމެ ގޮތްޕެއްގައިވެސް ރައީސަކާއި ނާއިބުރައީސަކު ހުރެގެން މަސައްކަތް ކުރަމުންދާނެ ކަމަށް ވެސް ގާސިމް ވިދާޅުވިއެވެ.


އިންޖިނިއަރިން ސައިންސް އެންޑް ޓެކްނޮލޮޖީ އެސޯސިއޭޝަން (އެސްޓާ)ގެ ހިންގާ ކޮމިޓީއަށް މެންބަރުން ޢައްޔަނުކޮށްފި – MNUSU\nއިންޖިނިއަރިން ސައިންސް އެންޑް ޓެކްނޮލޮޖީ އެސޯސިއޭޝަން (އެސްޓާ)ގެ 2020ވަނަ އަހަރުގެ ހިންގާ ކޮމިޓީގެ މެންބަރުން ޢައްޔަނުކޮށްފިއެވެ.\n2020ވަނަ އަހަރުގެ އެސްޓާގެ ރައީސްގެ މަޤާމަށް އިސްވީ 2019ވަނަ އަހަރު އެސްޓާގެ ނައިބު ރައީސް (ޢިލްމީ)ގެ މަޤާމު ފުރާފައިވާ މަރިޔަމް ހުވައިނާ ޙަސަންއެވެ. ހުވައިނާއަކީ ފެކަލްޓީ އޮފް އިންޖިނިއަރިންގ ސައިންސް އެންޑް ޓެކްނޮލޮޖީގައި ބެޗެލަރސް އޮފް އާކިޓެކްޗަރ ކިޔަވަމުންދާ ދަރިވަރެކެވެ. އަދި އެމް.އެން.ޔޫ ސްޓޫޑަންޓް ޔޫނިއަންގެ ފަރާތުން ޔޫތް ލީޑާރސް ނެޓްވޯކްގައި އިވެންޓް މެނޭޖަރެއްގެ ގޮތުގައި ބައިވެރިވުމުގެ އިތުރުން ސްޓޫޑަންޓް ޔޫނިއަންއާއި އެސްޓާގެ ޙަރަކާތްތަކުގައި 2018އިން ފެށިގެން އިސްކޮށް ޙަރަކާތްތެރިވަމުން އަންނަ ދަރިވަރެކެވެ.\nއެސްޓާ 2020ގެ ރައީސް – މަރްޔަމް ހުވައިނާ ޙަސަން\nއެސްޓާގެ ނައިބު ރައީސް (ޢިލްމީ)ގެ މަޤާމަށް އިސްވީ 2019ވަނަ އަހަރު މީޑިއާ ކޯޑިނޭޓަރުގެ މަޤާމު ފުރާފައިވާ އީމާން އަޙްމަދެވެ. އީމާން އަޙްމަދަކީ ބެޗެލަރސް އޮފް އިންފޮރމޭޝަން ޓެކްނޮލޮޖީ ކިޔަވަމުންދާ ދަރިވަރެކެވެ. ތ. ކިނބިދޫއަށް ނިސްބަތްވާ އީމާން އަޙްމަދު މަސައްކުރަމުންދަނީ ނެޝަނަލް ސެންޓަރ ފޮރ ދަ ހޮލީ ޤުރުއާންގައެވެ. އީމާންއަކީ ޕްލެޓްފޯރމް ފޯރ އިންޖެނުއިޓީ އެންޑް އެންލައިޓްމަންޓްގެ ފައުންޑަރ މެންބަރެއްގެ އިތުރުން މިނިސްޓްރީ އޮފް އިސްލާމިކް އެފެއާރސްގެ ރެކްރިއޭޝަން ކްލަބް މެންބަރެކެވެ.\nއެސްޓާ 2020ގެ ނައިބު ރައީސް (ޢިލްމީ) – އީމާން އަޙްމަދު\nއެސްޓާގެ ނައިބު ރައީސް (ޢަމަލީ)ގެ މަޤާމަށް އިސްކުރެވުނީ ބެޗެލަރސް އޮފް ސައިން (ފިޒިކްސް) ކިޔަވަމުންދާ ދަރިވަރު، އަޙްމަދު އަޙްސަނެވެ. އަޙްމަދު އަޙްސަނަކީ 2017ވަނަ އަހަރު ސެންޓަރ ފޮރ ފައުންޑޭޝަން ސްޓަޑީޒް، ތަރަހައިގެ ރައީސްގެ މަޤާމު ފުރާފައިވާ ދަރިވަރެކެވެ. އަޙުސަންއަކީ ކުޅިވަރު ޙަރަކާތްކަތަކަށް ދަރިވަރުން ނެރުމުގައި އިސްދައުރެއް އަދާކުރަމުން އަންނަ ފަރާތެކެވެ.\nއެސްޓާ 2020ގެ ނައިބު ރައީސް (ޢަމަލީ) – އަޙްމަދު އަޙްސަން\n2020ވަނަ އަހަރުގެ އެސްޓާގެ ސެކްރެޓަރީގެ މަޤާމަށް އިސްވީ ކުރީ ދެއަހަރުވެސް ސެކްރެޓާރީގެ މަޢާމު ޢަދާކޮށްފައިވާ އާމިނަތު ޝަޒްރާއެވެ. ބެޗެލަރ އޮފް އިންފޮމޭޝަން ޓެކްނޮލޮޖީ ކިޔަވަމުންދާ ޝަޒްރާއަކީ ނޫސްވެރިކަން، ބޮލްގް ކުރުން އަދި ވެބް ޑިޒައިން ކުރުމަށް ޝައުޤުވެރިކަން ހުންނަ ދަރިވަރެކެވެ.\nއެސްޓާ 2020ގެ ސެކްރެޓަރީ – އައިމިނަތު ޝަޒްރާ\nމިއަހަރުގެ އެސްޓާގެ ހަޒާންދާރުގެ މަޤާމަށް ހޮވުނީ ބެޗެލަރ އޮފް އާކިޓެކްޗަރ އަށް ކިޔަވަމުންދާ ދަރިވަރު ޙަސަން ޒަމީރެވެ. ހދ. ވައިކަރަދޫއަށް ނިސްބަތްވާ ޙަސަން ޒަމީރަކީ 2018 އިން 2019އަށް މޯލްޑިވްސް ޕޮލިޓެކްނިކްގެ ސްޓޫޑަންޓް އެސޯސިއޭޝަންގެ ރައީސްގެ މަޤާމު އަދާކޮށްފައިވާ ފަރާތެކެވެ. އަދި ބްލަޑް ޑޮނޭޝަން ކޮމިއުނިޓީ، ޓީމް ރެޑްގެ ފައުންޑަރެކެވ\nއެސްޓާ 2020ގެ ޚަޒާންދާރު – ޙަސަން ޒަމީރު\n2020ވަނަ އަހަރުގެ އެސްޓާގެ މީޑިއާ ކޯޑިނޭޓަރުގެ މަޤާމަށް އިސްވީ ބެޗެލަރ އޮފް ސައިންސް (ފިޒިކްސް) ކިޔަވަމުންދާ ދަރިވަރު އައިމިނަތު ޝީޒާ އެވެ. ނެޝަނަލް ބިއުރޯ އޮފް ސްޓެޓިސްޓިކްގައި އެސިސްޓެންޓް ސްޓެޓިސްޓިކަލް އޮފިސަރެއްގެ މަޤާމު އަދާކޮށްފައިވާ ޝީޒާއަކީ ސައިންސްއާއި ލިޔުންތެރިކަމަށް ޚާއްސަ ޝާއުޤުވެރިކަމެއް ހުންނަ ދަރިވަރެކެވެ.\nއެސްޓާ 2020ގެ މީޑިއާ ކޯޑިނޭޓަރ – އައިމިނަތު ޝީޒާ\nއިންޖިނިއަރިން ސައިންސް އެންޑް ޓެކްނޮލޮޖީ އެސޯސިއޭޝަން (އެސްޓާ)އަކީ އެމް.އެން.ޔޫ ސްޓޫޑަންޓް ޔޫނިއަންގެ ދަށުން ފެކަލްޓީ އޮފް އިންޖިނިއަރިންގ ސައިންސް އެންޑް ޓެކްނޮލޮޖީ (ފެސްޓް)ގެ ދަރިވަރުންނަށް ޚާއްސަކޮށްގެން 2017ވަނަ އަހަރު އުފައްދާފައިވާ ގޮތްޕެކެވެ. މިއަހަރުގެ އެސްޓާގެ ހިންގާ ކޮމިޓީއަށް އިސްވި ދަރިވަރުންގެ އަމާޒަކީ ފެކަލްޓީ އޮފް އިންޖިނިއަރިންގ ސައިންސް އެންޑް ޓެކްނޮލޮޖީ ކުރިއެރުވުމާއި، ދަރިވަރުންގެ ގުޅުން ވަރުގަދަކޮށް، ފެކަލްޓީގެ ދަރިވަރުންނަކީ މުޖުތަމަޢުގައި އިސްވާރުންގެ ގޮތުގައި ޙަރަކާތްތެރިވާ ބަޔަކަށް ހެދުމަށްޓަކައި އިތުރު ޙަރަކާތަށް ރާވައި އިންތިޒާމުކުރުމެވެ.


Majlis Raees kamah Afeef ves shauguverikan ebahuri\nއެންމެ ދުވަސްވީ މެންބަރު އަފީފް ވެސް މަޖިލިސް ރައީސްކަމަށް ޝައުގުވެރިވޭ\nހަސަން އަފީފް ރައީސް ސޯލިހު އާއި ކުރީގެ ރައީސް ނަޝީދާ އެކު: ވިލުފުށީ ދާއިރާގެ ގޮނޑި އަފީފު ވަނީ ކާމިޔާބު ކުރައްވާފައި.\nއަންނަ ރައްޔިތުންގެ މަޖިލީހުގެ ރައީސް ކަމަށް ވިލުފުށީ ދާއިރާގެ މެންބަރު ކަމަށް އިންތިހާބުވި ހަސަން އަފީފްގެ ޝައުގުވެރިކަން އޮތްކަން ހާމަކުރައްވައި، އެ މަގާމުން ޕާޓީއިން ހަވާލުކޮށްފިނަމަ ގަބޫލު ކުރައްވާނެ ކަމަށް ވިދާޅުވެއްޖެ އެވެ. އަފީފަކީ ރައްޔިތުންގެ މަޖިލީހުގައި ތަޖުރިބާކާރު ބޭފުޅެކެވެ.\nއަފީފް ވަނީ ތ. އަތޮޅު މެންބަރުކަން ހަތަރު ދައުރު ކުރައްވާފަ އެވެ. ދިހަ އަހަރުގެ މެދުކެނޑުމަކަށްފަހު މިދިޔަ އާދިއްތަ ދުވަހު ބޭއްވި އިންތިހާބު ކާމިޔާބު ކުރެއްވުމަށް އަލުން މަޖިލީހަށް އަފީފް ވަޑައިގަންނަވާއިރު އަންނަ މަޖިލީހުގައި އިންނަވާނެ އެންމެ ދުވަސްވީ މެންބަރަކީ ވެސް އަފީފެވެ.\nއަފީފް މިއަދު "އަވަސް"އަށް ދެއްވި އިންޓަވިއުއެއްގައި ވިދާޅުވީ މިފަހަރުގެ ރައްޔިތުންގެ މަޖިލީހަށް ކުރިމަތިލެއްވީ ވެސް ރައްޔިތުން ބޭނުންވާ އިސްލާހީ ބަދަލުތައް ގެނެސްދިނުމުގައި މެދުވެރިއަކަށްވުމަށްޓަކައި ކަމަށެވެ. އެ މަސައްކަތް ކުރުމުގެ އެންމެ ބޮޑަށް އިސް ނެގޭނީ މަޖިލީހުގެ ރައީސްއަށް ކަމަށާއި އެހެންވެ، އެ މަގާމު ޕާޓީއިން ހަވާލުކޮށްފިނަމަ ގަބޫލު ކުރައްވަން ތައްޔާރަށް ހުންނެވި ކަމަށް އޭނާ ވިދާޅުވި އެވެ.\n"އެކަން ނިންމާނީ ޕާޓީއިން، އަޅުގަނޑަށް މަޖިލިސް ރައީސްކަން ދޭން ނިންމައިފިނަމަ ގަބޫލު ކުރާނަން، އިސްލާހީ މަސައްކަތް ގެނައުމަށް އިސް ނެގޭނެ އެންމެ މުހިންމު ފަރާތަކީ މަޖިލީހުގެ ރައީސް ކަމަށްވާނަމަ ޕާާޓީއިން އެކަން ދީފިނަމަ އަޅުގަނޑު އަދާކުރާނަން،" މަޖިލީހުގެ ރައީސްކަމަށް ޝައުގުވެރިވޭތޯ ސުވާލުކުރުމުން އަފީފް ވިދާޅުވި އެވެ.\nއަފީފް ވިދާޅުވީ ނިމިގެން މިދިޔަ ދެ އަހަރު ރައްޔިތުންގެ މަޖިލީހަށާއި މެންބަރުންނަށް އަމާޒުވި ތަފާތު ތުހުމަތުތަކާ ހެދި އެ މަޖިލީހުގެ އަގު ވަރަށް ބޮޑަށް ވެއްޓިފައިވާ ކަމަށެވެ. އާ މަޖިލީހުން އެންމެ އިސްކަން ދޭނެ ކަމަކީ މަޖިލިސް ނަޒާހަތްތެރިކޮށް، ރައްޔިތުންނަށް އިސްލާހީ ބަދަލުތަކެއް ގެނެސްދިނުން ކަމަށެވެ. އެކަން އޭނާގެ ތަޖުރިބާގެ އެހީގައި ހާސިލް ކުރައްވާނެ ކަމަށް އަފީފް ވިދާޅުވި އެވެ.\nވިހި އަހަރު ރައްޔިތުންގެ މަޖިލީހުގައި އޭނާ ހޭދަކުރެއްވިއިރު ވެސް ނޭދެވޭ އެއްވެސް ތުހުމަތެއް އަމާޒުވެފައި ނޯންނާނެ ކަމަށާއި ދެން ވެސް އެފަދަ ނޭދެވޭ ތުހުމަތެއް އޭނާގެ މައްޗަށް ނުކުރެވޭނެ ކަމުގެ ޔަގީންކަން ރައްޔިތުންނަށް އަރުވާ ކަމަށް އަފީފް ވިދާޅުވި އެވެ. ގާނޫނާ ހިލާފު އެއްވެސް ކަމެއް ނުކުރައްވާނެ ކަމަށާއި ދެމިހުންނާނީ ރައްޔިތުންގެ އަޑު އިއްވައިދޭ، ނަޒާހަތްތެރި މެންބަރެއްގެ ގޮތުގައި ކަމަށް ވެސް ކުރިން ހޯމް މިނިސްޓަރުކަން ވެސް ކުރެއްވި އަފީފް ވިދާޅުވި އެވެ.\nއަފީފްގެ ޝައުގުވެރިކަން ރައްޔިތުންގެ މަޖިލީހުގެ ރައީސް ކަމަށް ހުންނެވިއިރު އެމްޑީޕީގެ ރައީސް މުހައްމަދު ނަޝީދު ވަނީ އަންނަ މަޖިލީހުގެ ރައީސް އަދި ނައިބު ރައީސްކަން ވެސް ކުރައްވާނީ އެމްޑީޕީގެ ދެ މެންބަރުން ކަމަށް ވިދާޅުވެފަ އެވެ. އަދި ރައީސް ކަމަށް މެންބަރު މުހައްމަދު އަސްލަމް ވަރަށް ރަނގަޅު ކަމަށް ދެކެވަޑައިގަންނަވާ ކަމަށް ނަޝީދު ވަނީ ވިދާޅުވެފަ އެވެ. އޭނާއަކީ ވެސް މަޖިލީހުގައި ގިނަ ދުވަސްވީ މެންބަރެކެވެ.\nއޭގެ އިތުރުން އެމްޑީޕީގެ މެންބަރެއް އެހެން ނަމަވެސް އަމިއްލަ ގޮތުން އިންތިހާބުވި އަބްދުﷲ ޖާބިރު ވެސް ވަނީ ރައްޔިތުންގެ މަޖިލީހުގެ ރައީސް ކަމަށް ޝައުގުވެރިކަން ފާޅުކުރައްވާފަ އެވެ. ރައީސް ނަޝީދު ވިދާޅުވި ގޮތުގައި އެ މަގާމު ދެއްވާނެ ބޭފުޅަކު ނިންމާނީ މެންބަރުންގެ މެދުގައި މަޝްވަރާ ކުރެއްވުމަށްފަހު އެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + މަޖިލިސް އިންތިހާބު 2019\nފުރަތަމަ ދުވަހުވެސް އާ ރައީސް ތަފާތު!\nމަންޒަރު ބަދަލުވެއްޖެ، ނަމަކީ ރައީސް ނަޝީދު\nބޮޑެތި ރަށްތައް ވެސް އެމްޑީޕީއަށް


Addu ah Generator Set thah Gengosfi\nއައްޑޫ އަށް ޖެނަރޭޓަރ ސެޓްތައް ގެންގޮސްފި\nހަބަރު | ސިޔާސީ | 11 އޮކްޓޯބަރ 2017 |0ކޮމެންޓް\nއައްޑޫ ސިޓީ އަށް ދިމާވެފައިވާ ކަރަންޓްގެ މައްސަލަ ހައްލު ކުރުމަށް ގެންދާ ދެ ޖަނަރޭޓަރ ސެޓް މިރޭ ގެންގޮސްފިއެވެ.\nފެނަކަ ކޯޕަރޭޝަންގެ މެނޭޖިންގ ޑިރެކްޓަރު އަހުމަދު ޝަރީފު ވިދާޅުވީ ޖެނަރޭޓަރ ސެޓްތައް ހިފައިގެން ދިޔަ އުޅަނދު ހިދަތޫ ބަނދަރަށް ވަދެފައިވާ ކަމުގައެވެ. އަދި ޖެނަރޭޓަރ ސެޓްތައް އޮފްލޯޑް ކުރުމުގެ މަސައްކަތް ކުރަމުން ދާކަމަށް ޝަރީފް ވިދާޅުވިއެވެ.\nމީގެ އިތުރުން ޖަނަރޭޓަރ ސެޓްތައް އިންސްޓޯލް ކުރުމަށް 20 ޓެކްނީޝަނުން ދެ ގުރޫޕަކަށް މަސައްކަތް ކުރަމުން ގެންދާކަމަށް ޝަރީފް ވިދާޅުވިއެވެ.\nއައްޑޫގައި މައްސަލަ ޖެހިފައިވާ ހަތަރު ޖަނެރޭޓަރު ފެށްގެ ތެރެއިން އެއް ޖަނަރޭޓަރ ސެޓް މަރާމާތަށް ނެރެފައިވާ ކަމަށާއި އަނެއް ތިން ސެޓް މަރާމާތު ނުކުރެވިގެން އުޅެނީ ބޭނުންވާ ސްޕެއަރ ނުލިބިގެން ކަމަށް ޝަރީފު މީގެ ކުރިންވަނީ ވިދާޅުވެފައެވެ.\nމިރޭ އައްޑޫއަށް ގެންގޮސްފައިވަނީ 1.2 މެގަވޯޓްގެ ޖަނަރޭޓަރު ސެޓަކާއި އެއް މެގަވޯޓްގެ ޖަނަރޭޓަރ ސެޓެކެވެ.


Anas ge aailaa ah insaafu hoadhavai dhehvumah masahkai kohdhehvaanan: Raees - One Online\nލިޓަސް ސާވިސް ސެންޓަރުގައި 2017 ވަނަ އަހަރު ތެރޭ މަރާލާލި މުހައްމަދު އަނަސް --- ރިހާމް އަހުމަދު (ޓުވިޓާ)\nއަނަސްގެ އާއިލާއަށް އިންސާފު ހޯއްދަވައި ދެއްވުމަށް މަސައްކަތް ކޮށްދެއްވާނަން: ރައީސް\nމީގެ ދެ އަހަރު ކުރިން މާލޭގައި ހުންނަ ލިޓަސް ސާވިސް ސެންޓަރު ތެރޭގައި މަރާލި ރ.މީދޫ، ފެންފިޔާޒުގޭ މުހައްމަދު އަނަސްގެ އާއިލާއަށް އިންސާފު ހޯއްދަވައި ދެއްވާނެ ކަމަށް ރައީސް އިބްރާހީމް މުހައްމަދު ސޯލިހު ވިދާޅުވެއްޖެއެވެ.\nރައީސް ސޯލިހު އެ ޔަގީންކަން ދެއްވީ މީދޫއަށް މިއަދު ކުރެއްވި ދަތުރުފުޅުގައި އެ ރަށުގެ ރައްޔިތުން ރައީސް ސޯލިހާ ވަކިން ބައްދަލުކޮށް އަނަސްގެ މަރުގެ މައްސަލަ ބައްލަވައިދެއްވާ، އަނަސްގެ އާއިލާއަށް އިންސާފު ހޯދައިދިނުމަށް ދެންނެވެމުންނެވެ.\nރައްޔިތުން އެގޮތަށް ރައީސްގެ އަރިހުގައި ދެންނެވުމުން ރައީސް ވަނީ އަނަސްގެ އާއިލާގެ އިތުރުން ރަށުގެ ހެޔޮއެދޭ ރައްޔިތުންނަށް ހިތްވަރުދެއްވާ ވާހަކަފުޅު ދައްކަވައިފައެވެ.\nއަދި އަނަސްގެ މައްސަލަ އެމަނިކުފާނު އެކުލަވާލާފައިވާ މަރާލެވިފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ތަހުގީގުކުރާ ކޮމިޝަނުން ބަލަމުން ގެންދަވާ ކަމަށާއި އަނަސްގެ އާއިލާއަށް އިންސާފު ހޯދައިދިނުމަށް މަސައްކަތް ކޮށްދެއްވާނެ ކަމަށް ރައީސް ވިދާޅުވިއެވެ.\nރ އަތޮޅުގައި ދުއްވާ ލޯންޗެއްގެ ކެޕްޓަނެއްގެ ގޮތުގައި މަސައްކަތްކުރި އަނަސް ރަހުމުކުޑަ ގޮތަކަށް މަރާލާފައިވަނީ 31 ޖުލައި 2017 ގައެވެ. އޭނާ މަރާލާފައިވަނީ އޭނާގެ ހަށިގަނޑުގެ 25 ތަނަކަށް ވަޅިހަރާ ޒަހަމް ކޮށްލުމަށްފަހުއެވެ. އަނަސްގެ މަރާ ގުޅިގެން ފުލުހުން މީގެ ކުރިން ބުނެފައިވަނީ، އޭނާ މަރާލާފައިވަނީ އެހެން މީހެއް ކަމަށް ހީކޮށް، އޮޅުމަކުން ކަމަށް ބުނެފައެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ރ. މީދޫ


Mathiveri Council Ge3Vana Quran Mubaarathuge Natheeja Faalhu Kohffi - Vaguthu\nއެސްޓިއޯ އއ.މަތިވެރީ ކައުންސިލްގެ3ވަނަ ގުރުއާން މުބާރާތުގެ ނަތީޖާ ފާޅުކޮށްފި އެވެ.\nމަތިވެރީ ކައުންސިލުން އިސްނަގައިގެން 153 ބައިވެރިނާއެކު މި މަހު7ކުން 10 އަށް ކުރިއަށް ގެންދިޔަ މި މި މުބާރާތުން އެއްވަނަ ހޯދީ މަތިވެރީ އައްސޭރި އައިޝަތު އިނާޔާ އެވެ.\nއައިޝަތު އިނާޔާ ވަނީ އެރަށު ޔޫނިއަން ސްޕޯޓްސް ކުލަބުން އިންތިޒާމުކޮށްގެން ބޭއްވި 18 ވަނަ ގުރުއާން މުބާރާތުގެ ވެސް އެއްވަނަ ހޯދާފައެވެ.\nމި މުބާރާތުގެ ވަނަ ވަނައަށް އައި ފަރާތްތަކަށް އިނާމު ދީފައިވަނީ އިއްޔެ މަތިވެރީ ސްކޫލުގައި ބޭއްވި ހާއްސަ ރަސްމިޔާތެއްގައެވެ.\nމުބާރާތަކީ ރަށު ލެވެލްގައި ހަމައެކަނި ރަށަށް ހުޅުވާލައިގެން ބާއްވާފައިވާ މުބާރާތެކެވެ. މިއީ ރަށު ލެވެލްގައި މިހާތަނަށް ބޭއްވުނު އެންމެ ބޮޑު މުބާރާތަށެވެ. އަދި މި ފަހަރު ބޭއްވުނު މުބާރަތަކީ އެންމެ ގިނަ އަދަދަކަށް ބައިވެރިން ބައިވެރިވި މުބާރަތެވެ.\nމުޅި ރަށަށް ހުޅުވާލައިގެން ބާއްވާ މި މުބާރާތުގައި ކޮންމެ އުމުރު ފުރައަކުން އެއްވަނަ ދެވަނަ ތިންވަނަ ވަނީ ހޮވާފައެެވެ. މި މުބާރާތުގައި ވަނަ ވަނަ އަށް އައި ފަރާތްތަކަށް ވަނީ ހާއްސަ އިންނާމުތަކެއް ދީފައެވެ.\n"ބަލައިގެން ކިޔެވުމުގެ ގޮފިން އެއްވަނަ ދެވަނަ ތިންވަނަ އަދި ނުބަލައި ކިތެވުމުގެ ގޮފިން ވެސް އެއްވަނަ ދެވަނަ ތިންވަނަ ހޮވާފައިވާއިރު މި މުބާރާތުގެ ޓައިޓަލް ސްޕޮންސަރ އެސްޓީއޯ އެވެ. ކޯރ ސްޕޮންސަރ އަކީ ސިލްވަރ ސްޕޮޓްއެވެ. އަދި މީޑިއާ ޕާޓްނަރ އަކީ "ވަގުތު" އެވެ.\nޖޫން 11, 2018 11:49\nމަތިވެރި ކައުންސިލާއި މަތިވެރި ޔުނިއަންސް ސްޕޯޓްސް ކްލަބްގެ ވެރިންނަށް ތިޔަކުރައްވާ މަސައްކަތަށް ސާބަސް ދެން. ކުރިއަށް އޮތްތަނުގައިވެސް ތިޔަގޮތަށް ހިފެހެއްޓެވުން އެދެން.


SunOnline: Banbukeyo gas indhumuge moosumeh, Zuvaanun heyboa naaraa\nނަޖާހު މަސްއޫދު 25 May 2020, 13:43\nއިއްޔެ ރ. އޫނގޫފާރުގެ ޒުވާނުންތަކެއް އެ ރަށުގެ އާންމު ބިމެއްގައި ބަނބުކެޔޮ ނިރު ޖެހުމުުގެ މަސައްކަތް ކުރުމުގައި -- ފޮޓޯ/ ހުސެއިން ޝިހާމް\nރާއްޖޭގެ ބައެއް ރަށްރަށުގައި ޒުވާނުން އިސްނަގައިގެން ބަނބުކެޔޮ ގަސް އިންދުމުުގެ ހަރަކާތްތައް ކުރިއަށް ގެންދަން ފަށައިފި އެވެ.\nކޮރޯނާވައިރަސް ފެތުރި ދުނިޔޭގެ ގައުމުތަކުގެ ބޯޑަރުތައް ބަންދު ކުރުމާ އެކު، މުޅިން ވެސް އިމްޕޯޓަށް ބަރޯސާވެފައިވާ ރާއްޖޭގައި ކާބޯތަކެތީގެ ޔަގީންކަމާ މެދު ވަނީ ކަންބޮޑުވުން އުފެދިފަ އެވެ.\nއެކަމާ ގުޅިގެން ރައްޔިތުންގެ މަޖިލީހުގެ ތިމާވެށީގެ މައްސަލަތަކާ ދިރާސާ ކުރާ ކޮމިޓީއިން ވަނީ ކޮންމެ ފަސް އާއިލާއަކަށް ވާ ވަރަށް ބަނބުކެޔޮ ގަސް ހެއްދުމުގެ ޕްރޮގްރާމެއް ހިންގަން ސަރުކާރަށް ލަފާ ދޭން ނިންމައިފަ އެވެ.\nއެންވަޔަރަމެންޓް ކޮމިޓީއިން އެގޮތަށް ނިންމި ފަހުން ބައެއް ރަށްރަށުގެ ޒުވާނުން އިސްނަގައިގެން ރަށުގައި ބަނބުކެޔޮގަސް އިންދުމުގެ ހަރަކާތްތައް ކުރިއަށް ގެންދަން ވަނީ ފަށައިފަ އެވެ. އެގޮތުން އިއްޔެ ރ. އޫނގޫފާރުގެ ބައެއް ޒުވާނުން ވަނީ އާންމު ހުސް ބިމެއްގައި 10 ބަނބުކެޔޮ ނިރު ޖަހާފަ އެވެ.\nއިއްޔެ ރ. އޫނގޫފާރުގެ ޒުވާނުންތަކެއް އެ ރަށުގެ އާންމު ބިމެއްގައި ބަނބުކެޔޮ ގަސް އިންދުމުގެ މަސައްކަތް ކުރުމުގައި -- ފޮޓޯ/ ހުސެއިން ޝިހާމް\nއޫނގޫފާރުގައި ބަނބުކެޔޮގަސް އިންދުމުގައި އިސްކޮށް އުޅުނު ޒުވާނެއް ކަމަށްވާ ހުސެއިން ޝިހާމް "ސަން"އަށް ބުނީ، އެ ގަސްތައް އިންދީ ވަކި ބަޔަކަށް ފައިދާ ނުވާނެ ގޮތަށް އާންމު ބިމެއްގައި ކަމަށެވެ.\n"ބަނބުކޭލަކީ ވަރަށް ފައިދާވާ އެއްޗަކަށްވާތީ އަދި މި ދުވަސްވަރު ބަނބުކެޔޮ މަދުވީމަ ބަނބުކެޔޮ އިންދީ. އަދި އެއީ ތަންކޮޅެއް ބޮޑަށް ޝޭޑުވެސްވާ ގަހަކަށް ވެފައި،" ޝިހާމް ބުންޏެވެ.\nގދ. ހޯނޑެއްދޫގައިވެސް އިއްޔެ ބަނބުކެޔޮ ގަސް އިންދުމުގެ މަސައްކަތް ކުރިއަށް ގެންދިޔަ އެވެ. އެ ރަށު ކައުންސިލުގެ ނައިބު ރައީސް މުހައްމަދު އަޝްރަފް ވިދާޅުވީ، އެ ހަރަކާތަކީ ކައުންސިލާ ގުޅުމެއް އޮތް ހަރަކާތެއް ނޫން ކަމަށެވެ. އެ ރަށުގެ ޒުވާނުންވެސް އެކަން ކުރީ އަމިއްލަ އިސްނެގުމަށް ކަމަށް އޭނާ ވިދާޅުވި އެވެ.\nކެނދިކުޅުދޫގައިވެސް މިދިޔަ ހުކުރު ދުވަހު ބަނބުކެޔޮގަސް އިންދުމުގެ ހަރަކާތެއް ކުރިއަށް ގެންދިޔަ އެވެ.\nކެނދިކުޅުދޫ ކައުންސިލްގެ ރައީސް އަލީ ޝަމީމް މީގެ ކުރިން "ސަން"އަށް ވިދާޅުވީ މަޖިލީހުގެ ލަފައާ ގުޅިގެން ކައުންސިލުން ރަށުގައި ބަނބުކެޔޮ ނިރު ޖެހުމުގެ މަސައްކަތް ފެށުމުން ރަށުގެ ޒުވާނުން ނުކުމެ އެކަމަށް އެއްބާރުލުން ދިން ކަމަށެވެ. އެގޮތުން އެ ދުވަހު އެކަނި 150 ބަނބުކެޔޮ ގަސް ރަށުގެ އެކި ތަންތަނުގައި އިންދި ކަމަށް ވިދާޅުވި އެވެ.\nނ. ކެނދިކުޅުދޫގެ ޒުވާނުންތަކެއް ރަށުގައި ބަނބުކެޔޮ ނިރު އިންދުމުގެ މަސައްކަތުގައި -- ފޮޓޯ/ ކެނދިކުޅުދޫ ކައުންސިލް\nއޭނާ ވިދާޅުވި ގޮތުގައި މި ވަގުތުގެ އަމާޒަކީ 500 ބަނބުކެޔޮގަސް އިންދުން ކަމަށެވެ. އޭގެ އިތުރުން، ފަހުން ރަށުގެ ވަކި ސަރަހައްދެއް ބަނބުކެޔޮ އިންދުމަށްޓަކައި ހާއްސަކޮށް، ދަނޑު ހައްދާ ބީދާއިން ބަނބުކޭލުން ރަށަށް މަންފާ ހޯދުމަށްޓަކައި 1000 ގަސް އިންދުމަށް ވެސް ނިންމާފައިވާ ކަމަށް އޭނާ ވިދާޅުވި އެވެ.\nދަނޑުވެރިކަމާ ބެހޭ މާހިރުން ބުނާ ގޮތުގައި ބަނބުކެޔޮ ގަހެއްގައި ބަނބުކެޔޮ އަޅާ، ފައްކާވުމަށް ނަގާނީ ހަތަރު އަހަރާއި ފަސް އަހަރުފެ މުއްދަތެކެވެ. ނަމަވެސް ރަނގަޅަށް ބަަލަހައްޓައިފި ނަަމަ އެ ގަހުން ބައި ގަރުނެއްހާ ދުވަހު ބަނބުކެޔޮ ލިބިލިބި ހުންނާނެ އެވެ. އެހެންކަމުން އެއީ، ރަނގަޅު އިންވެސްޓްމެންޓެއް ކަމަށް މާހިރުން ދެކެއެވެ. އެއީ ގަސް ފޯދުމުން އަހަރުގެ ދެކޮޅު އަންނަ ވަރިއެއްގައި ގަހަކުން 400 ނުވަތަ 500 ބަނބުކެޔޮ އަޅާތީ އެވެ.\nބަނބުކޭލަކީ ހަށިގަނޑަށް ބޭނުންވާ ކާބޯހައިޑްރޭޓްސް ގިނަ އަދަދަކަށް އެކުލެވިގެންވާ ފަލަމަޑީގެ ބާވަތެކެވެ. އިންސާނާގެ ހަށިގަނޑަށް ނޭދެވޭ އަސަރު ކުރާާ ކޮލެސްޓްރޯލް، ސަރުބީ އަދި ހަކުރުގެ މާއްދާތަށް ބަނބުކޭލުގައި ހިމެނޭ މިންވަރު ނިސްބަތުން ވަރަށް ބޮޑުތަން ކުޑަ އެވެ. ހުދު ހަނޑުލާއި އަލުތްވަށް ވުރެ ވެސް ބަނބުކޭލުގައި ނިއުޓްރިޝަންގެ ހުރިހާ ބާވަތެއްވެސް ގިނަ ކަމަށް ދިރާސާތަކުން ދައްކަ އެވެ.\nއެހެންކަމުން، ބަނބުކޭލަކީ ކާނާގެ ޔަގީންކަން ކަށަވަރު ކުރުމަށް ރާއްޖޭގައި ހެއްދޭނެ އެންމެ ރަނގަޅު އެއް ބާވަތް ކަމަށް ފިޝަރީޒް އެންޑް އެގްރިކަލްޗާ މިނިސްޓްރީގެ ޑައިރެކްޓާ އޮފް އެގްރިކަލްޗާ އިބްރާޙިމް ޝަބާއު މީގެ ކުރިން "ސަން"އަށް ވިދާޅުވެފައިވެއެވެ. އޭނާ ވިދާޅުވި ގޮތުގައި ކާނާގެ ޔަގީންކަން ކަށަވަރުކުރުމަށް ދިވެހީން ހައްދަން އެންމެ ރަނގަޅު ބާވަތްތަކަކީ ގިނަ ދުވަހަށް ރައްކާ ކުރެވެމާއެކު ހަށިގަނޑަށް ގިނަ އަަދަދަކަށް ނިއުޓްރިޝަން ލިއްބައިދޭ ބާވަތްތަކެވެ. ބަނބުކޭލުގެ އިތުރުން ދަނޑިއަލުވި، ކައްޓަލަ، އަދި އަލަވެސް އެފަދަ ބާވަތްތަކުގެ ތެރޭގައި ހިމެނޭ ކަމަށް އޭނާ ވިދާޅުވިއެވެ.\nކާނާގެ ޔަގީންކަން ކަށަވަރުކުރުމަށް ސަރުކާރުން މިހާރު ވަނީ ދަނޑުވެރިން ހައްދާ ތަކެތި ގަނެ މާކެޓު ކުރަން އެގްރޯނެޓުގެ ނަމުގައި ސަރުކާރުގެ ކުންފުންޏެއް ހަދައިފައެވެ. އެ ކުންފުނިން އަދި މާ ގިނަ ބާވަތްތަކެއް ގަންނަން ފަށާފައި ނުވާ ނަމަވެސް މަސައްކަތް ވަނީ ފެށިފަ އެވެ.\nދަނޑުވެރިކަމުގެ އާ ޒަމާނަކަށް، ހައްދަންވީ ކޮން ބާވަތްތަކެއް؟


30 aharah fahu furathama faharah Liverpool inn league thashi ufulaalaifi - AO News\n30 އަހަރަށްފަހު ލިވަޕޫލުން ފުރަތަމަ ފަހަރަށް ލީގު ތަށި އުފުލާލައިފި\nރޭގެ މެޗަށްފަހު ލިވަޕޫލްގެ ކުޅުންތެރިން ޕްރިމިއާ ލީގުގެ ތައްޓާއެކު. --ފޮޓޯ: ލިވަޕޫލް\nއިނގިރޭސި ޕްރިމިއާ ލީގުގައި ރޭ އަމިއްލަ ދަނޑުގައި ޗެލްސީ އަތުން 5-3 އިން މޮޅުވެ، 30 އަހަރަށްފަހު ލިވަޕޫލުން ފުރަތަމަ ފަހަރަށް ލީގު ތަށި އުފުލާލައިފިއެވެ.\nލިވަޕޫލުން ލީގު ކަށަވަރުކުރީ ބާކީ ހަތް މެޗު އޮއްވާ، މީގެ ހަތަރު ހަފްތާ ކުރީން ޗެލްސީ އަތުން 2-1 އިން މެންޗެސްޓާ ސިޓީ ބަލިވުމުންނެވެ. އަދި ރޭގެ މެޗަށްފަހު އެ ޓީމަށް ލީގު ތަށި ދިނީ މިއީ މި ފަހަރުގެ ސީޒަނުގައި ލީގުގައި އަމިއްލަ ދަނޑުގައި ކުޅުނު ފަހު މެޗަށްވުމުންނެވެ. މިއާއެކު ލިވަޕޫލުން ޖުމްލަ 19 ފަހަރު ލީގު ކާމިޔާބުކޮށްފައިވާއިރު، އެ ޓީމަށް ވުރެ ގިނަ އިން ލީގު ޗެމްޕިއަންކަން ކާމިޔާބުކުރުމުގެ ރެކޯޑް އޮތީ މި މުބާރާތް 20 ފަހަރު ކާމިޔާބުކޮށްފައިވާ މެންޗެސްޓާ ޔުނައިޓެޑް އަތުގައެވެ.\nރޭގެ މެޗުތަކަށްފަހު ލިވަޕޫލުން އެއްވަނައިގައި އޮތީ 37 މެޗުން 96 ޕޮއިންޓް ހޯދައިގެންނެވެ. އޭގެ 18 ޕޮއިންޓް ފަހަތުން ދެވަނައިގައި އޮތީ ސިޓީ އެވެ. ތިންވަނައިގައި އޮތް ޔުނައިޓެޑާއި ހަތަރުވަނައިގައި އޮތް ޗެލްސީ އަށް ލިބިފައިވަނީ 63 ޕޮއިންޓެވެ. ޔުނައިޓެޑަށް ކުރިލިބެނީ ގޯލްގެ ތަފާތުންނެވެ. ފަސްވަނައިގައި އޮތް ލެސްޓާ ސިޓީ އަށް ލިބިފައިވަނީ 62 ޕޮއިންޓެވެ.\nލިވަޕޫލްގެ އެންފީލްޑްގައި ރޭ ކުޅުނު މެޗުގައި އެ ޓީމަށް ލީޑްނަގައިދިނީ 23 ވަނަ މިނެޓުގައި ނަބީ ކެއިޓާ އެވެ. މިއީ ޗެލްސީގެ ކުޅުންތެރިންނަށް ހެދުނު ގޯހެއްހެ ފައިދާނަގައި ކެއިޓާ ކާމިޔާބުކުރި ގޯލެކެވެ. އޭގެ 15 މިނެޓުފަހުން ލިބުނު ހިލޭޖެހުމަކުން އިނގިރޭސި ވިލާތުގެ ހުނަރުވެރި ފުލްބެކް ޓްރެންޓް އެލެގްޒެންޑާ-އާނޯލްޑް ވަނީ ލިވަޕޫލަށް ދެލަނޑުގެ ލީޑެއްނަގައިދީފައެވެ. އަދި ފުރަތަމަ ހާފު ނިމެން ދެ މިނެޓަށްވެފައިވަނިކޮށް އެ ޓީމުގެ މިސްރު ފޯވާޑް މުހައްމަދު ސަލާހު ދިން ބޯޅައަކުން ނެދަލެންޑްސްގެ މިޑްފީލްޑަރު ޖޯޖީނިއޯ ވައިނަލްޑަމް ވަނީ ނަތީޖާ 3-0 އަށް ބަދަލުކޮށްލާފައެވެ. ޗެލްސީ އިން ފުރަތަމަ ހާފުގެ އިތުރުވަގުތުގައި އޮލިވިއޭ ޖިރޫ ކާމިޔާބުކުރި ގޯލުން ފަރަގު ކުޑަކުރިއެވެ.\nދެވަނަ ހާފުގެ ކުޅުން ފެށިތާ ނުވަ ވަރަކަށް މިނެޓުގެ ތެރޭގައި އެލެގްޒެންޑާ-އާނޯލްޑް ނަގައިދިން ރީތި ހުރަހަކުން ރޮބާޓޯ ފިރްމީނޯ ވަނީ ލިވަޕޫލްގެ ހަތަރުވަނަ ؛ލަނޑުޖަހައިދީފައެވެ. މިއީ މި ފަހަރުގެ ސީޒަނުގައި ލީގުގައި އަމިއްލަ ދަނޑުގައި އޭނާ ޖެހި ފުރަތަމަ ގޯލެވެ. އޭގެފަހުން، ޗެލްސީގެ ކޯޗު ފްރެންކް ލަމްޕާޑް ވަނީ ކްރިސްޓިއަން ޕުލިސިޗް އާއި ޓެމީ އެބްރެހަމް އަދި ކެލުމް ހަޑްސަން-އޮޑޯއީ ކުޅެން ނެރެފައެވެ. މިއާއެކު، ޗެލްސީގެ ކުޅުން އިތުރަށް ރަނގަޅުވެ އެ ޓީމުން ދިޔައީ ލިވަޕޫލްގެ ޑިފެންސަށް ބާރުބޮޑުކުރަމުންނެވެ. އޭގެ ނަތިޖާއެއްގެ ގޮތުން، މެޗުގެ 61 ވަނަ މިނެޓުގައި ޕުލިސިޗް ތަނަވަސްކުރި ފުރުޞަތަކުން އެބްރެހަމް ވަނީ ނަތީޖާ 4-2 އަށް ބަދަލުކޮށްލާފައެވެ.\nވެސްޓް ހޭމް ޔުނައިޓެޑާ ދެކޮޅަށް މެންޗެސްޓާ ޔުނައިޓެޑް ކުޅުނު މެޗުގެ ތެރެއިން. –ފޮޓޯ: އޭޕީ\nއަދި އޭގެ 12 މިނެޓުފަހުން، ހަޑްސަން-އޮޑޯއީ ނަގައިދިން ރީތި ހުރަހަކުން ޕުލިސިޗް ވަނީ ވަރަށް ރީތި ގޯލެއް ކާމިޔާބުކޮށްފައެވެ. ލިވަޕޫލްގެ ފަހު ލަނޑު، މެޗު ނިމެން ހަ މިނެޓަށްވެފައިވަނިކޮށް ކައުންޓަ އެޓޭކެއްގައި އެންޑްރޫ ރޮބަޓްސަން ނަގައިދިން ހުރަހަކުން ކާމިޔާބުކޮށްދިނީ އެލެކްސް އޮކްސްލޭޑް-ޗެމްބަލެއިން އެވެ.\nލީގުގައި ރޭ ކުޅުނު އަނެއް މެޗުގައި ގަދަ ހަތަރެއްގެ އުއްމީދުގައި އޮތް ޔުނައިޓެޑް ވަނީ އަމިއްލަ ދަނޑުގައި 1-1 އިން ވެސްޓް ހޭމް ޔުނައިޓެޑާ އެއްވަރުވެފައެވެ. އޯލްޑް ޓްރެފޯޑްގައި ކުޅުނު މި މެޗުގެ ފުރަތަމަ ހާފުގެ އިތުރުވަގުތުގައި ލިބުނު ޕެނަލްޓީއަކުން ކުރީން ލީޑްނެގީ ވެސްޓް ހޭމުންނެވެ. މިއީ ޔުނައިޓެޑްގެ ޕައުލް ޕޮގްބާގެ އަތުގައި ބޯޅައިން ޖެހުމުން ވީއޭއާރްގެ އެހީ ހޯދުމަށްފަހު ރެފްރީ ދިން ޕެނަލްޓީއެކެވެ. މި ޕެނަލްޓީ ކާމިޔާބުކޮށް ވެސްޓް ހޭމަށް ލީޑްނަގައިދިނީ މިވަގުތު ރަނގަޅު ފޯމެއްގައިހުރި މިކޭލް އެންޓޯނިއޯ އެވެ.\nޔުނައިޓެޑުން ނަތީޖާ ހަމަހަމަކުރީ ދެވަނަ ހާފުގެ ކުޅުން ފެށިގެން ފަސްވަނަ މިނެޓުގައި އެންތަނީ މާޝިއަލް ދިން ބޯޅައަކުން އެ ޓީމުގެ ޒުވާން ފޯވާޑް މޭސަން ގްރީންވުޑް އެވެ. އޭގެފަހުން، ވެސްޓް ހޭމަށް ލީޑްނަގައިދިނުމަށް ޑެކްލަން ރީސް އާއި ޖަރެޑް ބޯވެން އަށް ލިބުނު ފުރުޞަތުތަކުގެ ބޭނުންހިފޭގޮތްނުވިއިރު، ފަހު ހާފުގައި ކުޅެން ނިކުތް ޔުނައިޓެޑްގެ ނައިޖީރިއާ ފޯވާޑް އޮޑިއޯން އިގާލޯ ފޮނުވާލި ބޯޅަ ދިޔައީ ގޯލްގެ ދަނޑިކައިރިން ބޭރަށެވެ.\nރޭގެ މެޗުގައި ޖެހި ގޯލާއެކު ޔުނައިޓެޑްގެ އުމުރުން 18 އަހަރުގެ ގްރީންވުޑް ވަނީ މި ސީޒަނުގައި 17 ލަނޑު ހަމަކޮށް، 20 އަހަރުން ދަށުގެ ކުޅުންތެރިއެއްގެ ގޮތުގައި މިހާތަނަށް އެއް ސީޒަނެއްގައި އެންމެ ގިނަ ގޯލް ކާމިޔާބުކޮށްފައިވާ ޔުނައިޓެޑްގެ ޖޯޖް ބެސްޓް އާއި ބްރަޔަން ކިޑް އަދި ވޭން ރޫނީގެ ރެކޯޑާ އަރާ ހަމަކޮށްފައެވެ.\nކުޅިވަރުއިނގިރޭސި ޕްރިމިއާ ލީގުމެންޗެސްޓާ ޔުނައިޓެޑްމޭސަން ގްރީންވުޑްދުނިޔެލިވަޕޫލްޗެލްސީ


އަލިފާނުގެ ހާދިސާގައި އަސަރުކުރި ސަރުކާރު މުވައްޒަފުންނަށް އެއްމަސް ދުވަހުގެ ޗުއްޓީއެއް!\nމާފުށީ ޖަލަށް ގިނަ އަދަދެއްގެ ސާމާނު ވައްދަން އުޅުނު ދެ މީހަކު ހައްޔަރުކޮށްފި\nއަލިފާނުގެ ހާދިސާގައި ގެއްލުން ލިބުނު އުޅަނދުތައް ފުލުހުންގެ ބެލުމުގެ ދަށަށްގެންގޮސް ވެރިފަރާތް ހޯދަނީ!\nޕިއްޒާ ބޯނާއިން ފުލުހުންނަށް ހިލޭ ޚިދުމަތް ދިނުމުން ފުލުހުން ޝުކުރު އަދާކޮށްފި\nއަލިފާނުގެ ހާދިސާގައި ހަތަރު ސަތޭކައަށްވުރެ ގިނަ މީހުން ހާލުގަ ޖެހުނު: ޑިޒާސްޓާރ މެނޭޖްމެންޓް\nއެއްބަޔަކު ރޭގެ އަލިފާނުގެ ސަބަބުން ފިކުރު ބޮޑުވިއިރު، އަނެއްބަޔަކު ބެލީ އެވަގުތުގެ ބޭނުން ނާޖާއިޒް ގޮތުގަ ހިފާ ވައްކަން ކުރެވޭތޯ!


MMA in bank thakah dhookuraa dollar ge minvaru anehkaaves ithurukohffi - One Online\n26 މާޗް 2020، މާލެ، މޯލްޑިވްސް މަނިޓަރީ އޮތޯރިޓީ (އެމްއެމްއޭ) -- ވަން ފޮޓޯ: މުހައްމަދު ހައްޔާން\nއެމްއެމްއޭއިން ބޭންކުތަކަށް ދޫކުރާ ޑޮލަރުގެ މިންވަރު އަނެއްކާވެސް އިތުރުކޮށްފި\nމޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން ބޭންކުތަކަށް ދޫކުރާ ޑޮލަރުގެ މިންވަރު އަނެއްކާވެސް އިތުރު ކޮށްފިއެވެ.\nކޮވިޑް 19ގެ ސަބަބުން އެމްއެމްއޭއިން ވަނީ މީގެ ކުރިން ދެ ފަހަރެއްގެ މަތިން ބޭންކުތަކަށް ދޫކުރާ ޑޮލަރުގެ މިންވަރު އިތުރުކޮށްފައެވެ.\nއެމްއެމްއޭއިން މިއަދު ނެރުނު ބަޔާނެއްގައި ބުނީ ޒަރޫރީ ބޭނުންތަކަށް ބޭނުންވާ ޑޮލަރު ވެސް ބޭންކުތަކަށް ފޯރުކޮށްދެމުން އަންނަ ކަމަށާއި މިއަހަރު ނިމެންދެން އެގޮތުގައި ކުރިއަށްގެންދަން ނިންމާފައިވާ ކަމަށެވެ.\nއެ ބަޔާނުގައި އެމްއެމްއޭއިން ބުނީ، ކޮވިޑުގެ ސަބަބުން ރާއްޖޭގެ އިގުތިސޯދަށް ލިބިފައިވާ ގެއްލުމުން އަރައިގަތުމަށް ކުރަމުން އަންނަ މަސައްކަތަށް މިހާތަނަށް 353 މިލިއަން ޑޮލަރު ލިބިފައިވާ ކަމަށެވެ. އެ އަދަދު އިތުރުވެފައިވަނީ ސްޓޭޓް ބޭންކް އޮފް އިންޑިއާ (އެސްބީއައި) އަށް ވިއްކި 250 މިލިއަން ޑޮލަރުގެ ބޮންޑުގެ ފައިސާ ޖަމާވުމުން ކަމަށްވެސް ބުންޏެވެ.\nމީގެ އިތުރުން އެމްއެމްއޭއިން ބުނީ ގައުމުގެ އިގުތިސޯދީ ހާލަތު ރަނގަޅުވަމުން އަންނަ ކަމުގެ ނިޝާންތައް މިހާރު ފެންނަން ފަށާފައިވާ ކަމަށެވެ. އެގޮތުން ޖުލައި 15ގައި ރާއްޖޭގެ ބޯޑަރުތައް ހުޅުވާލި ފަހުން 18،918 ފަތުރުވެރިން ރާއްޖެ އައިސްފައިވާ ކަމަށާއި ފަތުރުވެރިން ރާއްޖޭގައި ހޭދަކުރާ މުއްދަތުވެސް އިތުރުވަމުން އަންނަ ކަމަށް އެމްއެމްއޭއިން ބުންޏެވެ. އަދި އިމާރާތް ކުރުމުގެ ސިނާއަތުވެސް މަޑުމަޑުން ރަނގަޅުވަމުން އަންނަ ކަމަށް ބުންޏެވެ.\nގުޅޭ ޓެގު ބޭންކް އޮފް މޯލްޑިވްސް އެމްއެމްއޭ މޯލްޑިވްސް އިސްލާމިކް ބޭންކް ބޭންކިންގ ޔޫއެސް ޑޮލަރު\nހިޔާ ސަރަހައްދުގައި ހުރި ގާޑިޔާތައް އެޗްޑީސީން ނަގައިފި